Alienun Dhuniye Ah Athuvehje Kan Yageen Vehjje - Vaguthu\n"އޭލިއަނުން ދުނިޔެއަށް އަތުވެއްޖެ ކަން ޔަަގީން ވެއްޖެ"\nއޭލިއަނުން ދުނިޔެ އިން ނުވަތަ ޖައްވުގެ ތެރެއިން ނަމަވެސް ފެނުމަކީ ބައެއް އިންސާނުންގެ ވަރަށް ބޮޑު އުއްމީދެކެވެ. އޭލިއަނުންނަކީ ޚިޔާލީ އެއްޗެއް ނޫންކަމާއި އެއީ ޙަޤީޤަތުގައި ވެސް އުޅޭ އެއްޗެއް ކަމަށް ގަބޫލު ކުރާ އެތައް ބަޔަކު އެބަތިއްބެވެ. އެތައް ސައިންސްވެރިންނެއް ވެސް އެބަތިއްބެވެ. ނަމަވެސް އަދިވެސް އޭލިއަނެއް އިންސާނުންގެ ހަމަލޮލަށް ފެންނަ ވަރެއް ނުވެއެވެ.\nއޭލިއަނުންގެ ވާހަކަ އަނެއްކާވެސް މިހަފްތާގައި މިވަނީ ސައިންސްގެ ޚަބަރުތައް ގެނެސްދޭ ވެބްސައިޓްތަކުގައި ގަދަވެފައެވެ. އެއީ ފްރާންސްގެ ޕެރިހުގައި ދިރިއުޅޭ މީހަކު ނެގި ކަމަށް ބުނާ ވީޑިއޯއެއް ސަބަބުންނެވެ.\nވީޑިއޯ އިން ފެންނަނީ ޔޫއެފްއޯ އެކެވެ. ނުވަތަ ކޮންއެއްޗެއް ކަން ބުނަން ނޭނގޭ އުޅަނދެކެވެ. ނަމަވެސް ވީޑިއޯ ދިރާސާ ކުރި މީހުން ބުނަނީ މިފަހަރު މިއޮތީ އޭލިއަނުން ދުނިޔެ އަށް އައިސްފައެވެ.\nވީޑިއޯ އިން ފެންނަ އުޅަނދުން ދޮރުތަކެއް ވެސް ފެންނަ ކަަމަށް ވީޑިއޯ ދިރާސާ ކުރި މީހުން ބުނެއެވެ.\nއޭލިއަނުންނާއި ބެހޭ ތަޖުރިބާކާރެއް ކަމަށްވާ ސްކޮޓް ވާރިން ބުނާ ގޮތުގައި ވީޑިއޯ އަކީ ފޭކެއް ކަމަށް އޭނާ އަށް ވެސް ފުރަތަމަ ހީކުރެވުނެވެ. ނަަމަވެސް ފަހުން ބެލި ބެލުމުން އެއީ ފޭކެއް ނޫން ކަމާއި އެއީ އަސްލެއް ކަން ޔަގީން ކުރެވިފައިވާ ކަމަށް އޭނާ ބުނެއެވެ.\nއިތުރު ސައިންސްވެރިއެއް ކަމަށްވާ މައިކް ބާމް ބުނީ މިއީ އޭލިއަނުން ދުނިޔެ އައީ ކަން 100 އިންސައްތަ ކަށަވަރުވާ ވީޑިއޯއެއް ކަމަށެވެ.\nނަމަވެސް ސުވާލަކީ އެއުޅަނދުގައި އައި އޭލިއަނުން ކޮބައި ހެއްޔެވެ؟ އެއުޅަނދު ކޮބައި ހެއްޔެވެ؟ އުޅަނދު ދުނިޔެއަށް ޖައްސާފައި ވަނިކޮށް އެއްވެސް މީހަކަށް ފެނުނު ހެއްޔެވެ؟ ފެނުނު ނަމަ އެމީހަކު އެވާހަކަ ނުދައްކަނީ ހެއްޔެވެ؟\nއޮކްޓޯބަރ 19, 2018 11:09\nސުވާލަކީ އޭލިޔަނުންކަމަށް ތިބުނާ ބަޔަކު އަބަދު އަންނަނީ އެއްވައްތަރު އުޅަނދުތަކެއްގައިހޭ. ތާކުންތާކު ނުޖެހޭ ވާހަކަ.\nއޮކްޓޯބަރ 19, 2018 18:37\nއޮކްޓޯބަރ 19, 2018 11:19\nމަވެސް އައީ އެއުޅަނދުން\nއޮކްޓޯބަރ 19, 2018 11:24\nއޮކްޓޯބަރ 19, 2018 11:45\nMashah fenunu. Ekamu evahaka dhakkan beynun nuvee. Kanthahthah hurigothun eygemathin foohivefa hurivarun evahaka nudhekkee. Mivarahves mibunevunee v keh koffa.\nއޮކްޓޯބަރ 19, 2018 21:21\nއޮކްޓޯބަރ 19, 2018 12:13\nއެއިގެންފޭބިމީހަކު ނޮވެމްބަރުގައި ރާއްޖެ އަންނަން އެބައުޅޭ!\nއޭގެއިން ފޭބި އެކަކު މިހާރު ރާއްޖޭގެ ވެރިކަމުގަ އެބަހުރި\nއޮކްޓޯބަރ 19, 2018 16:48\nދެން ސަލާމަތެއް ނެތްތާ!\nއޮކްޓޯބަރ 19, 2018 13:48\nއެ ވީޑިއޯ ކޮބައި ހެއްޔެވެ؟\nއޮކްޓޯބަރ 19, 2018 14:25\nއޮކްޓޯބަރ 19, 2018 15:09\nޔޫ މީން ޔައުޖޫޖު މައުޖޫޖު ބާގައިގެ މީހުން؟\nއޮކްޓޯބަރ 19, 2018 19:24\nނޯ ޕް. ދޭ ވޯންޓް ކަމް ފްރޮމް ދަ ސްކައި.\nހާ ށަވިޏަންޏަށް ހާ ށަވިޔަނި ކިޔުނީ ކީއްވެބާއޭ؟\nއޮކްޓޯބަރ 22, 2018 15:26\nއާބާ ފިއްޔާއި އޯބޯފިލި ދެމެނީ ކީއްވެބާ؟


ސިނަމާގެ 1 ގެ ގޯތިތެރޭގައި ހުންނަ އިމާރާތުގެ ބައެއްގައި ޤުރުއާން ކުލާހެއް ހިންގުމަށްޓަކައި ކުއްޔަށް ދިނުމަށް ހަމަޖައްސައިފީމެވެ. ކުއްޔަށް ދޫކުރެވޭނީ 359.934 އަކަފޫޓުގެ ބައެކެވެ. އަދި މިމަސައްކަތް ކުރުމަށް ބީލަން ހުށަހެޅުމުގެ ފުރުޞަތު ހުޅުވާލަމެވެ.\nބީލަމުގައި ރެޖިސްޓްރީވުމަށް އެދޭ ފަރާތްތަކުން މިއިޢުލާނާއެކު އެޓޭޗްކުރެވިފައިވާ ބީލަން ރެޖިސްޓްރޭޝަން ފޯރމް ފުރިހަމަ ކުރެއްވުމަށްފަހު އީ-މެއިލް: [email protected] އަށް ކަނޑައެޅިފައިވާ ގަޑީގެ ކުރިން މެއިލް ފޮނުއްވުން އެދެމެވެ. ބީލަމުގައި ރެޖިސްޓަރވާ ފަރާތްތަކަށް މައުލޫމާތު ކަރުދާސް މެއިލް ކުރެވޭނެއެވެ.\n· ބީލަމުގައި ރަޖިސްޓްރީ ވެވޭނެ އެންމެ ފަހު ވަގުތަކީ 09 ނޮވެމްބަރ 2021 ވާ އަންގާރަ ދުވަހުގެ 14:00 އެވެ. ބީލަމަށް ރަޖިސްޓްރީ ކުރަން ދެވިފައިވާ ގަޑީގެ ފަހުން ލިބޭ އެއްވެސް ފޯމެއް ބަލައި ނުގަނެވޭނެ ވާހަކަ ބީލަންވެރިންގެ މަޢުލޫމާތަކަށްޓަކައި ދަންނަވަމެވެ.\n· ބީލަން ހުޅުވުމަށް އޮންނަ ބައްދަލުވުމުގައި ބައިވެރިވެވޭނީ ކަނޑައެޅިފައިވާ މުއްދަތުގައި ބީލަމަށް ރެޖިސްޓްރީ ވުމަށް އެދި ފޯމް ހުށަހަޅައި ބީލަމުގައި ރެޖިސްޓްރީ ވެފައިވާ ފަރާތްތަކަށެވެ.\n· މިއިއުލާނާއެކު ބީލަން ރަޖިސްޓްރޭޝަން ފޯމް އެޓޭޗްކުރެވިފައިވާ ވާހަކަ ދަންނަވަމެވެ.\nޕަބްލިޝްކުރި ގަޑި: 18:48\nސުންގަޑި: 18 ނޮވެންބަރު 2021 10:00


Mahmoodhuge hashigandu dhangehchah, janaazaa asurah fahu\nމަހްމޫދުގެ ހަށިގަނޑު ދަނގެއްޗަށް، ޖަނާޒާ އަސުރަށް ފަހު\nމަރާލާފައި އޮއްވާ އިއްޔެ ފެނުނު އދ. ދަނގެތީ މޮނަލާޒް، މަހްމޫދު އަބޫބަކުރުގެ ހަށިގަނޑު މާލެ ފުރުވާލަނީ - އަވަސް ފޮޓޯ\nމަރާލާފައި އޮއްވާ އިއްޔެ ފެނުނު އދ. ދަނގެތީ މޮނަލާޒް، މަހްމޫދު އަބޫބަކުރުގެ ހަށިގަނޑު މާލެ ގެނެސް ޓެސްޓްތަކެއް ހަދައިފި އެވެ. މަހުމޫދުގެ ހަށިގަނޑު ފުލުހުންގެ ލޯންޗެއްގައި ދަނގެތިން ފުރުވާލީ އިރުއެރުމާއި ދާދި ގާތްވެފައިވަނިކޮށެވެ.\nއެކަމާ ގުޅޭގޮތުން ފުލުހުން ބުނީ އިތުރު ތަހުލީލުތަކަކަަށް މަހުމޫދުގެ ހަަށިގަނޑު މާލެ ގެނެސްފައިވާ ކަމަށެވެ. އަދި އެ ތަހުލީކުތަކަށް ފަހު މީގެ ސާޅީހަކަށް މިނެޓް ކުރީން މަހުމޫދުގެ ހަށިގަނޑު ވަނީ އަނބުރާ ދަނގެއްޗަށް ފުރުވާލާފައެވެ. ތަހުލީލުތައް ކޮށްފައިވަނީ އައިޖީއެމްއެޗްގައެވެ.\nއާއިލާގެ މީހަކު ދެންމެ ބުނީ މަހްމޫދުގެ ހަށިގަނޑު ރަށަށް ގެނެވުމާއެކު ޖަނާޒާގެ ކަންކަން ކުރިއަށް ގެންދަން ބޭނުންވާ ކަމަށެވެ. މިހާރު މަސައްކަތް ކުރަމުން ދަނީ އަސުރު ނަމާދަށް ފަހު ޖަނާޒާ ކުރިއަށް ގެންދާށެވެ.\nމޯލްޑިވްސް ޕޮލިސް ސާވިސް އައިޖީއެމްއެޗް ދަނގެތި\nނަރުސްގެ މަރު: ދެ މީހުންނަށް ދައުވާކުރަން ފޮނުވައިފި\nނަރުސްގެ މަރު: ދިވެހި އަންހެނަކު ހައްޔަރުކޮށްފި


ޣައްޒާއަށް އަމާޒުވާ ހަމަލާތައް ވަރުގަދަވަނީ!\nޣައްޒާއަށް އިސްރާއީލުން ދެމުންދާ ހަމަލާތަކުގެ ސަބަބުން މިހާތަނަށް ދިހަހާހަށްވުރެ ގިނަ މީހުންގެ ގެދޮރުގެއްލިއްޖެ.\nހަމަލާތައް ބަދަލުކުރަން ފެށިފަހުން މިހާތަނަށް ފަލަސްތީނުން 122 މީހުން ޝަހީދުވެއްޖެ. މީގެތެރޭގައި 31 ކުޑަކުދިން ހިމެނޭ.\nހުޅަނގު އައްސޭރީގައި އިސްރާއީލުން ދިން ހަމަލާތަކުން މިހާތަނަށް ފަލަސްތީންގެ ދިހަ މީހަކު ޝަހީދުވެފައިވާކަމަށް އަލްޖަޒީރާ އިން ބުނޭ.\nއިސްރާއީލާއި ޣައްޒާ ގުޅޭ ބޯޑަރު ކައިރީ ހުރި އިސްރާއީލްގެ އަވަށްތަކަށް ރޮކެޓް ހަމަލާތައް އަމާޒުވަމުން ދާތީ "ރަތް ސައިރަން" އަޅަމުން އެބަގެންދޭ. މިހާރު ވެސް އިސްރާއީލަށް ރޮކެޓް ހަމަލާތައް ދަނީ އަމާޒުވަމުން.\nއިސްރާއީލުން މިހާރު ވެސް ދަނީ ޣައްޒާއަށް ބޮމުގެ ހަމަލާތަކެއް ދެމުން. މީގެ އިރުކޮޅެއް ކުރިން އިސްރާއީލުން ވަނީ ޣައްޒާގައި ބޭންކެއް ހިންގާ އިމާރާތަކަށް ބޮމުގެ ހަމަލާތަކެއް ދީފައި.\nލުބުނާނާއި އިސްރާއީލް ގުޅޭ ސަރަހައްދީ އިމުގެ ކައިރިއަށް މިއަދު ގިނަ ބަޔަކު އެއްވެ އިސްރާއީލާއި ދެކޮޅަށް ވަނީ އަޑުއުފުލާފައި. އޭގެތެރެއިން ބައެއް މީހުން ވަނީ އިސްރާއީލްގެ ބޯޑަރު ތެރެއަށް ވެސް ވަދެފައި. އިސްރާއީލް ސިފައިން ވަނީ އެމީހުންގެ ގަޔަށް ބަޑި ޖަހައި އެތަނުން އެކަކު ޝަހީދުކޮށްލާފައި.\nހުޅަނގު އައްސޭރީގައި އިސްރާއީލާއި ދެކޮޅަށް މިއަދު މުޒާހަރާއަށް ނިކުތް ފަލަސްތީން މީހުންނަށް އިސްރާއީލް ސިފައިން ދަނީ ހަމަލާ ދެމުން. މިހާތަނަށް އިސްރާއީލްގެ ހަމަލާތަކުގައި ހުޅަނގު އައްސޭރިން މިއަދު ވަނީ ހަމީހަކު ޝަހީދުވެފައި.\nފަލަސްތީން ރައްޔިތުންގެ ދިފާއުގައި މިއަދު ހުޅުމަލޭގައި ކުރިއަށްގެންދިޔަ ސައިކަލު ބުރު -ފޮޓޯ: މީސް މީޑިއާ\nފަލަސްތީނުގެ ރައްޔިތުންނާއި ދެކޮޅަށް އިސްރާއީލުގެ ސިފައިންނާއި އެގައުމުގެ ރައްޔިތުން ދެމުންދާ ހަމަލާތަކާއި ދެކޮޅަށް ޖޯޑަންގެ ގިނަ އަދަދެއްގެ މީހުން ނުކުމެއްޖެ\nއަލަތު ކައިވެންޏަށް ތައްޔާރުވަމުން ދިޔަ ފަލަސްތީނުގެ ޒުވާން ޣައްަޒާ ފިރިހެނަކު ޝަހީދު ކޮށްލައިފި.\nއިސްރާއީލްގެ ގެއަކަށް ގެއްލުންވެފައި\nހުޅަނގު އައްސޭރީގައި އިސްރާއީލުން ފަލަސްތީންގެ ޒުވާނަކު ޝަހީދުކޮށްލައިފި.މިއީ ހުޅަނގު އައްސޭރީގައި ޝަހީދުކޮށްލި ހަތަރު ވަނަ މީހާ.\nއިސްރާއީލްގައި ދަނީ އެ ގައުމުގެ ޔަހޫދިންނާއި، އިސްރާއީލްގެ އަރަބިންނާއި ދެމެދު ބޮޑެތި ހަމަޖެނުޖެހުންތައް ހިނގަމުން.\nޔަހޫދީން އަޅުކުރަން ކުރާ ތަނެއް. އިސްރާއީލްގައި ދިރިއުޅޭ ފަލަސްތީންގެ ދަރިކޮޅު މީހުން ރޯކޮށްލާފައި\nހަމަލާ ބަދަލު ކުރުން ހުއްޓާލަން މިސްރު އިސްވެ ކުރި މަޝްވަރާތައް ނާކާމިޔާބު ވެއްޖެ. އަލް ޖަޒީރާއިން ބުނީ މަޝްވަރާތައް ނާކާމިޔާބުވީ ހަމަތާައް ހުއްޓާލަން އިސްރާއީލުން ދެކޮޅު ހެދުމުން ކަމަށް. މިސްރުން ވަނީ ވަގުތީ ގޮތުން ހަމަލާތައް މެދު ކަނޑާލަންވެސް ހުށަހަޅާފައި. މި ހުށަހެޅުމާއިވެސް އިސްރާއީލުން ވަނީ ދެކޮޅު ހަދާފައި.\nއިސްރާއީލުން ޣައްޒާއަށް ދެމުންދާ ހަމަލާތަކުގައި މިހާތަނަށް 31 ސްކޫލަކަށް ހަމަލާ ދީފައިވާ ކަމަށް 'ސޭވް ދަ ޗިލްޑްރެން' އިން ބުނެފި\nBREAKING | Israel In Gaza Ge 31 School Akah Hamalaa Dheefihttps://t.co/16lOt3vCcQ\nފަލަސްތީންގެ ހުޅަނގު އައްސޭރީގައި މުޒާހަރާ ކުރަމުންދާ މީހުން ގަޔަށް އިސްރާއީލް ސިފައިން ބަޑި ޖަހަމުންދާ ކަމަށް ފަލަސްތީންގެ ސަފާ ނިއުސް އިން ރިޕޯޓް ކުރޭ.\nޣައްަޒާއަށް ލިބިފައި ހުރި ގެއްލުންތައް\nދެކުނު އެފްރިކާގައި ފަލަސްތީން އަށް ތާއިދު ކޮށް އަޑު އުފުލަނީ - ޣައްޒާ\nކުރީގެ އިސްލާމިކް މިނިސްޓަރ، ޑރ. މުހައްމަދު ޝަހީމް އަލީ ސައީދުގެ ޓްވީޓެއް\nއިސްރާއީލުން އެއްގަމު މަގުން ޣައްޒާއަށް އެރި ކަމަށް ބުނެވުނީ އޮޅިގެން ކަމަށް އިސްރާއިލް ޑިފެންސް ފޯސް (އައިޑީއެފް) އިން ބުނެފި\nIsrael In Eggamu Magun Gaza Ah Eri Kamah Bunevunee Olhigenhttps://t.co/IwsUZvlBA1\nއިސްރާއީލާއި ފަލަސްތީނާ ދެމެދު ކުރިއަށްދާ ހަމަނުޖެހުންތަކާ ގުޅިގެން އިންޓަނޭޝަނަލް ކްރިމިނަލް ކޯޓުން އިންޒާރުދީފި.\nހަމާސް އިން އިސްރާއީލަށް ފޮނުވާލި ޑްރޯނެއްގެ ވީޑިއޯ ފޫޓޭޖެއް އާންމުކޮށްފި. "ޝެހަބް" ނަމުން ނަން ދީފައިވާ މި ޑްރޯންއަކީ ޣައްޒާގައި ތިބި ޓެރަރިސްޓުން ފޮނުވާލި ޑްރޯނެއް ކަމަށް އިސްރާއީލުން ސިފަކުރޭ. އިސްރާއީލްގެ އަސްކަރިއްޔާ އިން ބުނީ މިހާތަނަށް އައިއިރު، ފަސް ޑްރޯނެއް އެ ގައުމަށް އެތެރެވިޔަ ނުދީ ހުއްޓުވާފައިވާ ކަމަށް. އޭގައި ފަސް ކިލޯގެ ގޮވާތަކެތި ހުރި ކަމަށްވޭ.\nއިސްރާއީލުން ފަލަސްތީނުގެ ޣައްޒާ އަށް މިހާރު ދެމުން އަންނަ ވަރުގަދަ ހަމަލާތަކުގައި ނިޔާވި މީހުންގެ އަދަދު 119 އަށް އަރާފައިވާ ކަމަށް ޣައްޒާގެ ހެލްތު މިނިސްޓްރީން ހާމަކޮށްފި. މި ހަމަލާތަކާ ގުޅިގެން 600 އަށް ވުރެ ގިނަ މީހުން ޒަހަމްވެފައިވޭ. އިސްރާއީލުން ބުނަމުން ދަނީ މި ހަމަލާގައި ޒަހަމްވި ގިނަ މީހުންނަކީ ޓެރަރިސްޓް ގްރޫޕްތަކަށް ނިސްބަތްވާ މީހުން ކަމަށް.\nޖޯޑަންގެ އެތައް ހާސް ބަޔަކު، ޖޯޑަން އާއި ފަލަސްތީން ގުޅުނު ބޯޑަރު ކައިރިއަށް ޖަމާވަމުންދާ ކަމަށް ފަލަސްތީންގެ މީޑިއާތަކުން ބުނޭ.\nރޮކެޓް ހަމަލާތަކަށް ފިލަން އުޅުނު އިސްރާއީލްގެ އިތުރު މީހަކު މަރުވެއްޖެ.\nRocket Hamalaathakah Filan Ulhunu Israel Ge Ithuru Meehaku Maruvejje https://t.co/BLpZPXy1X9\nއެމެރިކާއިން އިސްރާއީލަށް ހިތްވަރުދޭތީ ރައީސް ވަހީދު ފާޑުވިދާޅުވެއްޖެ.\nAmerica In Israel Ah Hiyyvarudheythee Raees Waheed Faaduvidhaalhuvejje https://t.co/7Ta85KAULk\nޣައްޒާގައި ޒަހަމްވެފައިވާ ބައެއް ކުދިން\nފަލަސްތީނާއި، އަދި އިސްރާއީލްގައި ވެސް މިއަދު އިސްރާއީލްގެ އަނިޔާވެރިކަމާއި ދެކޮޅަށް މުޒާހަރާކުރަން ހަމާސް ޖަމާއަތުގެ ލީޑަރު އިސްމާއިލް ހަނިއްޔާ ގޮވާލައްވައިފި.\nއިސްރާއީލުން ރޭ ޣައްޒާއަށް 460 ހަމަލާ ދީފައި ވާނެ ކަމަށް އިސްރާއީލްގެ އަސްކަރިއްޔާ އިން ބުނެފި.\nރޮކެޓް ހަމަލާތަކަށް ފިލަން އުޅުނު އިސްރާއީލް އަންހެނަކު ވެއްޓި، މަރުވެއްޖެ.\nRocket Hamalaathakah Filan Ulhunu Israel Anhenaku Vetti, Maruvejje https://t.co/TjRYKKjZWx\nރޭ އިސްރާއީލުން ޣައްޒާއަށް ދިން ހަމަލާތަކަކީ މިހާތަނަށް ޣައްޒާއަށް ދިން އެންމެ ވަރުގަދަ ހަމަލާތައް. މިނެޓެއްގެ ތެރޭގައި ވައިގެ މަގުން 150 އަށްވުރެ ގިނަ ހަމަލާ ޣައްޒާއަށް ރޭ އިސްރާއީލުން ދީފައިވޭ. މިވަގުތު ޣައްޒާގެ މަސްރަހުގެ މައުލޫމާތު ސާފެއް ނޫން. ޣައްޒާގެ ބައެއް މީޑިއާތަކުގެ ޚަބަރެއް ނުލިބޭތާ މިހާރު ގަޑިއިރުތަކެއް ވެއްޖެ.\nއިސްރާއީލްގެ ހަތް ބުރީގެ އިމާރާތަކަށް ރޮކެޓް ހަމަލާއެއް އަމާޒުވެ ބަޔަކު ޒަހަމްވެއްޖެ. ޒަހަމްވި މީހުންގެ ތެރެއިން 60 އަހަރުގެ ފިރިހެނެއްގެ ހާލު ސީރިއަސް ކަމަށް އިސްރާއީލްގެ މީޑިއާތަކުން ބުނޭ.\nއިސްރާއީލްގެ ބެން ގްރިއޮން އެއާޕޯޓް ކައިރިއަށް ގިނަ އަދަދެއްގެ ރޮކެޓްތައް އަމާޒުވަމުން އެބަދޭ.\nއިސްރާއީލްގެ ވަރަށް ގިނަ ސިޓީތަކަށް މިހާރު ޣައްޒާއިން ގިނަ އަދަދެއްގެ ރޮކެޓް ފޮނުވަމުން އެބަދޭ. މިހާރު ރޮކެޓެއް އަމާޒުވެދާނެ ކަމަށް ސިގްނަލް އަޅަމުންދާ ސިޓީތަކުގެ ތެރޭގައި ތެލްއަވީވް، މޮދަޔައިން، ރަމްނާ، ލާޑް، އާރްކޮން، ބެއިތު، އަރެއިފް، ބަނީ އަޓާރޮޓް، ޓިއަރަޓް، ބެއިތު ނަހުމިއާ، އަޒަރު، ގަފާތީ، ލަކިޝް، ޔަވްނީ، މަތަހު، ނަތު، ކަގުފަރު، ލެޖިދު، އޮނެއިސްތަން، ޝުތުލިއަމް، ބަތުސޫރަތު އަދި ހަތުސޫރު ހިމެނޭ.\nޝަހީދުވި ފަލަސްތީން މީހުންގެ އަދަދު 103 އަށް އަރައިފި.\nBREAKING NEWS: Shaheedhvi Palestine Meehunge Adhadhu 103 Ah Araifi https://t.co/qkQxSzl96M\nއިސްރާއީލުން ޣައްޒާއަށް ދެމުންދާ ހަމަލާތައް އަންނަނީ ދުވަހަކަށްވުރެ ދުވަހަކު އިތުރަށް ވަރުގަދަ ވަމުންނެވެ. މިރޭ ވަނީ ވައިގެ މަގުން ބޮން އެޅުމގެ އިތުރުން އެއްގަމު މަގުން ވެސް ޣައްޒާއަށް ހަމަލާތައް ދޭން ފަށާފައެވެ.\nއެންމެ ފަހުން ލިބުނު މައުލޫމާތައް ބަލާއިރު ޣައްޒާ އިން 87 މީހަކު ވަނީ ޝަހީދުވެފައެވެ. ނަމަވެސް އޭގެ ފަހުން ވެސް އެތައް ހަމަލާއެއް މިހާރު ޣައްޒާއަށް އަމާޒުވެފައި ވާތީ ޝަހީދުވި މީހުންގެ އަދަދު މިހާރު ވަރަށް ބޮޑަށް އިތުރުވާނެ ކަމަށް ބެލެވެއެވެ.\nއިސްރާއީލްގެ ހަމާލަތައް ވަރުގަދަވަމުން އައިނަމަވެސް އަދިވެސް ޣައްޒާގެ މުޖާހިދުން ދަނީ މެދުކެނޑުމެއްނެތި އިސްރާއީލަށް ރޮކެޓް ހަމަލާތައް ފޮނުވަމުންނެވެ. މިރޭ ލުބުނާނުން ވެސް ވަނީ އިސްރާއީލަށް ތިން ރޮކެޓް ހަމަލާއެއް ފޮނުވާލާފައެވެ. ލުބުނާނުން ރޮކެޓް ހަމަލާތައް ދިނީ ހިޒްބުﷲ ޖަމާޢަތުން ނޫން ކަމަށާއި އެއީ ލުބުނާންގައި ހަރަކާތްތެރިވާ ފަލަސްތީންގެ މުޖާހިދުން ދިން ހަމަލާއެއް ކަމަށް ރިޕޯޓްތައް ބުނެއެވެ.\nމެއި 14, 2021 10:43\nހުސްއެ ކަނި އެމެޓީގޯޅިތެރޭ ސައި ކަލެއްގެ ހަންފަޅައިގެންދިޔަވާހަނުދައް ކާ ފަލަސްތީނުގެ އެނި ކަމެތިރައްޔިތުންގެވާހަ ކަ\nނުދައް ކާތިބެނީ ކީއްވެގެންބާ ؟؟\nމިވެސް ދެން ހަބަރު؟\nމެއި 14, 2021 19:19\nފިރުޢައުނުގެ ނުބައިކަން އިތުރުވެ، ފާފައިގެ ފަތްބޮޑުވެ، ބަރުވެ، ހިނގާފައިވާ ކަންކަމަށް ދެކޮޅުހަދައި އިންކާރު ކޮށްފައިވާ ފަދައިން މިހާރު މިހިނގާ ކަންކަމަށްވެސް މުސްލިމުން ދެކޮޅުހަދައި އިންކާރު ކުރާނެއެވެ.


Alifaanun gellunvi aailaathakah 8.2 million rufiyaa ge ehee\nއަލިފާނުން ގެއްލުންވި އާއިލާތަކަށް 8.2 މިލިއަން ރުފިޔާގެ އެހީ\nއަލިފާނުގެ ހާދިސާ ހިނގި އަބަދަށްފެހި މަގުގައި ސިފައިން ހަރަކާތްތެރިވަނީ: ގެއްލުންވި އާއިލާތަކަށް ގާތްގަނޑަކަށް 8.2 މިލިއަން ރުފިޔާގެ އެހީ ދެނީ -- އަވަސް ފައިލް ފޮޓޯ\nމިދިޔަ ސެޕްޓެމްބަރު މަހު މާލޭގެ އަބަދަށްފެހި މަގުގައި ހިނގި އަލިފާނުގެ ބޮޑު ހާދިސާގައި ހާލުގައި ޖެހި ގެއްލުންވި މީހުނަށް އެހީވުމުގެ ގޮތުން ގާތްގަނޑަކަށް 8.2 މިލިއަން ރުފިޔާގެ އެހީ ފޯރުކޮށްދީފައިވާ ކަމަށް ނޭޝަނަލް ޑިޒާސްޓޭ މެނޭޖްމަންޓް އޮތޯރިޓީ (އެންޑީއެމްއޭ) އިން ބުނެފި އެވެ.\nއެންޑީއެމް އިން މިއަދު ބުނީ އަލިފާނުގެ ހާދިސާއިން ހާލުގައި ޖެހުނު ހަތް ގޭބިސީއެއްގެ 29 މީހުން އަދިވެސް ވަގުތީ ހިޔާތަކުގައި އެބަ ތިބި ކަމަށެވެ. އޭގެ ތެރެއިން ހަ ގޭބިސީއެއްގެ އާއިލާ ތިބީ ގާކޮށި ފްލެޓްތަކުގަ އެވެ. އެ ހާދިސާގައި ރޯވެ އެނދި ހ. ކަޅުހުރާގޭގައި އުޅުނު މީހުން ވޭސައިޑްގައި ތިބިއިރު، ސަރުކާރުން ތިން މަހުގެ ކުލި އެ އާއިލާ ދީފައިވާ ކަމަށާއި އަދި ވީ އަވަހަކަށް ކުއްޔަށް ތަނެއް ހޯދައި އުޅެން ފެށުމަށް ނޯޓިސް ދީފައިވާ ކަމަށެވެ.\nވަގުތީ ހިޔާތަކުގައި މިހާތަނަށް ވެސް އުޅެމުންދާ މީހުނަށް ހަތް ގޭބިސީގެ އާއިލާތަކަށް އާންމު ދިރިއުޅުމަށް ބޭނުންވާ އިންތިޒާމުތައް ހަމަޖައްސައި، ހާދިސާ ހިނގިތާ ތިން މަސް ދުވަހަށް ބޭނުންވާ ކެއިން ބުއިމުގެ ފައިސާ ފޯރުކޮށްދީފައިވާ ކަމަށް އެ އޮތޯރިޓީން ބުންޏެވެ. އެ ގޮތުން މިދިޔަ ތިން މަހު ވަނީ އެ ކަމަށް 508،600 ރުފިޔާ ދީފަ އެވެ. އެ ތަންތަނުގެ ކަރަންޓު ބިލް ވެސް ސަރުކާރުން ދައްކާ ގޮތަށް ވަނީ ހަމަޖެހިފަ އެވެ.\nއެންޑީއެމް އިން ބުނި ގޮތުގައި އެ އޮތޯރިޓީގައި އޮންނަ މިންގަނޑާއި އުސޫލުތަކުގެ ދަށުން އަލިފާނުގެ ހާދިސާއިން ގެއްލުން ލިބުނު އާއިލާތަކަށް ސަރުކާރުން ދޭނެ އެހީތެރިކަން ކަނޑައަޅައި އެ ފައިސާ ޖަމާކޮށް ދިނުމަށް ފިނޭންސް މިނިސްޓްރީއަށް މިހާރު ފޮނުވާފައިވާ ކަމަށެވެ.\nއެ ގޮތުން 115 ގޭބިސީއެއްގެ އާއިލާތަކަށް ލިބުނު ގެއްލުމަށް 7.8 މިލިއަން ރުފިޔާގެ އެހީ ސަރުކާރުން ދިނުމަށް ވަނީ ނިންމައިފަ އެވެ. އެއީ ހާލުގައި ޖެހުނު އެ އާއިލާތަކަށް ލިބުނު ގެއްލުންތަކުގެ ގާތްގަނޑަކަށް 88 ޕަސެންޓް ކަމަށް އެންޑީއެމް އިން ބުންޏެވެ. މި އެހީއާއި އެހެނިހެން އެހިތަކާއެކު ގާތްގަނޑަކަށް 8.2 މިލިއަން ރުފިޔާއަށް އެހީގެ އަދަދު އަރަ އެވެ.\nއޭގެ ތެރެއިން 5.3 މިލިއަން ރުފިޔާ އަކީ އެންޑީއެމްގެ މިންގަނޑުތަކާއި އުސޫލުތަކުގެ ދަށުން ސީދާ ސަރުކާރުން ހަމަޖައްސައިދޭ ފައިސާ އެވެ. ބާކީވާ ގާތްގަނޑަކަށް 2.5 މިލިއަން ރުފިޔާއަކީ އެ ހާދިސާއާ ގުޅިގެން ހާލުގައި ޖެހުނު އާއިލާތަކަށް އެހީތެރިކަން ދޭން ބޭނުންވާ އެކިއެކި ފަރާތްތަކުން ހަދިޔާ ކޮށްފައިވާ ފައިސާ އެވެ.\nއެ ހާދިސާގައި ހާލުގައި ޖެހުނު އާއިލާތަކަށް އެހީތެރިކަން ފޯރުކޮށްދޭން ބޭނުންވާ އަމިއްލަ ފަރާތްތަކަށް ފައިސާ ޖަމާކޮށްދިނުމަށް ހުޅުވި ރިލީފް އެކައުންޓްގައި އަދިވެސް ބާކީ ގާތްގަނޑަކަށް 36،000 ރުފިޔާ އެބަ ހުރި ކަމަށް އެންޑީއެމްއޭ އިން ވަނީ ބުނެފަ އެވެ. އާއިލާތަކަށް އެހީގެ ކަންކަން ހަމަޖައްސަން ހިނގާފައިވާ ހަރަދުތަކުގެ ބިލްތައް ދެއްކުމަށް ބޭނުން ކުރާނެ ކަމަށެވެ.\nއަލިފާނުގެ ހާދިސާގައި ހާލުގައި ޖެހި ގެއްލުންވި އާއިލާތަކަށް ސަރުކާރުން ހަމަޖައްސާފައިވާ އެހީގެ މައުލޫމާތުތައް އެ އާއިލާތަކަށް ހިއްސާ ކުރަމުންދާ ކަމަށް ޑިޒާސްޓާ މެނޭޖްމަންޓް އޮތޯރިޓީން ބުންޏެވެ. ސެޕްޓެމްބަރު މަހު 20 ވަނަ ދުވަހުގައި ހިނގި އެ ހާދިސާ 786 ފަރާތަކަށް ވަނީ އަސަރުކޮށްފަ އެވެ. އަދި އެކަކު ވަނީ މަރުވެފަ އެވެ.\nއަލިފާން ޑިޒާސްޓާ މެނޭޖްމެންޓް ސެންޓަރު ކެމިކަލް ގުދަނުގައި ރޯވުން\nހެންވޭރު އަލިފާން: 141 މީހުން އަދިވެސް ވަގުތީ ހިޔާގައި\nވަގުތީ ހިޔާތަކުން ހަ ގެއެއްގެ މީހުން އެ ގެތަކަށް ބަދަލުކޮށްފި\nހާދިސާއާ ގުޅުން ނެތް ބިދޭސީން އެހީ ހޯދަން ދިޔަ


August Mahu 3.5 Billion Rufiya Ge Mudhaa Raajje Ah, Dhaulathah 288 Million - Vaguthu\nކޮވިޑް-19: ދުނިޔެ ހުޅުވެނީ! - 10 ގަޑިއިރު ކުރިން\nއޮގަސްޓު މަހު 3.5 ބިލިއަން ރުފިޔާގެ މުދާ ރާއްޖެއަށް، ދައުލަތަށް 288 މިލިއަން\n1 މަސް ކުރިން ( ސެޕްޓެމްބަރު 9, 2021 )\nމިދިޔަ އޮގަސްޓު މަހު ރާއްޖޭއަށް 3.5 ބިލިއަން ރުފިޔާގެ މުދާ އެތެރެކޮށްފައިވާކަން ކަސްޓަމްސްގެ ތަފާސް ހިސާބުތަކުން ދައްކައިފިއެވެ.\nކަސްޓަމުން އާއްމުކޮށްފައިވާ މިދިޔަ މަހުގެ އިމްޕޯޓް/އެކްސްޕޯޓްގެ ތަފާސް ހިސާބުތައް ދައްކާ ގޮތުން އޮގަސްޓް ގައި ރާއްޖެއަށް އިމްޕޯޓް ކުރެވުނު މުދަލުގެ ސީއައިއެފް އަގު މިދިޔަ އަހަރުގެ އޮގަސްޓް މަހާ އަޅާބަލާއިރު 63 އިންސައްތަ ވަނީ އިތުރުވެފައެވެ.\nމިދިޔަ އަހަރު އޮގަސްޓް މަހު އެތެރެކޮށްފައިވަނީ 2.2 ބިލިއަން ރުފިޔާގެ މުދަލެވެ.\nމިދިޔަ މަހު އެންމެ ގިނައިން މުދާ އެތެރެކޮށްފައިވާ ގައުމުތަކަކީ އިންޑިއާ، ޗައިނާ އަދި ޔޫއޭއީ އެވެ. އިންޑިއާ އިން 492 މިލިއަން ރުފިޔާގެ މުދާ އެތެރެކޮށްފައިވާއިރު ޗައިނާ އިން 438 މިލިއަން ރުފިޔާގެ މުދާ އަދި ޔޫއޭއީ އިން 447 މިލިއަން ރުފިޔާގެ މުދާ އެތެރެކޮށްފައިވެއެވެ.\nމިދިޔަ މަހު ދައުލަތަށް ލިބުނު އާމްދަނީ ކުރީ އަހަރުގެ އޮގަސްޓް މަހާ އަޅާބަލާއިރު 182 އިންސައްތަ ވަނީ އިތުރުވެފައެވެ. 2020 ވަނަ އަހަރުގެ އޮގަސްޓް 102 މިލިއަން ރުފިޔާ ދައުލަތަށް ލިބިފައިވާއިރު، މި އަހަރުގެ އޮގަސްޓް މަހު މި އަދަދުވަނީ 283 މިލިއަން ރުފިޔާއަށް އަށް މަތިވެފައެވެ.\n5000 ބަނގުރާ ފުޅި ނައްތާލައިފި\nކަސްޓަމްސްގެ ވަފްދެއް ތަމްރީން ޕްރޮގްރާމަކަށް އިންޑިއާ އަށް ފުރަނީ\nކަސްޓަމްސް ނޯތު ރީޖަނަލް ހެޑް އޮފީސް ހުޅުވައިފި


2 car accidentve, 1 car vettunee moodhah | Mihaaru\nއައްޑޫގައި ދެ ކާރު އެކްސިޑެންޓުވެ އެއް ކާރު މޫދަށް ވެއްޓިއްޖެ\n07 ޖޫން 2020 - 09:15\nހިތަދޫ ޕޮލިސް ސްޓޭޝަން ކުރިމަތީގައި ހިނގި މި ހާދިސާގައި ލިންކްގެ ރޯޑް އަރިމަތިން ތޮށިގަނޑާ ދިމާލުން ކާރު މޫދަށް ވެއްޓުނު ނަމަވެސް މީހަކަށް އަނިޔާއެއް ނުވެ އެވެ. އެކަމަކު ދެ ކާރަށް ވަނީ ގެއްލުން ވެފަ އެވެ.\nމޫދަށް ވެއްޓުނު ކާރު މިހާރު ވަނީ ނަގައިފަ އެވެ. އެކްސިޑެންޓްވީ ދެ ކާރު ދެކޮޅަށް ދުއްވާފައި ދަނިކޮށެވެ. މި ހާދިސާގައި އެއް ކާރު މޫދަށް ވެއްޓުނު އިރު އަނެއް ކާރު ކޮންޓްރޯލުން ނައްޓާލައިގެން ގޮސް ޖެހުނީ މަގުގެ އެއް ފަރާތުގައި ހުރި ލައިޓް ޕޯސްޓެއްގަ އެވެ.\nފުލުހުން މިހާރު އަންނަނީ މި ހާދިސާ އިތުރަށް ތަހުގީގުރަމުންނެވެ.\nއައްޑު އަކީ ނުރައްކާތެރި އެކްސިޑެންޓްތައް ހިނގުން އާންމު ތަނެކެވެ.\nސ. ހިތަދޫ އައްޑޫ މަގުމަތީގެ އެކްސިޑެންޓް އައްޑޫ ޕޮލިސް\n37 ކޮމެންޓް, 52 ރިއެކްޝަންސް\nފޮޓޯ ފެނިފަ ހީކުރީ ޑިންގީއަކާ ކާރެއް އެކްސިޑެންޓް ވީކަމަށް.\nހުންނާނީ ވާވަރަށްދުއްވިފަ، ކާރެއް ދުއްވާލަން ލިބުނަސް ތިޔަވަރަށް ހޭކުޑަވާކަށްނުވާނެ ދޯ، ލައިސަަންސު ދޭއިރު މީހާގެ ތައުލީމީ ފެންވަރުބަލާ މެންޓަލް އެސެސްމަންޓެއްވެސް ހަދަންވީ! ލޮލުގެ ޓެސްޓް މިހާރުވެސް ހަދާހެންހީވަނީ، މިހެން ރަންބުއްދުވެގެން ދުއްވާމީހުނާހެދި ކަމާ ނުބެހޭ މީހުނަށް ބޮޑެތި ގެއްލުން ލިބި ފުރާނަގެއްލިފައި އެބަހުރި\nސަޅި ހޮލީވުޑް ގެ މިސަން އިންޕޮސިބަލް ގެ ސޫޓިން ތެރެއިން ވީކަ މެއް ... ނޯވޮރީސް\nއެކްސީޑެންޓް ހިނގާފައިވާ ތަނުގެ މަންޒަރަށް ބަލައިވިސްނައިފިނަމަ އެކްސީޑެންޓް ހިނގިގޮތްއެނގޭނެއެވެ. މޫދަށްވެއްޓުނު ކާރު ދުއްވާފައިވަނީ މަގުގެ ކަނާތްފަޅިންކަން އެނގެއެވެ. ޕޯސްޓްގައި ޖެހުނު ކާރު ދުއްވާފައިދިޔައީ މަގުގެ ވާތްފަޅިންކަމަށް ވެފައި ކޮންމެވެސް އެއްކާރު އޯވަރޓެކް ކުރަން އުޅުމުގެތެރޭގައި ހިނގިކަމެއްކަމަށް ބެލެވެއެވެ. ބޮޑަށްބެލެވެނީ ޕޯސްޓްގައި ޖެހުނު ކާރު އޯވަރޓެކް ކުރަންއުޅުނުކަމަށެވެ. އެކާރުން ނައްޓާލަން ހިފާލުމުން ކަޅުކުލައިގެކާރު މޫދަށްޓަސް.\nއައްޑޫ އޭ ކިޔާފަ ޚަބަރެއްޖަހާއިރަށް ޖަޒުބާތުގެ ޖެހިގެން މިއުޅެނީ ކީއްވެބާ ؟ އެ އީވެސް ރާއްޖޭ ގެ އެއް އަތޮޅު ؟ ސުވައިދީބަކީވެސް ދިވެހިދައުލަތުން އިނގިރޭސިންނަށް ގަން ވައިގެ ބޭސް އެއް ހަދަން ދިނުމުން ދިމާވި ކަމެއް ، އަދި ހުވަދުއަތޮޅާއި ފުވައްމުލައްވެސް އޭގައި ހިމެނޭ ،\nތިކަން ތިހެން ވަނީ އައްޑޫ މީހުން އަމިއްލައަށް ތިމާވަރުގެ ބައެއް ނެތްކަމަށް ހެދިގެން އުޅޭތީ! ރިސޯޓުތަކުގަ މަސައްކަތް ކުރާއިރުވެސް އައްޑޫ މީހުން އުޅޭނީ ބައިހަދާފަ އެހެން ރަށްތަށުގެ މީހުންނާ ޖައްސާލައިގެން. އެހެން އަތޮޅެއްގެ މީހަކަށް ޕުރޮމޯޝަނެއް ލިބުނަސް އެމީހަކާ ޖައްސާލާނެ.\nރާއްޖޭގެ އެހެން ހިސާބުތަކުގަވެސް އެބަޖެހޭ ތިކަހަލަ ލިންކްރޯޑު ހަދަން. މެއިންޓަނަންސް ފްރީ، މުޅިދުނިޔޭގަވެސް 20 އަހަރުވަންދެން އެއްވެސް މެއިންޓަނަންސަކާނުލާ އޮޕަރޭޓްކުރާ ހަމައެކަނި މަގު ތިޔާ. މަގުގެ ބޮޑުބައިގަ ވޮށްއަލިކަމެއްވެސް ނުހުރޭ.\nތިޔައީ ވަރަށް އެޑްވާންސް މަގެއްތާ! ދުނިޔޭގެ އެހެން އެއްވެސްތާކު ނޯވޭ މަގުގަ ދުއްވާ އުޅަނދުތައް އޮޓޮމެޓިކުން މަގުގެ ކޮންޓްރޯލްގައި ސްޕީޑް ބާރުވާ މަގެއް!\nއެހެންތަ، ފޫޓަކުން ފޫޓަކުން ލައިޓުޖަހައިގެން ކޮންމެ5ފޫޓަކުން4ވައްތަރު ކެމެރާ ޖަހައިގެން، ދެއަރިމަތީ 24 ގަޑިއިރު ދަބަރުކަހަން 60 މުވައްޒަފުންނާއި 24 ގަޑިއިރު ކުލަލާ މުވައްޒަފުންނާއި ޓުރެފިކު ފުލުހުންގެ ޖޯޑުޖޯޑާއި އަދި އެވަރުން ނުވެގެން ދައުލަތުން ހެލްމެޓުދީގެން ކަލޭމެން ތިދުއްވާ މަގުގަ އެކްސިޑެންޓުތައް މާގިނަ.\nއައްޑޫގައި ހިގާ ގިނަ އެކްސީޑެންޓް ހިގަނީ މަގުގެ ހާލަތު ގޯސްކަމުންކަން އިގޭނީ މިތަނުގެ މަގުތަށް އަމިއްލަ ލޮލުން ފެންނަ ބަޔަކަށް. # މިކަން ޤަބޫލު ނުކުރެވޭ މީހުން ޓްވިޓަރ އާއި ފޭސްބްކު ފަދަ ސޯޝަލް މީޑިއާގައި ޝެއަރކޮށްފައިވާ ފޮޓޯ، ވީޑިއޯ ކްލިޕް ބައްލަވާލައްވާ. # ދެން އޮތީ 19 ވަރަކަށް ކިލޯ މީޓަރ އެއްފަސް ބޮޑު ސިޓީއެއް ބަލަހައްޓާން ތިބޭ ފުލުހުންނާއި ޓްރެފިކް ފުލުހުންގެ ވާހަކަ، މިސިޓީ ބެލެހެއްޓޭވަރަށް މިތަނުގައި ފުލުހުންގެ ހިދުމަތެއްނެތް. މިއީ ޙަޤީގަތް.\nމަށަކައް ތިއެއްނޭނގެ އެކަމަކު ގަޑިއަކު 100 ކިލޯމީޓަރު ބާރުމިނުގަ ދުއްވައިގެން ވާ އެކްސިޑެންޓަކީ މަގުގެ ހާލަތު ގޯސްވެގެންވާ އެކްސިޑެންޓެއްނޫންކަން މަށައްވެސް އެނގޭ.\nއައްޑޫގައި އެކްސިދެންޓްތައް ގިނަ ވަނީ އުނދަތައް ދުއްވާ މީހުންގެ ބީތާ ކަމުންނެވެ. މަގު ގެ ޙާލަތު ދައްވެގެންނެއް އިދިކޮޅު ދުއްވާފައި އަންނަ އުޅަނދުތަކާ މުޑި އަރާކަށް ނުޖެހޭނެ އެވެ. އެހާ ބާރު ސްޕީޑްގައި ނުވެސް ދުއްވޭނެ ތޯއްޗެކެވެ.\nއަފީފު ދީދީ ތިދައްކަނީ ތިކަންއޮތް ގޮތުގެ ވާހަކަ. މާލޭގައި އުޅޭ މީހުނަށް ތިވާހަކަ ޤަބޫލު ކުރަން ދަތިވަނީ ސަބަބު ތަކެއް ހުރީމަ. އެމީހުން ތިވާހަކަ ތެދުކޮށްފިނަމަ ދެންޖެހެނީ މި ތަނުގެ މަގުތަށް ރަނގަޅު ކުރާން. އެހެންވެ އެމީހުން އަބަދުވެސް ބަލަނީ ދުއްވާ މީހުން ކުށްވެރި ކުރާން. ފުލުހުން ވެސް މިތަނުގެ މަގުގެ ހާލަތު އޮތީ ނުރައްކާތެރި ދަރަޖައެއްގައިކަން ހާމަ ކުރާކަށް ބޭނުމެއްނުވޭ. މިއީ ފުލުހުންވެސް ރައްޔަތުންނަށް ވަމުންދާ އިހުމާލެއް.\nމާލޭގައި ހުންނަ މީހާ އަކަށް ނޭގޭނެ އައްޑޫގައި އެކްސިޑެންޓް ވަނީ ކީއްވެގެން ކަމެއް. އަހަރުމެން އައްޑޫ މީހުނަށް ބައިސިކަލް ސައިކަލް ކާރު ފަދަ ވެހިކަލް ތަކަކީ އާ އެއްޗެއްނޫން. މިސިތީގެ ކޮންމެ ގެއެއްގައި ކާރެއް އޮންނަކަން މާލޭ މީހާ އަކަށް ނޭގޭނެ. އެކްސިޑެންޓް ވަނީ ދީދީ ބުނިހެން މާލޭ ސަރުކާރުން ލިނކް ރޯޑް މަރާމާތު ކުރުމަށް ފައިސާ ނުދޭތީ އެކަން ނުކުރެވި ލިނކް ރޯޑް އޮށްވަޅުގޮނޑިއެއް ހެން އޮންނާތީ އެގިއްޖެ.\nގާ ނޫނު އައްލާ.\nމިތަނުގައި ތިބެނީ 10 ވަރަކަށް ފުލުސް ކުދިން. އެމީހުނަށް ތިހުރިހާ ކަމެއް ބެލޭނީ ކިހިނެއް؟ މިތަނުގެ މަގު ތަކުގެ ހާލަތު ނުދެއްކީއްޔާ ރަނގަޅު ވާނީ. މާލޭގެ ކަންކަން ފުރިހަމަ ކޮށްފައި މިމަގު މަރާމާތު ކުރާނެ. އެކަމަކު އެއްވަނަ ދަރަޖައިގެ މާލޭ މީހާ އަށް ނޫންތޯ ފުރަތަމަ ކަންކަން ފުރިހަމަ ކޮށްދޭން ޖެހޭނީ. އެހެންވެ މި މަގު މަރާމާތު ނުކުރެވެނީ.\nޢައްޑޫ ޒުވާނުންނަށް ނޭނގޭ ދޯ ކާރު ދުއްވަންވެސް. ކަޑަ ދޯ!\nހިތަދޫ ޕޮލިސް ސްޓޭޝަން ކުރިމަތީގައި ލިންކު ރޯޑުގެ ދެކޮޅު ފެންނަ ގޮތަށް މާސިންގާ2ކެމެރާ ހުންނާނެ. އަޅެ އެއިން އެއްޗެއް ފެނޭތޯ ބަލާލަބަލަ. އިތުރަށް ތަހްގީގުކުރާނކަށް ނުޖެހޭނެ އޭރަކުން.\nފުލުހުން އިތުރަށް ބަލާނީ ކޯޗެއް. ބާރު ސްޕީޑްގައި ހިތަދޫ ބޮޑުމަގުގައި ރޭސްޖަހާތާ2ހަފްތާ. ފުލުހުން ޗެކް ކުރާނީ އެމީހުން ބުނީމާ މަޑުކުރާނޭހެން ހީވާ މެދުއުމުރުގެ މީހުން . ދެން އަންހެންކުދިންގެ ވެހިކަލް


America aai UNICEF in raahjeah 11.5 milian rufiyaage ehee – Iru\nއެމެރިކާ އާއި ޔުނިސެފުން ރާއްޖެއަށް 11.5 މިލިއަން ރުފިޔާގެ އެހީ\nއެމެރިކާ އާއި އދ.ގެ ކުޑަކުދިންގެ ހައްގުތަކާބެހޭ ޖަމިއްޔާ ޔުނިސެފް ގުޅިގެން ރާއްޖެއަށް 750،000 އެމެރިކާ ޑޮލަރު (11.5 މިލިއަން ރުފިޔާގެ) އެހީއެއް މިއަދު ދީފި އެވެ.\nމި އެހީ މައިގަނޑު ގޮތެއްގައި އަމާޒުކޮށްފައިވަނީ ކޮވިޑް-19 އާ ގުޅިގެން ހާއްސަކޮށް އާންމުން އެއްވެ އުޅޭ ތަންތަނާއި ސްކޫލްތައް ރައްކާތެރިކަމާއެކު އަލުން ހުޅުވާލުމަށް އެހީތެރިވެދިނުމަށް ކަމަށް ޔުނިސެފުން ބުންޏެވެ.\nއެމެރިކާ އިން ރާއްޖެ އަށް ކަނޑައަޅާފައިވާ ސަފީރު އެލައިނާ ޓެޕްލީޒް ވިދާޅުވީ ކޮވިޑާ ގުޅިގެން ނޭދެވޭ އަސަރުކޮށްފައިވާ ގިނަ ގައުމުތަކަކަށް އެ ގައުމުން ދަނީ އެކި ގޮތްގޮތުން އެހީތެރިކަން ފޯރުކޮށްދެމުން ކަމަށެވެ.\n“ދުނިޔެ އަށް ކުރިމަތިވެފައިވާ ބަލިމަޑުކަމެއްގައި އެހީތެރިކަމުގެ އަތެއް ދިއްކޮށްލުމަކީ ދިވެހިންގެ ސިއްހަތާއި ރައްކާތެރިކަމަށް އެމެރިކާ އިން އަބަދު ވެސް އެހީވާނެ ކަމުގެ ހެއްކެއް،” އެލައިނާ ވިދާޅުވި އެވެ.\nޔުނައިޓެޑް ސްޓޭޓްސް އޭޖެންސީ ފޯ އިންޓަނޭޝަނަލް ޑިވެލޮޕްމެންޓް (ޔޫއެސްއެއިޑް) އިން ދިން އެހީ ބޭނުން ކުރަން ކަނޑައަޅާފައި ވަނީ އިޖުތިމާއީ ގުޅުމާއި ސްކޫލްތައް އަލުން ހުޅުވާ އިރު ދަރިވަރުންނާއި ބެލެނިވެރިންނާއި ޓީޗަރުންނަށް ރައްކާތެރިކަން ކަށަވަރު ކުރުމަށެވެ.\nއޭގެ ތެރޭގައި ސާފު ފެނާއި ސާފުތާހިރުވާން ބޭނުންވާ ސާމާނު ފޯރުކޮށްދިނުން ހިމެނެ އެވެ. މި ކަންތައްތައް ކުރިއަށް ގެންދާނީ ޔުނިސެފާއި ދިވެހި ސަރުކާރުން ގުޅިގެންނެވެ.


ޔުނެސްކޯގެ ބަޔޮސްފިއަރ ރިޒާވްއެއްގެ ގޮތުގައި އައްޑޫ ސިޓީ ހަމަޖެހިއްޖެނަމަ އިޤްތިޞާދީގޮތުން ފައިދާތަކެއް ލިބޭނެ ޔުނެސްކޯގެ ބަޔޮސްފިއަރ ރިޒާވްއެއްގެ ގޮތުގައި އައްޑޫ ސިޓީ ހަމަޖެހިއްޖެނަމަ އިޤްތިޞާދީގޮތުން ފައިދާތަކެއް ލިބޭނެ\nޔުނެސްކޯގެ ބަޔޮސްފިއަރ ރިޒާވްއެއްގެ ގޮތުގައި އައްޑޫ ސިޓީ ހަމަޖެހިގެންދިއުމުން އިޤްތިޞާދީ ކުރިއެރުންތަކެއް ލިބިގެންދާނެކަމަށް އައްޑޫސިޓީ މޭޔަރ އަބްދުﷲ ސޯދިޤް ވިދާޅުވެއްޖެއެވެ.\nއައްޑޫ ޔުނެސްކޯގެ ބަޔޮސްފިއަރ ރިޒާވް އަކަށް ބަދަލުވެގެން ދިއުމާއި، ގުޅޭ ގޮތުން ޕީއެސްއެމްގެ ރާއްޖެ މިއަދު ޕްރޮގްރާމުގައި ވާހަކަ ދައްކަވަމުން މޭޔަރ ސޯދިޤް ވިދާޅުވީ، ޔުނެސްކޯގެ މިލަޤަބާއެކު ލިބޭނެ ގިނަ ފައިދާތަކެއް އެބަހުރިކަމަށެވެ. އެގޮތުން މިލޭބަލްގެ ތެރެއިން އިޤްތިސާދީ ފައިދާ އަދި ފަތުރުވެރިކަމުގެ ސިނާޢަތަށް ކުރިއެރުން ލިބިގެންދާނެކަމަށް މޭޔަރ ވިދާޅުވިއެވެ.\n"އޭގެ ސަބަބުން (ބަޔޮސްފިއަރ ރިޒާވް ލޭބަލް) އަޅުގަނޑުމެންނަށް ލިބިގެންދިޔައީ އަގުބޮޑު ޕްރޮޑަކްޓެއް. ބޭނުން ކުރެވޭނެ މުހިންމު މާކެޓިންގް ޓޫލްއެއް. ރާއްޖެ އަކީ ފަތުރުވެރިކަމުގެ ސިނާއަތުގައި މުޅި ދުނިޔޭގައިވެސް ހިނގާ މުހިންމު އެއް ލޭބަލެއް އޮތް ޤައުމެއް. ރާއްޖެގެ ލޭބަލް އާއި އެކު ބަޔޮސްފިއާރ ރިޒާވްގެ ލޭބަލް އައީމަ ފަތުރުވެރިކަމުގެ ސިނާއަތުން ވަރަށް ބޮޑަށް ވިކިގެންދޭ. ބ. އަތޮޅުގެ ގެސްޓްހައުސް ސިޓީ ހޯޓާ އަދި ރިސޯޓްތަށް ވެސް ވިކޭ އެއްސަބަބު ބަޔޮސްފިއަރ ރިޒާވްގެ ލަޤަބަކީ " މޭޔަރ ވިދާޅުވިއެވެ.\nރާއްޖެ މިއަދު ޕްރޮގްރާމުގައި އެންވަޔަރަމަންޓް ޕްރޮޓެކްޝަން އެޖެންސީ، އީޕީއޭގެ ފަރާތުން ވަހަކަ ދައްކަވަމުން، އެސިސްޓެންޓް ޑިރެކްޓަރ އައިޝަތު ފަރުހަތު ވިދާޅުވީ، ބަޔޯސްފިއަރ ރިޒާވް ގޮތުގައި ފާހަގަކޮށްފައިވާ ތަންތަނަކީ މުޅިދުނިޔެވެސް ބަލައިގަންނަ ތަންތަންކަމަށެވެ. އަދި މިކަމުގެ ސަބަބުން އައްޑޫ ސިޓީއަށްވެސް އިޤްތިޞާދީގޮތުން ފައިދާތަކެއް ލިބިގެންދާނެކަމަށް ފަރުހަތު ވިދާޅުވިއެވެ. އެގޮތުން އަމިއްލަ އުފެއްދުންތައް ވިއްކުމަށްވެސް ބަޔޯސްފިއާރ ރިޒާވްގެ ލޯގޯ ބޭނުން ކުރެވި އިންޓަނޭޝަނަލް މާކެޓުގައި އިޝްތިހާރު ކުރެވިދާނެކަމަށް އޭނާ ވިދާޅުވިއެވެ.\nޔުނެސްކޯގެ މޭން އެންޑް ބަޔޮސްފިއަރ ޕްރޮގްރާމަކީ ތަނެއްގައިވާ ގުދުރަތީ ރީތިކަމާއި އެތަނެއްގައި ދިރިހުރި ދިރުމެއްގެ އަސްލު ނުގެއްލޭގޮތަށް ތަނެއް ހިމާޔަތްކޮށް ބެލެހެއްޓުމެވެ. އައްޑޫ އަދި ފުވައްމުލަކު ސިޓީ ޔުނެސްކޯގެ ބަޔޮސްފިއަރ ރިޒާވަށް ހެދުމަށް ހުށަހަޅާފައިވަނީ، މިދިޔަ އަހަރުގެ ސެޕްޓެމްބަރު މަހުއެވެ. އަދި މިހަފްތާގެ ފަހުކޮޅު އައްޑޫ އަދި ފުވައްމުލަކު ސިޓީ ޔުނެސްކޯގެ ބަޔޮސްފިއަރ ރިޒާވެއްގެ ގޮތުގައި ހަމަޖެހިގެންދާނެކަމުގެ ފެހި ސިގްނަލް ލިބިފައިވާކަމަށް އީޕީއޭއިން ވަނީ ބުނެފައެވެ.


Raajjeyge kanduge sarahahdhuge himaayathugai dhin vote PPM in kuhveri koffi\n24 މެއި 20192ކޮމެންޓް\nރާއްޖޭގެ ދެކުނުގައި އޮންނަ ޗާގޯޒް އައިލެންޑްސް، މޮރިޝަސްގެ ސަރަހައްދެއްގެ ގޮތުގައި ކަނޑައެޅުމާ ދެކޮޅަށް އދ ގެ އާއްމު މަޖިލީހުގައި ރާއްޖެއިން ދިން ވޯޓް ޕްރޮގްރެސިވް ޕާޓީ އޮފް މޯލްޑިވްސް، ޕީޕީއެމުން ކުށްވެރި ކޮށްފިއެވެ.\nޗާގޯޒް އައިލެންޑްސް، މޮރިޝަސްގެ ސަރަހައްދެއްގެ ގޮތުގައި ކަނޑައެޅުމަށް އދ ގެ އާއްމު މަޖިލީހުގައި ވޯޓަށް އެހީ، އިންޓަނޭޝަނަލް ކޯޓް އޮފް ޖަސްޓިސް (އައިސީޖޭ) އިން ޗާގޯޒް މައްސަލައިގައި މޮރިޝަސްއާ އެއްކޮޅަށް ލަފައެއް ނެރެފައި ވަނިކޮށެވެ. ނަމަވެސް އެއީ އަމަލުކުރުން ލާޒިމް ލަފައެއް ނޫނެވެ.\nއެ ލަފަޔަށް އަމަލުކުރުމަށް ބާރު އެޅުމަށް އދ ގައި ނެގި ވޯޓުގައި މޮރިޝަސްއާއި ދެކޮޅަށް ވޯޓް ދިނީ ހަ ގައުމަކުންނެވެ. އެ ގައުމުތަކަކީ ރާއްޖެއާއި އިނގިރޭސި ވިލާތާއި އެމެރިކާއާއި އޮސްޓްރޭލިއާއާއި ހަންގޭރީގެ އިތުރުން އިޒްރޭލެވެ. 116 ގައުމަކުންވަނީ މޮރިޝަސްއާއި އެއްކޮޅަށް ވޯޓް ދީފައެވެ.\nޕީޕީއެމުން ރޭ ނެރުނު ބަޔާނެއްގައި ބުނެފައިވަނީ މޮރިޝަސްއާއި ދެކޮޅާށް ރާއްޖެ އިން ވޯޓު ދިން މައްސަލައިގައި ސަރުކާރުން ރައްޔިތުންގެ ކިބައިން މާފަށް އެދެންޖެހޭނެ ކަމުގައެވެ.\nޕީޕީއެމުން ބުނީ ރާއްޖެއިން ނިންމި ނިންމުމަކީ ދުނިޔޭގެ މައި ކޯޓާއި މޮރިޝަސްގެ ރައްޔިތުންގެ އިންސާނީ ހައްގުތައް ގެއްލޭ އަމަލެއް ކަމަށެވެ.\nޗާގޯސް އައިލެންޑްސް އަކީ 1965 ވަނަ އަހަރު ތިން މިލިއަން ޕައުންޑަށް މޮރިޝަސް އަތުން އިނގިރޭސިވިލާތުން ގަނެފައިވާ ސަރަހައްދެކެވެ.\nޗާގޯސް މައްސަލާގައި މޮރިޝަސްއާއި ދެކޮޅަށް ވޯޓް ދިން ސަބަބު ދިވެހި ސަރުކާރުންވަނީ ދިފާއުކޮށްފައެވެ. ފޮރިން މިނިސްޓްރީން ބުނީ ޗާގޯޒް އައިލެންޑްސް، މޮރިޝަސްގެ ސަރަހައްދެއްގެ ގޮތުގައި ކަނޑައެޅުމާ ދެކޮޅަށް ވޯޓު ދިނީ، ރާއްޖޭގެ ސަރަހައްދީ އިން ވަކި ކުރުމާ ގުޅޭ މައްސަލައަކާއި ގުޅިގެން ކަމުގައެވެ.\nފޮރިން މިނިސްޓްރީން ބުނީ އެ ސަރަހައްދުގެ ކަނޑުގެ މިލްކުވެރިކަމާއިމެދު ރާއްޖެއާއި މިރިޝަޝްއިން ދައުވާކުރަމުން ދާއިރު އެ މައްސަލަ ވަކި ގޮތަކަށް ނުނިމެނީސް މޮރިޝަސްއާ އެއްކޮޅަށް ރާއްޖެއިން ވޯޓު ދީފި ނަމަ، ރާއްޖޭގެ ކަނޑުގެ ސަރަހައްދުން ބައެއް ގެއްލިދާނެ ކަމުގެ ބިރު އެބައޮތް ކަމުގައެވެ.\nބައިނަލްއަގުވާމީ ކަނޑުތަކާ ބެހޭ ގާނޫނުގެ ދަށުން ރާއްޖޭގެ ސަރަހައްދީ އިން ވަކި ކުރުމުގެ މައްސަލަ އޮތީ އދ އަށް ހުށަހަޅައިފަ އެވެ.\nޗާގޯސް، މޮރިޝަސްގެ ދަށަށް ގޮސްފިނަމަ ކޮންމެ ގައުމަކަށް ލިބޭ 200 މޭލުގެ ސަރަހައްދުގެ ތެރެއިން ރާއްޖެ އަށް ލިބޭ 200 މޭލުގެ ސަރަހައްދުގެ ތެރެއަށް މޮރިޝަސްގެ ސަރަހައްދު ވަދެއެވެ. އެހެން ކަމުން އެގޮތަށް ކަންވެއްޖެ ނަމަ ރާއްޖޭގެ އިގްތިސާދީ ސަރަހައްދުން ބައެއް ގެއްލިގެން ދާނެކަމަށް ސަރުކާރުން ބުނެއެވެ.\nނަމަވެސް ޕީޕީއެމުން ރޭ ނެރުނު ބަޔާނުގައި ބުނީ ރާއްޖޭގެ ނިންމުމަކީ ރާއްޖޭގެ ކަނޑުގެ ސަރަހައްދުގެ ބައެއް ގެއްލިދާނެތީ ސަރަހައްދު ސަލާމަތްކުރުމަށް ނިންމި ނިންމުމެއްކަމުގައި ސަރުކާރުން ބުނި ނަމަވެސް އެއީ އެކަން އޮތް ގޮތެއް ނޫން ކަމުގައެވެ. އަދި އެކަމުގެ ހަގީގަތް ހާމަކޮށްދޭން ޕީޕީއެމުންވަނީ ސަރުކާރަށް ގޮވާލާފައެވެ.\nޕީޕީ އެމްގެ ތި ބައިގަނޑަކީ ގޮތް އަގަލު ގައިން ކެނޑި ލަދު ހަޔާތް މަދު ަބއެއް ބޭރު މީހުންނަށް ބިން މިލްކުވާގޮތަށް ގާނޫނު ބަދަލްކޮށް ރާއްޖޭގެ ބިން ވިއްކި ބަޔަކު ދެން ކީކޭބާ މި ކިޔަނީ ލަދުން ބޯ ހަލާކު މިފަދަ ބޮޑެތި ޚާއިނުންގެ ބަޔަކު ތިބި އެއްވެސް އެހެން ޕާރޓީއެއް މިރާއްޖެއަކު ނެތް\nވޯޓް ދިނީ ރާއްޖޭގެ ކަނޑުގެ ސަރައްދުގެ ހިމާޔަތަކު ނޫން. ވޯޓް ދިނީ އިނގިރޭސިންނާ އެމެރިކާނުންނާ ޔަހޫދީން ބޭނުންވިގޮތަށް، މިކަން އޮޅުވާނުލާ ނޫސްވެރިން


ޓްވީޓެއްގައި “ބްލެކްލައިވްސްމެޓަރ” ހޭޝްޓެގް ބޭނުން ކުރެއްވުމުން މަހްލޫފް ހޫނުފެނަށް! – Dhen.mv\nޓްވީޓެއްގައި "ބްލެކްލައިވްސްމެޓަރ" ހޭޝްޓެގް ބޭނުން ކުރެއްވުމުން މަހްލޫފް ހޫނުފެނަށް!\nJune 1, 2020 - 10:05 am\nކުރެއްވި ޓްވީޓެއްގައި "ބްލެކްލައިވްސްމެޓަރ" ހޭޝްޓެގް ބޭނުން ކުރެއްވުމުން ޔޫތް މިނިސްޓަރު މަހްލޫފަށް ގިނަ ބަޔެއްގެ ފާޑުކިޔުން އަމާޒު ވެއްޖެއެވެ.\nމަހްލޫފް އިއްޔެ ކުރެއްވި ޓްވީޓެއްގައި ވަނީ އޭނާގެ ދަރިފުޅުގެ އިސްތަށިގަނޑު ގަތާ ވީޑިއޯ އެއް އާންމު ކުރައްވާފައި "ބްލެކްލައިވްސްމެޓަރ" އެ ހޭޝްޓެގް ބޭނުން ކުރައްވާފައެވެ. އަދި ފަހުން އެ ޓްވީޓް ވަނީ ޑިލީޓްވެސް ކުރައްވާފައެވެ.\n"ބްލެކްލައިވްސްމެޓަރ" އަކީ އެމެރިކާގައި ކަޅު ނަސްލުގެ މީހުންނަށް ކުރިމަތިވާ ތަފާތު ކުރުމާއި، ތަފާތު އެހެނިހެން އަނިޔާތަކަށް ހޭލުންތެރި ކުރުމުގެ ގޮތުން ފެށިގެން އައި ކެމްޕޭނެކެވެ. މިދުވަސް ކޮޅު އެ ހޭޝްޓެގު އަނެއްކާ ބޭނުން ކުރަމުން އަންނަނީ، އެމެރިކާގައި ފުލުހުންގެ ހައްޔަރަށް ކަޅު ނަސްލުގެ މީހެއް ކަމަށްވާ ޖޯޖް ފްލޮއިޑް ގެންދަން އުޅުމުގެ ތެރޭގައި އޭނާ މަރާލުމާ ގުޅިގެންނެވެ.\nމަހްލޫފް ގެ ޓުވީޓަށް ފާޑުކީ މީހުން ވަނީ، މަހްލޫފް އަކީ ކަޅު ނަސްލުގެ މީހަކަށް ނުވާއިރު، އެ ނަސްލުގެ މީހުންގެ ސަގާފަތަށް ނިސްބަތްވާ ކަމެއް ކުރާތަން ފޮޓޯ ނަގައި އެ ހޭޝްޓެގް ބޭނުން ކުރުމަކީ ނާތަހުޒީބު އަމަލެއްގެ ގޮތުގައި ސިފަކޮށްފައެވެ.\nMy great grandfather is an African,hair braiding was originated from Africa,I love it & we all love it.I personally don’t see any issue using the hashtag in my tweet as it was in support of the movement.Why do some make everything so sensitive &ahuge issue. #BlackLivesMatter https://t.co/sTcaIfoyOH\n— Ahmed Mahloof (@AhmedMahloof) May 31, 2020\nއެކަމާ ގުޅިގެން މަހްލޫފް ކުރެއްވި ޓްވީޓެއްގައި ވިދާޅުވީ އެބޭފުޅާގެ މުނިކާފަ އަކީ އެފްރިކާ މީހެއް ކަމަށާއި، އިސްތަށިގަނޑު ގެތުމަކީ އެފްރިކާއިން ތައާރަފްވިކަމެއް ކަމަށެވެ. އެހެންކަމުން އެ ހޭޝްޓެގް ބޭނުން ކުރުމުގައި މައްސަލައެއް އޮތް ކަމަކަށް ނުދެކޭ ކަމަށާއި، އެ ހޭޝްޓެގް ބޭނުން ކުރީ އެ މައްސަލައަށް ތާއީދު ކުރުމުގެ ގޮތުންކަމަށެެވެ. އަދި ބައެއް މީހުން ކޮންމެ ކަމެއް މާ ބޮޑުކޮށްލައިގެން އުޅެނީ ކީއްވެތޯ މަހްލޫފް ސުވާލު ކުރެއްވިއެވެ.


SunOnline: ޑީވާ މޯލްޑިވްސް ރިސޯޓުގެ ކޮޓަރިއެއް ތެރޭ މުވައްޒަފަކު ދަން ޖެހިފައި ހުއްޓައި ފެނިއްޖެ\nޑީވާ މޯލްޑިވްސް ރިސޯޓުގެ ކޮޓަރިއެއް ތެރޭ މުވައްޒަފަކު ދަން ޖެހިފައި ހުއްޓައި ފެނިއްޖެ\nހައްވާ ލުބްނާ 11 Jul 2011, 20:15\n20:16 އދ. އަތޮޅުގެ ޑީވާ މޯލްޑިވްސް ރިސޯޓްގައި މަސައްކަތްކުރާ މުވައްޒަފަކު ރިސޯޓުގެ ކޮޓަރިއެއް ތެރޭ ދަންޖެހިފައި ހުއްޓައި މިއަދު ފެނިއްޖެ އެވެ.\nމިއަދު މެންދުރު 1:30 އެހާކަންހާއިރު ދަން ޖެހިފައި ހުއްޓާ ފެނުނީ އެ ރިސޯޓްގައި މަސައްކަތްކުރާ ސ. ހިތަދޫ ކޮކާހަނދުވަރުގެ، ހަސަން މިއާޒު،24 އެވެ. އޭނާ ދަން ޖެހިފައި ހުއްޓާ ފެނުނީ މުވައްޒަފުން ތިބޭ ކޮޓަރިން ކަމަށް ވެސް މައުލޫމާތު ލިބިފައިވެ އެވެ.\nފުލުހުންގެ މީޑިއާ އޮފިޝަލް ސަބް އިންސްޕެކްޓާ އަހުމަދު ޝިޔާމް ވިދާޅުވީ، ރިސޯޓެއްގައި މަސައްކަތްކުރާ މުވައްޒަފަކު ދަން ޖެހިފައި ހުއްޓާ ފެނުނު ކަމުގެ ރިޕޯޓް މިއަދު މެންދުރު ފަހު ލިބިފައިވާ ކަމަށެވެ. އެ ހާދިސާއާ ގުޅޭ އިތުރު ތަފްސީލެއް ނުދެއްވަ އެވެ.\nޝިޔާމް ވިދާޅުވީ މައްސަލަ ދަނީ ތަހުގީގުކުރަމުން ކަމަށެވެ.\nސަން އަށް އެނގިފައިވާ ގޮތުގައި މިއާޒުގެ ހަށިގަނޑު މިހާރު އޮތީ އދ. މާމިގިލީގަ އެވެ. މިއާޒްގެ ހަށިގަނޑު ރަށަށް ފޮނުވުމުގެ ހުރިހާ އިންތިޒާމެއް ހަމަޖައްސައިދޭނެ ކަމުގެ ޔަގީންކަން ޑީވާ ރިސޯޓުން ދީފައިވާ ކަމަށް މިއާޒްގެ އާއިލާއިން ބުންޏެވެ.\nސަން އަށް މައުލޫމާތު ދެމުން މިއާޒްގެ ބޭބެ ބުނީ، ކަން ހިނގައިދިޔަ ގޮތް ރިސޯޓް ކުދިން އޭނާ އަށް ކިޔައިދީފައިވާ ކަމަށެވެ. އެގޮތުން މިއާޒް އެންމެ ފަހުން ފެނުނީ އެ ރިސޯޓުގައި މަސައްކަތްކުރާ އާއިލީ ގޮތުން ތިމާގެ ކުއްޖަކާއެކު ކާން އިންދާ ކަމަށާއި ކެއުން ހުއްޓާލައި، އޭނާ ކޮޓަރިއަށް ދިޔައީ ފޯނެއް އައުމުން ކަމަށް އޭނާ ބުންޏެވެ.\nއަދި އޭނާ ފޯނަށް ޖަވާބު ނުދޭތީ ވީގޮތެއް ބެލުމަށް ބައެއް މުވައްޒަފުން ދިޔައިރު ކޮޓަރި ހުރީ ތަޅުލައިފަ ކަމަށާއި އަދި ދޮރުގައި އެނދު ވިއްދައި އެތަނަށް ބޭރުން ނުވަދެވޭނެ ގޮތަށް ހަދައިފަ ހުރި ކަމަށް ވެސް އޭނާ ބުންޏެވެ.\nއެހެންކަމުން، އޭނާ އަމިއްލަ އަށް ދަން ޖެހުނީ ކަމަށް ގަބޫލު ކުރެވޭ ކަމަށް ވެސް އޭނާ ބުންޏެވެ.\nނަމަވެސް، މިއާޒްގެ މަންމަ އަށް މި ހަބަރު ގަބޫލުކުރަން ވަނީ ދަތިވެފަ އެވެ. ދަން ޖެހުނު ހަބަރު ލިބުމުން ޝޮކެއް ލިބުމުން މަންމަގެ ހާލު ދެރަވެ، ހިތަދޫ ރީޖަނަލް ހޮސްޕިޓަލުގައި އެޑްމިޓްކޮށް އަންނަނީ ފަރުވާދެމުންނެވެ.\nއާއިލާއިން ބުނީ، "މިއާޒް ދަން ނުޖެހޭނޭ" އޭނާގެ މަންމަ ތަކުރާރުކޮށް ބުނަމުންދާ ކަމަށެވެ.\nމީގެ އިތުރުން، މިއާޒް ލޯބިން ގުޅިގެން އުޅުނު މ. އަތޮޅުގެ އަންހެން ކުއްޖައާ މީގެ ދުވަސްތަކެއް ކުރިން މައްސަލަތަކެއް ޖެހިގެން އުޅުނު ކަމުގެ މައުލޫމާތު މިއާޒްގެ ބައެއް ރައްޓެހިންގެ ފަރާތުން ލިބިފައިވާތީ، އެކަން އިތުރަށް ބަލަމުންދާ ކަމަށް ވެސް އާއިލާއިން ބުނެ އެވެ.


ކޮވިޑް-19: އިންޑިއާ އިން ރެކޯޑް އަދަދަކަށް މީހުން މަރުވެއްޖެ\nހަލުވިކަމާއެކު ފެތުރެމުންދާ ނުރައްކާތެރި ކޮވިޑް-19 ޖެހިގެން އަވައްޓެރި އިންޑިއާއިން ރެކޯޑް އަދަދަކަށް މީހުން މަރުވެއްޖެ އެވެ.\nކޮވިޑް-19 އާއި ބެހޭ މަޢުލޫމާތު ހާމަކުރާ އިދާރާތަކުން ނެރެފައިވާ ތަފާސްހިސާބުތަކަށް ބަލާއިރު، މިދިޔަ 24 ގަޑިއިރު ތެރޭގައި އިންޑިއާ އިން އިތުރު 395 މީހަކު މި ބަލީގައި މަރުވެފައި ވެއެވެ. މިއީ މިހާތަނަށް އެޤައުމުން މި ބަލީގައި އެއްދުވަހެއްގައި އެންމެ ގިނަ ބަޔަކު މަރުވި ފަހަރެވެ.\nއެޤައުމުން މިދިޔަ 24 ގަޑިއިރު ތެރޭ އިތުރު ގިނަ އަދަދެއްގެ ބަޔަކު މަރުވުމުން، މިހާރު މި ބަލީގައި މަރުވި މީހުންގެ ޖުމްލަ އަދަދު ވަނީ 9,915 އަށް އަރާފައެވެ.\nއިދާރާތަކުން ބުނާގޮތުން އިންޑިއާއިން އިއްޔެ އެކަނިވެސް އިތުރު 10,243 މީހަކު ކޮވިޑް-19 އަށް އަލަށް ފައްސިވެފައި ވެއެވެ. މިއާއެކު އެޤައުމުން މިހާތަނަށް މި ބަލި ޖެހުނު މީހުންގެ ޖުމްލަ އަދަދު މިހާރު ވަނީ 343,026 އަށް އަރާފައެވެ.\nފަހުގެ މަޢުލޫމާތުތަކަށް ބަލާއިރު އިންޑިއާއިން މިހާތަނަށް މި ބަލިން ރަނގަޅުވެފައި ވަނީ 180,320 މީހެކެވެ. އެހެންކަމުން އެޤައުމުގައި މިހާރު ފަރުވާދެމުން ދަނީ 152,791 މީހަކަށެވެ. ނަމަވެސް އޭގެތެރެއިން 8944 މީހަކަށް ފަރުވާދެނީ ސީރިއަސް ހާލުގައި ކަމަށް އިދާރާތަކުން ބުނެއެވެ.


ގިނަ ބަޔަކު އަތޮޅު ތެރެއަށް ފުރުވާލައި، ޢީދު ކުޅިވަރަކަށް ކޮވިޑް! – Feshun.mv\nއީދު ފާހަގަކުރުމުގެ ތެރެއިން: ފޮޓޯ - މިހާރު\nގިނަ ބަޔަކު އަތޮޅު ތެރެއަށް ފުރުވާލައި، ޢީދު ކުޅިވަރަކަށް ކޮވިޑް!\n11 ޖުލައި 2021 - 22:58\n2020 މާރިޗު މަހުން ފެށިގެން ދިވެހިރާއްޖެއިން ކޮވިޑް-19 ފެނުމާއެކުހެން އިއުލާންކުރި ޞިއްޙީ ކުއްލި ނުރައްކަލުގެ ހާލަތު އަދިވެސް ދަނީ ކުރިއަށެވެ. އެ ހާލަތަށް ނިމުމެއް އަންނާނެ ދުވަހެއް ލަފާކުރަންވެސް ދައްޗެވެ. ނަމަވެސް މީގެ މަހެއްހާ ދުވަސްކުރިން ރައީސް ޞޯލީޙް ވިދާޅުވި ބީދައިން މިނިވަންކަމާއެކު ދަތުރުފަތުރު ކުރުމުގެ ފުރުޞަތު ސަރުކާރުން މިހާރު ވަނީ ފަހިކޮށްދީފައެވެ. އެއާއެކު އުފަލުގައި އަތްޖަހާ ބަޔަކު ތިބިއިރު ކަންބޮޑުވާ ދިވެހި ރައްޔިތުންތަކެއްވެސް ތިބިކަމީ ހަޤީޤަތެކެވެ.\nސަރުކާރުން މިމަހުގެ7ވަނަ ދުވަހު ފުރަތަމަ ނިންމެވީ ކޮވިޑް-19 އަށް ދެމުން އަންނަ ވެކްސިންގެ ދެ ޑޯޒް ފުރިހަމަކޮށް، 14 ދުވަސް ހަމަވެފައިވާ ފަރާތްތަކުން އެއަރަށުން އަނެއް ރަށަށް ދަތުރުކުރުމުގައި ކަރަންޓީންވާން ނުޖެހޭނެ ކަމަށެވެ. އަދި އެދުވަހު އެޗްއީއޯސީގެ ޑޮކްޓަރުން ވިދާޅުވީ، މި ލުއިފަސޭހައިގެ ތެރޭގައި އުމުރުން 18 އަހަރު ނުފުރޭތީ ވެކްސިން ނުޖެހޭ ކުޑަކުދިން ނުހިމެނޭނެ ކަމަށާއި، އެކުދިންގެ ފަރާތުން އެހެން މީހުންނަށް ކޮވިޑް-19 ޖެހުމުގެ ފުރުސަތު ފަހިކޮށް އޮންނާނެ ކަމަށެވެ.\nއީދުކުޅިވަރުތައް ނުބޭއްވުމަށް އެޗްޕީއޭ އިން އަންގައިފިhttps://t.co/kWfKCAleSw\n— Feshun (@feshunonline) July 11, 2021\nނަމަވެސް އެރޭގެ މެންދަމުވުމުގެ ކުރިން ސަރުކާރުގެ ވިސްނުން ބަދަލުގެ އެއްވެސް އަސާސެއްނެތި، އުމުރުން 18 އަހަރު ނުފުރޭ، ވެކްސިންވެސް ނުޖަހާ ކުދިންނަށްވެސް ކަރަންޓީނު ވުމަކާއި ނުލައި ދަތުރުކުރެވޭނެ ކަމަށް ސަރުކާރުން އިއުލާންކުރެއްވިއެވެ. އެނިންމުމަކީ ކޮން އަސާސެއްގެ މައްޗަށް ބިނާކޮށް ނިންމި ނިންމުމެއްތޯ "ފެށުމުން" ސުވާލުކުރުމުން ސަރުކާރުގެ ތަރުޖަމާނު މުޙައްމަދު މަބްރޫކް އަޒީޒްވެސް އެޗްއީއޯސީގެ ތަރުޖަމާނު ޑރ.ނަޒްލާ ރަފީޤްވެސް ހުންނެވީ "ހަނެވެ."\nހިފެހެއްޓުމެއްނެތި، އެއްވެސް އަސާސެއްނެތި ސަރުކާރުން ރައްޔިތުންނަށް ދިން ލުއިތަކަށްފަހު މިއަދު ފެނިގެން މިދިޔައީ މުޅިން އެހެން މަންޒަރެކެވެ. އަހަރަކަށްވުރެ ގިނަ ދުވަހު މާލޭ ބަންދުގައި ތިވި އެތައް އާއިލާތަކެއް އެތަން މިތަނަށް ދަތުރުކުރުމުން ސަރުކާރުން ނިންމާފައި މިވަނީ ތަފާތު މިންމުމެވެ. މީގެ ކުރިން މިނިވަންކަމާއެކު އުޅުނު އަތޮޅުތެރޭގެ ރައްޔިތުންގެ ޢީދު ކުޅިވަރުތައް ހުއްޓާލައި އީދު ކުޅިވަރަކަށް "ކޮވިޑް-19" ހެދުމަށް ސަރުކާރުން މިރޭ މިވަނީ ނިންމާފައެވެ.\n✳ އީދު ބަންދާއި ޗުއްޓީގައި ދަތުރުކުރުމާއި އެކި އެކި ޙަރަކާތްތައް ކުރިއަށް ގެންދިއުމުގައި ކޯވިޑް-19 އިން ރައްކާތެރިވުމަށް ޚާއްޞަ ސަމާލުކަންދިނުން:https://t.co/zNDcN9YYxB\n— Health Protection Agency (@HPA_MV) July 11, 2021\nސަރުކާރުން ޢީދު ބަންދާއި ދިމާކޮށް އަޅާ ހާއްޞަ ފިޔަވަޅުތައް މިރޭ އިއުލާނުކޮށްފައިވާއިރު، ތިންވަނަ ނުކުތާގައި ބުނެފައިވަނީ ޢާއްމުކޮށް ދިވެހިން ޢީދު ފާހަގަކުރާ ބީދައިން ޢީދު ކުޅިވަރުތައް ކުޅުން މަނާކޮށް، ކުޅިވަރު މުބާރާތްތައްވެސް ބޭއްވުން މަނާކޮށްފައެވެ.\n"ގިނަ މީހުން އެއްވެގެން ބާއްވާ ޙަރަކާތްތައް ނުބޭއްވުން. ޢީދު ފާހަގަކުރުމަށްވެސް ގިނަ މީހުން އެއްވެ ނޫޅެވޭ ޙަރަކާތްތައް އިޙްތިޔާރުކުރުން އަދި އެއްރަށުން އަނެއް ރަށަށް މީހުން އައިސްގެން ބާއްވާ ޙަރަކާތްތައް ނުބޭއްވުން. އަދި އަދި ކުޅިވަރު މުބާރާތްތައް ނުބޭއްވުން." އެޗްޕީއޭގެ އިއުލާނުގައި އަޅަން އިލްތިމާސްކޮށްފައިވާ ފިޔަޗަޅުތަކުގެ ތެރޭގައި ބަޔާންކޮށްފައިވެއެވެ.\nދިވެހީން ޢީދު ފާހަގަކުރަނީ މުޅި މުޖުތަމައުގެ އެންމެހާ އަޙުންނާއި އުޙްތުން ބައިވެރިވެގެން ކުރިއަށް ގެންދެވޭ އެކުވެރި އެއްބައިވަންތަ، އަދި ވާދަވެރި ހަރަކާތްތަކާ އެކުގައެވެ. އަވަށްޓެރި ރަށްތަކުގެ މެދުގައި ކުޅެވޭ އެކުވެރިކަމުގެ ފުޓްބޯޅަ، ވޮލީ، ނެޓްބޯޅަ، ބާސްކެޓްބޯޅަ އަދި ބަށި ބޯޅައިގެ މެޗުތައްވެސް ފެންނަނީ މަދަކުން ނޫނެވެ.\nމީހުން ރުޅި އަރުވަން އިރުއިރު ކޮޅާ ފާޑުފާޑުގެ އެންގުންތައް ނާންގަ ތިބެފާނަންތަ؟ @HPA_MV އެއްވެސް މީހަކު ގޭގަ ނިދަން އޮންނަން އީދަށް ނުދާނެ. ޖެއްސުން ނުކޮށް، އީދަށް ނުދެވޭނޭ ބުނީމަ ވީ.\n— Luke (@Lucasjalyl) July 11, 2021\nސަރުކާރުން ކޮވިޑަށް ދިން "ސިޔާސީ ލުއިތަކާއެކު" ނަތީޖާއަކަށް ވެގެން މިދިޔައީ އެތައް ބަޔަކު ޢީދު ފާހަގަކުރަން އެކި ރަށްރަށަށް ދަތުރުކުރުމެވެ. ނަމަވެސް އެންމެ ފަހުން ސަރުކާރުން ނިންމާފައިމިވަނީ ޢީދު ކުޅިވަރުތައް ހުއްޓާލައި، ޢީދު ކުޅިވަރަކަށް "ކޮވިޑް" ހަދާށޭ ބުނުމަކުން ދޮގަކަށް ނުވޭނެއެވެ. ނަމަވެސް މިއީ ދިވެހީން ދެކޭން ބޭނުންވި ނަތީޖާ ނޫންކަމީ ޔަޤީންވާ ކަމެކެވެ. 2021 އެޕްރީލް 10 ވަނަ ދުވަހު ކައުންސިލްތަކުގެ އިންތިޚާބުގެ ވޯޓުލާން ކަރަންޓީނުވުމަކާއި ނުލައި ދަތުރުކުރަން ދިން ފުރުޞަތާއި، އެންމެން އެއްވެ ބޭއްވި އިންތިޚާބަށްފަހު ރާއްޖެއަށް އެރި ކޮވިޑް-19 ގެ ތިންވަނަ ރާޅު ދިވެހިން ދެކެފިއެވެ. އެފަދަ ހަތަރުވަނަ ރާޅަކަށް ޞިއްޙީނިޒާމާއި ދަޢުލަތް އަދި ރައްޔިތުންވެސް ތައްޔާރެއް ނޫނެވެ. އެފަދަ ދަތިކަމެއްް ތަހައްމަލުކުރަން ދިވެހީން ނޭދޭނެކަން ކަށަވަރެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ), ކުޑަ, ކޮވިޑް\n3 މަސް ކުރިން ago\nބަޔަކު ލުއި ތަކެއް ދިނީމަ ޖެހޭތަ ފުރަ ފުރައިގެން ދާން


Roadha mahah Dhiraagun haassa promotion thakeh | Mihaaru\nރޯދަ މަހު ދިރާގުން ތައާރަފްކުރާ ޕްރޮމޯޝަންތަކުގެ މައުލޫމާތު ދޭން ބޭއްވި ނޫސްވެރިންގެ ބައްދަލުވުން -- ފޮޓޯ: ލަމްޔާ އަބްދުﷲ/މިހާރު\nރޯދަ މަހަށް ދިރާގުން ހާއްސަ ޕްރޮމޯޝަންތަކެއް\n05 މެއި 2019 - 16:50 20 comments\nމާދަމާ ފަށާ މި އަހަރުގެ ރޯދަ މަހަށް ދިރާގުން ހާއްސަ ޕްރޮމޯޝަންތަކެއް ފަށައިފި އެވެ.\nއެ ކުންފުނިން މިއަދު ބޭއްވި ނޫސްވެރިންގެ ބައްދަލުވުމެއް ގައި، އެޑްވަޓައިޒިން އެސިސްޓަންޓް މެނޭޖަރު ހަސަން ޝާރިފް ވިދާޅުވީ، ދިރާގުގެ ޚިދުމަތްތަކުގެ ތެރެއިން ޚާއްސަ ޕްރޮމޯޝަންތަކެއް ތައާރަފުކުރީ، ދިވެހިންގެ ދިރިއުޅުމަށް އަންނަ ބަދަލުތަކަށް އެންމެ އެކަށީގެންވާ ގޮތަށް ބެލުމަށް ފަހު ކަމަށެވެ.\nރޯދަ މަހަށް ހާއްސަ ޑޭޓާ ޕެކްތަކެއް\nރޯދަމަހަށް ދިރާގުން ތައާރަފްކުރަން ނިންމާފައި ވަނީ ދެ ޕެކޭޖެކެވެ. އެއީ:\n- 200ރ. އަށް ލިބޭ 1.5 ޖީބީގެ ޕެކޭޖް.\n- 300ރ. އަށް ލިބޭ4ޖީބީގެ ޕެކޭޖް.\nމި ދެ ޕެކޭޖާ އެކު ވެސް އެއް ޖީބީ އަށް ވާ ވަރަށް ހިިލޭ ސޯޝަލް މީޑިއާ ބޭނުންކުރެވޭނެ އެވެ. އަދި އޭގެ ޑޭޓާ ޕެކެއް ގަންނަން ހޭދަ ކުރާ ފައިސާގެ 10 ޕަސެންޓު މޯލްޑިވްސް އެސޯސިއޭޝަން ފޯ ފިޒިކަލް ޑިސްއޭބަލްސް (އެމްއޭޕީޑީ) އަށް ހަދިޔާ ކުރަން ދިރާގުން ވަނީ ނިންމައިފަ އެވެ.\nމި ދެ ޕެކޭޖު މިއަދުން ފެށިގެން ދިރާގުގެ ކަސްޓަަމަރުންނަށް ލިބޭނެ އެވެ. އެއް މަސް ދުވަހުގެ މުއްދަތަކަށް މި ޕެކޭޖުތަކުގެ ހިދުމަތް އެތަނުގެ ޕްރިޕެއިޑް އަދި ޕޯސްޓްޕެއިޑް ކަސްޓަމަރުންނަށް ލިބޭނެ އެވެ. މި ހިދުމަތް ހޯދުމަށްޓަކައި #8*123* އަށް ގުޅަން ދިރާގުން އެދެ އެވެ.\nދިރާގު ޕޭ މެދުވެރިކޮށް ލޯކަލް މާރުކޭޓުން ކުރާ ވިޔަފާރި އަށް ލިބޭ ހަދިޔާ\nދިރާގު ޕޭ ނުވަތަ މޯބައިލް މަނީ ބޭނުން ކޮށްގެން ވެސް މި އަހަރު ހާއްސަ ޑިސްކައުންޓުތަކާއި ހަދިޔާތަކެއް ލިބޭނެ ގޮތަށް ދިރާގުން ވަނީ ހަމަޖައްސައިފަ އެވެ.\nދިރާގު ޕޭ ބޭނުންކޮށްގެން 150ރ. ޚަރަދުކުރާ ނަމަ، އެ ދުވަހެއްގެ ފުރަތަމަ 25 ކަސްޓަމަރުންނަށް ކަރާ ކިލޯއެއް ހިލޭ ލިބޭނެ އެވެ.\nދިރާގުން ވަނީ ދިރާގު ޕޭ މެދުވެރިކޮށް، ރޯދަ ވީއްލުމަށް ފައިސާ ދައްކާ ބައެއް ރެސްޓޯރަންޓުތަކުން 15-20 ޕަސެންޓާ ހަމައަށް ޑިސްކައުންޓް ދޭން ނިންމައިފަ އެވެ. އެ ޚިދުމަތް ލިބޭނީ ހަތަރު ރެސްޓޯރަންޓަކުންނެވެ. އޭގެ ތެރެއިން، އޮކްސިޖަން ބްލޫ އާއި އޮކްސިޖަން ކެފޭ އަދި އޮލިވް ގާޑަން އިން ލިބޭނީ 15 ޕަސެންޓުގެ ޑިސްކައުންޓެކެވެ. އަދި ހުޅުލޭ އައިލެންޑް ހޮޓަލުން 20 ޕަސެންޓުގެ ޑިސްކައުންޓެއް ލިބޭނެ އެވެ.\nދިރާގު ޕޭ މެދުވެރިކޮށް، ފިތުރު ޒަކާތް ވެސް ދެއްކޭނެ އެވެ. ދިރާގުގެ ވެބްސައިޓަށް ވަދެ، ދިރާގު ޕޭގެ އިސްތިހާރަށް ފިއްތާލުމަށް ފަހު، އެ ޕޯޓަލް މެދުވެރިކޮށް ޒަކާތް ދެއްކޭނެ އެވެ. އެ މީހަކު ޒަކާތުގެ ގޮތުގައި ދައްކަން ބޭނުންވާ މިންވަރު ފުރިހަމަކޮށް، ޒަކާތަށް ދައްކާ އަދަދުގެ އޮންލައިން ރަސީދެއް ވަގުތުން ލިބޭނެ އެވެ.\nމީގެ އިތުރުން، އެސްއެމްއެސް މެދުުވެރިކޮށް ވެސް ޒަކާތް ދެއްކުމުގެ ފުރުސަތު ދިރާގު ޕްރީޕެއިޑް ކަސްޓަމަރުންނަށް ލިބޭނެ ކަމަށް އެތަނުގެ ޕްރޮޑަކްޓް ޑިވެލޮމްޕެންޓް އެންޑް އިނޮވޭޝަން މެނޭޖަރު މުހައްމަދު ފާރިހު ވިދާޅުވި އެވެ.\nމި ހިދުމަތް މިރޭ 12 ގެ ފަހުން ލިބެން ފަށާނެ އެވެ.\nފައިބާ ބްރޯޑްބޭންޑް ބޫސްޓަރު\nފައިބާ ބްރޯޑްބޭންޑްގެ ހިދުމަތް ބޭނުންކުރާ ހުރިހާ ކަސްޓަމަރުން ނަގާ ކޮންމެ ބޫސްޓަރެއްގެ 25 ޕަސެންޓް ޑިސްކައުންޓް ލިބޭނެ ގޮތަށް ދިރާގުން ވަނީ ހަމަޖައްސައިފަ އެވެ.\nސައުދީ އަރަބިއްޔާ އަށް ހާއްސަ ރޭޓެއް\nރޯދަ މަހު ސައުދީ އަރަބިއްޔާ އަށް 1.89ރ. ގެ ރޭޓުން ގުޅޭނެ ކަމަށް ދިރާގުން ބުންޏެވެ. ކޮންމެ ރޯދަމަހަކު ވެސް އުމްރާގެ އަޅުކަމަށް ދާ މީހުން ގިނަވާތީ، އެ ގައުމަށް އަގުހެޔޮކޮށް ގުޅޭނެ ގޮތް ދިރާގުން ހަމަޖައްސަ އެވެ. މި ހިދުމަތް ލިބޭނީ 019 ގެ ޕްރިފިކްސް ކޯޑް ނުވަތަ ކަންޓްރީ ކޯޑް ބޭނުންކުރުމުންނެވެ.\nޝައްވާލު މަހުގެ ހަ ވަނަ ދުވަހާ ހަމައަށް މި ޕްރޮމޯޝަން ކުރިއަށް ގެންދާނެ އެވެ.\nނަމާދު ވަގުތު އެސްއެމްއެސްގެ މެދުވެރިކޮށް ލިބޭނެ\nނަމާދު ވަގުތުތައް ރޯދަ މަހު ދިރާގުން އެސްއެމްއެސްގެ ޒަރިއްޔާ އިން ފޯރުކޮށްދޭނީ އެއްވެސް ފީ އެއް ނުނަގަ އެވެ. އެކަމަށް ރަޖިސްޓަރީ ވުމުން ނަމާދު ވަގުތުގެ 10 މިނެޓް ކުރިން އެސްއެމްއެސްގެ ޒަރިއްޔާ އެކަން ކަސްޓަމަރުންނަށް އަންގާނެ އެވެ.\nރޯދަ މޯމެންޓްސް - އިންސްޓަގްރާމް މުބާރާތް\nމިއީ އިންސްޓަގްރާމް މެދުވެރިކޮށް "ރޯދަ މޯމެންޓްސް" ގެ ނަމުގައި ދިރާގުން ތައާރަފްކުރާ މުބާރާތެކެވެ. މި މުބާރާތުގައި ފޮޓޯ އެއް ނުވަތަ ވީޑިއޯ އެއް RoadhaMoments# ހޭޝްޓެގް ބޭނުންކުރުމުން ބައިވެރިވެވުނީ އެވެ. މި ހޭޝްޓެގް ބޭނުންކުރާ މީހުންގު ތެރެއިން ކޮންމެ ހަފްތާއަކު ނަސީބްވެރިއަކު ހޮވައި، އެ މީހަކަށް ސެމްސަންގް އޭ80 ފޯނެއް ދޭނެ އެވެ. ސެމްސަންގާ ގުޅިގެން ކުރިއަށް ގެންދާ މި މުބާރާތުގައި ބައިވެރިވެވޭނީ ޕަބްލިކް އިންސްޓަގްރާމް އެކައުންޓް ގެންގުޅޭ މީހުންނަށް އެކަންޏެވެ.\nއިތުރު ލިޔުންތައް ދިރާގު ރަމަޟާން 2019


Kuda iru ufedhunu shaugaai eku kuriyah dhiya Naufa, Kaamiyaabu viyafaari veriyakah!\n27 އޮކްޓޯބަރ 2019 1 ކޮމެންޓް\nކުޑައިރު އުފެދުނު ޝައުގާ އެކު ކުރިއަށްދިޔަ ނައުފާ، ކާމިޔާބު ވިޔަފާރިވެރިއަކަށް!\nޒަމާންތައް ބަދަލުވަމުން އައިސް ޓެކްނޮލޮޖީ މިވަނީ ހަޔާތުގެ ބޮޑު ދައުރެއް އަދާ ކުރާ އެއްޗަކަށް ވެފަ އެވެ. ދިރިއުޅުމާއި ޓެކްނޮލޮޖީ އާއި ގުޅިލާމެހިފާވާއިރު ކޮންމެ ދާއިރާއަކަށް ބެލި ކަމުގައިވިޔަސް އޭގެ މުހިއްމުކަން ވަރަށް ރަނގަޅަށް ފެނިގެން އެބަދެ އެވެ.\nޓެކްނޮލޮޖީ ދާއިރާ އަށް ބަލާއިރު އެ ދާއިރާއަކީވެސް ފުޅާ ދާއިރާއެއްގައި އާމްދަނީ ހޯދޭނެ މަގުތައް ތަނަވަސްވެފައި އޮތް ދާއިރާއެކެވެ.\nމީގެތެރޭގައި އައިޓީ ގްރެފިކް ޑިޒައިނިން އާއި އިލަސްޓްރޭޝަން، ޓެކްނީޝިއަންސް އާއި ތަފާތު މަސައްކަތްތައް ހިމެނެ އެވެ. މި ދާއިރާގައި އާންމުކޮށް މަސައްކަތް ކޮށް އުޅެނީ ފިރިހެނުން ކަމުގައި ހީވެފައި އޮތް ނަމަވެސް މިހާރު އަންހެނުންވެސް ދަނީ މި ދާއިރާގައި ފިޔަ ޖަހަމުންނެވެ.\nމާލެ އަށް އުފަން އުމުރުން 27 އަހަރުގެ ނައުފާ ޒަކީ އަކީ ކުޑައިރުއްސުރެ ކުރެހުމަށް ޝައުގުވެރިކަން ހުންނަ ޒުވާނެކެވެ. ކުޑަ އިރުގައި ކުރެހުމަށް އުފެދުނު ޝައުގުވެރިކަމާއެކު އެ ދާއިރާ އިން އިތުރަށް ކުރިއަށް ގޮސްފައިވާ ނައުފާ އަކީ ގްރެފިކް ޑިޒައިނިންގެ ދާއިރާއިން އާމްދަނީ ހޯދަމުން އަންނަ ކާމިޔާބު ވިޔަފާރިވެރިއެކެވެ.\n"ކުޑައިރުއްސުރެ ވަރަށް ކުރަހާ ހިތްވޭ. މަންމަ ހުންނާނެ ވާހަކަ ފޮތްތައް ހޯދައިދީފަ. އެ އެ އެއްޗެހި ތަކުގެ މަތީގައި އޮއިލް ލީމަ ހުންނާނެ ވަރަށް ރީއްޗަށް އަރާފަ. އެ އެއްޗެހި ޓްރޭސް ކުރާ ހަނދާންވޭ" ކުޑަ އިރުއްސުރެ ކުރެހުމަށް ޝައުގުވެރިކަން ހުންނަ ވާހަކަ ކިޔައިދެމުން ނައުފާ ބުންޏެވެ.\nނައުފާ އަކީ ގްރޭޑް ހަޔެއް، ހަތެއް ގައި އުޅުނު އިރުވެސް ޕްރެކްޓިކަލް އާޓްސް މާއްދާއިން ރަނގަޅު ނަތީޖާ ތަކެއް ހޯދަމުން އައި ދަރިވަރެކެވެ.\n"ގްރޭޑް ހަޔެއް ހަތެއްގައި އުޅުނު އިރު ޕްރެކްޓިކަލް މާކްސް. އެ މާއްދާ އިން ވަރަށް ހިތްހަމަޖެހޭ މާކްސް ތަކެއް ލިބުނު. އެއް ފަަހަރު ލިބުނު ހަމަ ފުލް މާކްސް ވެސް" ނައުފާ ބުންޏެވެ.\nސްކޫލް ދައުރުގައިވެސް ކުރެހުމުން ވިދަމުން ދިޔަ ނައުފާ ގްރެފިކް ޑިޒައިނިން އަށް ހިތްޖެހެން ފެށީ ސާނަވީ ތައުލީމް ފެށުނު ހިސާބުންނެވެ. އިހްތިޔާރީ މާއްދާއެއްގެ ގޮތުގައި ކޮމްޕިއުޓިން ނެގި ހިސާބުން އެ ދާއިރާއިން ކުރިއަށް ދާން ފަސޭހަވި އެވެ.\nސްކޫލް ދައުރުގައި ކުރެހުމުން ހޯދުނު ފޮނި ކާމިޔާބީތަކަކާ އެކު ގްރެފިކް ޑިޒައިނިން ކޯސް ހެދުމަށްފަހު މަސައްކަތުގެ މައިދާނަށް އެންމެ ފުރަތަމަވެސް ނުކުތީ ޑިޖިޓަލް އާޓިސްޓެއްގެ ގޮތުގަ އެވެ.\nނައުފާ ބުނީ ޑިޖިޓަލް އާޓިސްޓެއްގެ ގޮތުގައި މަސައްކަތް ކުރަން ނިންމި ނިންމުމަކީ މި ދާއިރާގައި ގިނަ އެއްޗެހި ތަކެއް ދަސްވެގެން ދިޔުމަށް ހުޅުވުނު ދޮރެއް ކަމަށެވެ.\nއޭނާގެ ހަޔާތުގައި އައި އެންމެ މުހިއްމު ދުވަހަކީ އެންމެ ފުރަތަމަ ދަރިއަކު ލިބުނު ދުވަސްކަން ފާހަގަކޮށް ނައުފާ ބުނީ ވިޔަފާރިއެއް ހިންގަން ވިސްނުމަށް އައީވެސް އެހިސާބުން ކަމަށެވެ. ހާލަތު ތަންދިން ގޮތުން އޭރު ވަޒީފާ އަކަށް ދެވެން ނެތް ކަމަށާއި ވިސްނީ ގޭގައި އިނދެގެން މަސައްކަތް ކޮށްގެން އާމްދަނީ ހޯދުމަށް ކަމަށް ނައުފާ ބުންޏެވެ.\nނައުފާ އޭނާގެ ދަރުފުޅާއި އެކު--\n"ދަރިއަކު ލިބުނު ހިސާބުން ހިތަށް އެރީ މި މަސައްކަތް ހުއްޓައެއް ނުލާނަމޭ. ހާލަތު ތަންދިން ގޮތުން ވަޒީފާއަކަށް ދެވޭކަށް ނެތް އެ ދުވަސްކޮޅު. ދެން ވިސްނީ ގޭގައި އިނދެގެން މަސައްކަތް ކުރެވޭނެ ގޮތެއް. " ނައުފާ ބުންޏެވެ.\nއޮންލައިން މެދުވެރިކޮށް ވިޔަފާރިތައް ހިންގަމުން އަންނަ ޒަމާނަކަށް ވުމުން ނައުފާ ވެސް ފެށީ އޮންލައިންކޮށް ވިޔަފާރިއެއް ފަށާއި މި ދާއިރާއިން ކުރިއަށްދާށެެވެ.\n"އާޓްވޯލްސް"ގެ ނަމުގައި އެ ވިޔަފާރި ހިންގަމުން އަަންނަ އިރު ނައުފާ ބުނީ ފެށިގެން އައި ދުވަސްކޮޅު ޕޭޖަށް ފޮލޯވާސް ހޯދަން ދަތިތަކަކާއި ކުރިމަތިވި ކަމަށެވެ. ނަމަވެސް ރައްޓެހިންނާއި އާއިލާ މީހުންގެ ފުރިހަމަ އެއްބާރުލުމާއެކު މިހާރުު ވިޔަފާރި އިތުުރަށް ފުޅާވެ ކުރިއަރަމުންދާ ކަމަށް ނައުފާ ބުންޏެވެ.\n#illustration #digitalart #womanillustration\nA post shared by ArtWall (@artwallmv) on Aug 31, 2019 at 10:18am PDT\nމިފަދަ މަސައްކަތެއް ކުރިއަށް ދާނީ އާއިލާ މީހުންގެ އެއްބާރުމާއި ހިތްވަރާއި އެކީގައި ކަން ޔަގީނެވެ. އެގޮތުން މިދާއިރާ އިން ކުރިއަށްދާން އެންމެ ބޮޑު ހިތްވަރަކާއި އެހީއެއް ލިބުނީ މަންމަ އާއި ފިރިމީހާގެ ފަރާތުން ކަމަށްވެސް ނައުފާ ބުންޏެވެ.\n"ހުރިހާ އެންމެންވެސް ބުނާނެ ވަރަށް ރީއްޗޭ ޑިޒައިން ކުރާ އެއްޗެހި، ނައުފާ އަށް ތިކަން ވާނެ އޭ. މަންމަ އަބަދުވެސް ބުނާނެ ނައުފާ އަށް ތިކަން ކުރަން އެނގޭތީ ވަރަށް ޕްރައުޑް ވެޔޭ. ކުރަހާލާ ގަޑީގައި ފިރިމީހާ ކައިރީވެސް އަހާލަން ކޮން ކުލައެއް ލީމަހޭ ރަނގަޅުވާނީ. މި ކިހިހނެއް އިނީމަހޭ ރަނގަޅުވާނީ، ވަރަށް ގިނަ މީހުންގެ އެހީތެރިކަން ލިބޭ" ނައުފާ ބުންޏެވެ.\n"އާޓްވޯލްސް"ގެ ނަމުގައި ނައުފާ ވިޔަފާރިއެއް ހިންގަމުން ގެންދާތާ މިހާރު ދެ އަހަރު ވެއްޖެ އެވެ. ކުރެހުމުގެ ދުނިޔެއަށް ނައުފާގެ ޝައުގުވެރިކަން ހުރި މިންވަރު ވަރަށް ފުރިހަމަ އަށް ފެނިގެން ދިޔަ އެވެ. ނައުފާ ދެކެނީ ގްރެފިކް ޑިޒައިނިންގެ މަސައްކަތަކީ ރަނގަޅު ގޮތުގައި ކޮށްފިނަމަ ހިތްހަމަޖެހޭ ފަދަ އާމްދަނީ އެއް ލިބޭނެ މަސައްކަތެއް ކަމަށެވެ.\nއަންހެނުންނަށް ނުކުރެވޭނެ ކަމެއް ނޯންނާނެ. ތިޔަ ދައްކައިދޭ މިސާލައް ޝުކުރިއްޔާ!


Shahid vaadha kuravvaa aammu majileehuge inthihaabu mirey\nޝާހިދު ވާދަކުރައްވާ އދގެ އާންމު މަޖިލީހުގެ އިންތިހާބު މިރޭ\nރާއްޖޭގެ ފޮރިން މިނިސްޓަރު އަބްދުﷲ ޝާހިދު ވާދަ ކުރައްވަމުން ގެންދަވާ އދ. ގެ އާންމު މަޖިލީހުގެ ރައީސް ހޮވުމުގެ އިންތިހާބު މިރޭ އޮންނާނެ އެވެ.\nމިއިންތިހާބުގެ ވޯޓުލުން ކުރިއަށް ދާނީ ރާއްޖެ ގަޑިން މިރޭ 7:00 ޖަހާއިރު އެވެ. އާންމު މަޖިލީހުގެ ރައީސް ކަމަށް ވާދަ ކުރައްވަނީ ޝާހިދުގެ އިތުރުން އަފްޣާނިސްތާނުގެ ކުރީގެ ހާރިޖީ ވަޒީރު ޑރ. ޒަލްމާއި ރަސޫލެވެ.\nއިންތިހާބު ކާމިޔާބު ކުރަން ކެމްޕޭން ކުރެއްވުމަށްޓަކައި އދ. ގެ މައި މަރުކަޒު ހުންނަ ނިއުޔޯކުގައި ޝާހިދު ހުންނަވާތާ މިހާރު މަހަކަށް ވުރެ ގިނަ ދުވަސް ވެއްޖެ އެވެ.\nމިއިންތިހާބުގައި އާންމު މަޖިލީހުގައި ހިމެނޭ 193 މެންބަރު ގައުމުގެ މެދުގައި ލާނީ ސިއްރު ވޯޓެކެވެ.\nއދ. ގެ އާންމު މަޖިލީހުގައި ހިމެނޭ ބޮޑެތި އަދި ނުފޫޒު ގަދަ ގައުމުތަކުގެ ތާއީދު ރާއްޖެއަށް ލިބިފައިވާތީ ޝާހިދު އިންތިހާބު ކާމިޔާބު ކުރާނެ ކަމަށް ބެލެވެ އެވެ. ޝާހިދަށް ތާއީދު ކުރާނެ ކަން ހާމަކޮށްފައިވާ ގައުމުތަކުގެ ތެރޭގައި ދެކުނު އޭޝިއާ ސަރަހައްދުން އިންޑިއާ އަދި މެދުއިރުމަތިން ސައުދީ އަރަބިއްޔާ ހިމެނެ އެވެ. މީގެއިތުރުން އިނގިރޭސިވިލާތާއި އެމެރިކާގެ ތާއީދު ވެސް ރާއްޖެއަށް އޮތް ކަމަށް މައުލޫމާތު ލިބެ އެވެ.\nއާންމު މަޖިލީހުގެ ރައީސް ކަމަށް ބޭފުޅުން ހޮވަނީ އެެއް އަހަރު ދުވަހުގެ މުއްދަތަކަށެވެ. ރައީސް ހޮވަނީ އާ ދައުރު ފެށުމުގެ ތިން މަސް ދުވަސް ކުރިންނެވެ. މިރޭ ބާއްވާ އިންތިހާބަކީ އދ. ގެ 76 ވަނަ އާއްމު މަޖިލީހަށް ރައީސަކު ހޮވަން ބާއްވާ އިންތިހާބެވެ.\nއާންމު މަޖިލީހުގެ ރައީސްގެ މައިގަނޑު މަސްއޫލިއްޔަތު ތަކުގެ ތެރޭގައި އާންމު މަޖިލީހުގެ ރިޔާސަތު ބެލެހެއްޓުމާއި، މަޖިލީހުގެ އެޖެންޑާ ކަނޑައެޅުމާއި، ބަހުސްތަކުގައި ގައުމުތަކަށް ވަގުތު ދިނުމުގެ ކަންކަން ހަމަޖެއްސުން ފަދަ ބާރުތައް ލިބިގެންވެ އެވެ.\nއިންތިހާބު ކާމިޔާބު ކުރެވިއްޖެނަމަ ޝާހިދު އެންމެ ބޮޑު އިސްކަމެއް ދެއްވައިގެން ކުރައްވާނެ ކަންކަމުގެ ތެރޭގައި ހިމެނެނީ ކޮވިޑް-19 އިގެ ނުރައްކަލުން އަރައިގަތުމަށް ގައުމުތައް ގުޅިގެން މަސައްކަތް ކުރުމާއި، މޫސުމީ މައްސަލަތަކަށް ކުރިމަތިވެފައިވާ ގޮންޖެހުންތަކަށް ހައްލެއް ހޯދަން މަސައްކަތް ކުރުމާއި، ދެމެހެއްޓެނިވި ގޮތަކަށް ގައުމުތައް ތަރައްގީކޮށް އާރާސްތު ކުރަން މަސައްކަތް ކުރުމެވެ.\nޝާހިދު ރާއްޖެއިން ބޭރުގައި ހުންނަވާތާ ގިނަ ދުވަސްތަކެއް ވުމުން އިދިކޮޅު ސިޔާސީ ބޭފުޅުން ގެންދަވަނީ ޝާހިދަށް ވަރަށް ބޮޑަށް ފާޑު ވިދާޅުވަމުންނެވެ. އަދި ޝާހިދު ކުރައްވަމުން ގެންދަވާ ކެމްޕޭނަކީ ރާއްޖެއަށް މިވަގުތު މުހިއްމު ކެމްޕޭނެއް ނޫން ކަމަށްވެސް އިދިކޮޅު ބޭފުޅުން ގެންދަވަނީ ވިދާޅުވަމުންނެވެ.\nޔޫއެން ރައީސް އޮފީސް ފޮރިން މިނިސްޓްރީ + އަބްދުﷲ ޝާހިދު ޕޮލިޓިކްސް


(މިސްރާބުކުރެވުނީ WP:FIVE އިން)\nވިކިޕީޑިޔާގައި ކަނޑައެޅިފައިވާ ވަކި ސިޔާސަތު ތަކެއް ނުވަތަ އުޞޫލުތަކެއް ވެއެވެ. ކޮންމެ މެންބަރެއްމެ އަނެއް މެންބަރެއްގެ ޚިޔާލަށް އެއްބަސް ނުވިޔަސް އެމެންބަރެއްގެ ޚިޔާލަށް އަނެއް މެމްބަރު އިހްތިރާމް ކުރަންޖެހޭނެއެވެ. ވިކިޕީޑިޔާގައި ހަރަކާތްތެރިވާއިރު ތަހްޒީބު މީހަކަށް ވާން އެބަޖެހެއެވެ. އާންމު ގަބޫލުކުރުންތަކާއި ދެކޮޅު ހެދުން، އަދި ޝަޚްޞީ ގޮތުން ވަކިމީހަކާ ދިމާކުރުން ފަދަ ކަންކަމާ ދުރުހެލިވާން އެބަ ޖެހެއެވެ. ޚިޔާލު ތަފާތުވާ ކަންކަމުގައި އިތުރަށް އެކަމެއް ގޯސްވިޔަނުވިޔަނުދީ މަޝްވަރާކޮށް އެއްބަސްވުމަކާ ހަމައަށް ދެވޭތޯ ބަލަން ޖެހެއެވެ. ދިވެހި ވިކިޕީޑިޔާގައި މިހާތަނަށް ގާތްގަނޑަކަށް 3,007 ވަރަކަށް މަޒްމޫނު ލިޔެވި، އަދި އިތުރަށް މުއްސަނދި ކުރުމުގެ މަސައްކަތް ކުރިއަށް އެބަދެއެވެ. އެހެންކަމުން ދިވެހި ވިކިޕީޑިޔާގައި ހުރި ލިޔުންތައް އިތުރަށް މުއްސަދިކޮށް ރަގަޅުކުރުމަށް، ތިބޭފުޅާގެ އެހީތެރިކަން ފޯރުކޮށްދޭށެވެ. އަބަދުވެސް ހުޅުވިފައިވާ ސިކުނޑިއެއްގެ ވެރި، މީހުންނާއި ގުޅޭ، އެހީތެރި މީހަކަށް ވާށެވެ.


Noorul-islam.NET :: ދައުލަތް ހިންގުމުގައި ޣައިރުމުސްލިމުންގެ މަޝްވަރާހޯދުން\nދައުލަތް ހިންގުމުގައި ޣައިރުމުސްލިމުންގެ މަޝްވަރާހޯދުން\nކީރިތި ރަސޫލާއާއި، އެކަލޭގެފާނުގެ ހަތަރު ޚަލީފާއިން، އިސްލާމީ ދައުލަތް ހިންގުމުގައި ޣައިރު މުސްލިމުންގެ މަޝްވަރާ ހޯއްދަވާފައި ނުވެއެވެ. ސަބަބަކަށް ވަނީ ގިނަފަހަރު އެބައިމީހުންގެ ފުށުން އަމާންކަން ނެތުމެވެ. އަދި ވަކިން ބޮޑަށް އެދުވަސް ވަރަކީ އިސްލާމްދީން ފެތުރިގެން، ބާރުގަދަވެގެން އައި ދުވަސްވަރުކަމުން، ޣައިރު މުސްލިމުންގެ ޢަދާވާތްތެރިކަމާއި، ޙަސަދަވެރިކަން ފާޅުވެފައި އޮތްލެއްބޮޑުކަމާހުރެއެވެ.\nނަމަވެސް ފަހުން އައި އިސްލާމީ ޚިލާފަތްތަކުގައި، އިސްލާމީ ދައުލަތުގެ ޙިމާޔަތުގައި އަމާންކަން ހޯދައިގެން ތިބޭ ޛިއްމީންގެ މަޝްވަރާ ހޯދާފައިވެއެވެ. އެއީ އިސްލާމީ ޢަޤީދާއާއި، ޝަރީޢަތުގެ އުޞޫލީ ކަންތައްތަކާ ގުޅޭ ދާއިރާތައް ފިޔަވައި އެހެނިހެން ކަންކަމުގައެވެ.\nމިހެންކަމުން އަޅުގަނޑުމެންގެ ޢަޤީދާއަށް ނުރައްކާ ނުވާނޭފަދަ ގޮތެއްގެ މަތިން އިދާރީ ކަންކަމާއި، ސިޔާސީ ކަންކަމާއި، މަދަނީ ކަންކަމާއި، އިޖުތިމާޢީ ކަންކަމުގައި، ޣައިރުމުސްލިމުންގެ މަޝަވަރާ ހޯދުމަކީ އެންމެ ރަނގަޅުކަމެއްކަމުގައި އަޅުގަނޑު ދެކެމެވެ.\nނަމަވެސް ޤުރާއާނާއި، ނަބިއްޔާގެ ސުންނަތުން ސާބިތުވާން ހުރި ކަންކަމާއި، އަޤީދާގެ މައްސަލަތަކާއި، އިސްލާމީ ދައުލަތުގެ އުޞޫލީ ކަންތައްކުގައި އެބައިމީހުންނާ މަޝްވަރާ ކުރުމެއްނެތެވެ. އަދި އިސްލާމީ ދައުލަތެއްގެ ސިއްރުތަކާއި، މަޤްޞަދުތައްވެސް އެބައިމީހުންނަށް ހާމަ ކުރުމަކީ ކުރެވިގެންވާނޭކަމެއްނޫނެވެ.\nސަބަބަކީ އެބައިމީހުންގެ ފުށުން ވަފާތެރިކަމާމެދު ޔަޤީންކަން ނޯންނާތީވެއެވެ. އެފަދަ މީހުން ގާތްކޮށްގެން ގެންގުޅުމާއި، ދައުލަތުގެ މަތީ މަޤާމުތައް އެފަދަ މީހުންނަށް ދިނުމަކީ ހުއްދަވެގެންވާ ކަމެންނޫނެވެ. މާތް ﷲ އާލުޢިމްރާން ސޫރަތުގެ ސަތޭކަ އަށާރަވަނަ އާޔަތުގައި ވަޙީކުރައްވާފައިވާ ބަސްފުޅުގެ މާނައިގައިވެއެވެ. [ އޭ އީމާންވީ މީސްތަކުންނޭވެ! ތިޔަބައިމީހުންގެ ދީނުގެ ބަޔަކު މެނުވީ ކައިރިކޮށްގެން ގެންގުޅޭ ބައެއްކަމުގައި ނަހަދާށެވެ. އެހެނީ އެބައިމީހުން ތިޔަބައިމީހުންނަށް ފަސާދައާއި، ނުބައިކަންތައް މެނުވީ ނޭދޭނެއެވެ. އަދި، އެބައިމީހުން އެދޭހުށީ ހުރިހާ ނުބަޔަކާ ދަތި އުނދަގުލެކެވެ. އެ އުނދަގޫތަކާއި ޢަދާވާތްތެރިކަން އެބައިމީހުންގެ ފަރާތުންވަނީ ( މުޝްރިކުންނަށް އިސްލާމުންގެ ސިއްރުތައް ގެންދިޔުމުގައި) ފާޅުވެ އެނގިގެންނެވެ. އެމީހުންގެ ހިތްތަކުގައި ފޮރުވާފައިވާ ޢަދާވާތްތެރިކަން އެފާޅުވެގެންވާ ކަންތައްތަކަށް ވުރެން މާބޮޑެވެ. އެކަންތައް ވިސްނޭ ބަޔަކު ކަމުގައިވަނީނަމަ އެބައިމީހުންގެ ޢަދާވާތްތެރިކަމުގެ ދަލީލުތަކާއި ޢަލާމާތްތައް ތިމަން ﷲ ވަނީ ތިޔަބައިމީހުންނަށް ބަޔާންކުރައްވާފައެވެ.]\nއަދި އަލްމާއިދާ ސޫރަތުގެ ފަންސާސް އެއްވަނަ އާޔަތުގެ މާނައިގައިވެއެވެ. [ އޭ އީމާންވީ މީސްތަކުންނޭވެ! ޔަހޫދީންނާއި ނަޞާރާއިން އެއީ ތިޔަބައިމީހުންގެ އެހީތެރި އެކުވެރިންކަމުގައި ބަލައި، އެގޮތުގައި އެމީހުންގެ ބޭނުން ހިފައި ނުއުޅޭށެވެ! އެބައިމީހުންގެ ތެރެއިން އެއްބަޔަކީ އަނެއްބައެއްގެ އެހީތެރި އެކުވެރީންނެވެ. ތިޔަބައިމީހުންގެ ތެރެއިން ތިޔަބައިމީހުންގެތެރެއިން އެމީހުންގެ އެހީތެރިކަމާއި، އެކުވެރިކަން ހޯދައިގެންފި މީހާއީ، ހަމަކަށަވަރުންވެސް، އެމީހުންގެތެރެއިންވާ މީހެކެވެ. ހަމަކަށަވަރުން އަނިޔާވެރި ބަޔަކަށް ﷲ ތެދުމަގު ނުދައްކަވާނެއެވެ.]\nނަމަވެސް މުސްލިމުންގެ ތެރޭގައި ދިރިއުޅޭ، ނުވަތަ އެބައިމީހުންނަކީ ތެދުވެރި ބައެއްކަން މުސްލިމުންނަށް ޔަޤީންވާ، ޣައިރުމުސްލިމުންގެ މަޝްވަރާއާއި އެހީތެރިކަން ޢާއްމު ކަންކަމުގައި ހޯދިދާނެކަމަށް ޢިލްމުވެރިން ބަޔާން ކުރައްވައެވެ. އެއީ އިސްލާމީ ތާރީޚުންވެސް މިކަން ފެންނާން ހުރީތީވެއެވެ.\nއަންދަލުސް ފަތަޙަ ވެގެންދިޔައީވެސް ޣައިރުމުސްލިމުގެ އެހީތެރިކަން މުސްލިމުންނަށް ލިބިގެންނެވެ. އަދި، މިޞްރު ފަތަޙަވީވެސް ޤިބުޠީންގެ އެހީތެރިކަން މުސްލިމުންނަށް ލިބިގެންނެވެ. އަދި ޝާމްކަރަ ފަތަޙަވުމަށްފަހު، ޙިމްޞުގެ ނަޞާރާއިންގެ އެހީތެރިކަން ލިބިގެން، އެބައިމީހުން މުސްލިމުންނާއެކު، ރޫމީންނާ ދެކޮޅަށް ހަނގުރާމަ ކޮށްފައިވާކަމަށް ތާރީޚުން ފެންނަން އެބައޮތެވެ.\nޙުނައިން ހަނގުރާމައަށް ރަސޫލާ ވަޑައިގެންނެވީވެސް މުޝްރިކުންގެ ބައެއް މީހުންގެ ފަރާތުން އެހީހޯދަވައިގެންނެވެ. އަދި މުސްލިމުން ނިކަމެތި ދުވަސްވަރު ނަޞާރާއިންގެ ޢަދުލުވެރި ރަސްގެފާނު ނަޖާޝީގެ އަރިހުން އެހީތެރިކަމާ މަދަދު ހޯއްދެވިއެވެ.\nމިހެންކަމުން މިޒަމާނަށް ބަލާހިނދު، ޤައުމުގެ ކަންތައްތައް ތައް އިޞްލާޙުކުރުމުގައި އިންޞާފުވެރި ބައިނަލްއަޤުވާ މުއައްސަސާތަކުގެ އެހީތެރިކަމާއި މަޝްވަރާ ހޯދުމަކީ ދީނީ ގޮތުން މައްސަލައެއް އޮތްކަމެއް ކަމަށް ނުބެލެވެއެވެ. މިކަން ކުރަންވާނީ ދީނާއި، ޤައުމުގެ މިނިވަންކަމާއި، ސިޔާދަތައް ރައްކާތެރިވެތިބެއެވެ.\nއަދި ހަމަ އެހެންމެ، މުސްލިމު އަނިޔާވެރި ވެރިއެއްގެ ފަރާތުން، ނުވަތަ އަނިޔާވެރި ސަރުކާރެއްގެ ފަރާތުން ލިބެމުންދާ އަނިޔާތަކުން ސަލާމަތްވެ، ތިމާމެންގެ ޙައްޤު ހޯދައިދިނުމަށް\nއަދު ދަންނަވަމެވެ. މުސްލިމުން މުސްލިމުންނާ ދެކޮޅަށް ހަނގުރާމަކުރުމަށާއި، މުސްލިމުންގެ ޤައުމުގެ ތަކުގެ ހަމެޖުމާއި، ސިޔާދަތު ނަގާލުމަށް، މުސްލިމުން މުސްލިމުންނާ ދެކޮޅުހެދުމުގައި ބާރު ހޯދުމަށް ޣައިރު މުސްލިމުންގެ އެހީތެރިކަން އެއްވެސް ކަމެއްގައި ހޯދުމަކީ އިސްލާމްދީނުގެ ގިންތީގެ ތެރެއިން މީހާ ބޭރުވެގެންދާނޭ ކަމެކެވެ. ކުރިން މިދެންނެވި ވާހަކަތަކާއި މިމައްސަލައާއި، ތަފާތުކުރެއްވުން އެދެމެވެ.


Inthihaabah fahu MDP ah vaanee kihinei?\nރައީސް އިބްރާހިމް މުހައްމަދު ސޯލިހްގެ ކެބިނެޓްގެ އެންމެ ނުފޫޒު ގަދަ ވަޒީރު ފައްޔާޒު އިސްމާއީލް އާއި އެމްޑީޕީގެ ކުރީގެ ޗީފް ސްޕޯކްސްޕާސަން އަދި މާފަންނު އުތުރު ދާއިރާގެ މެންބަރު އިމްތިޔާޒު ފަހުމީ: ޗެއާޕާސަން ހޮވުމުގެ އިންތިހާބުގެ ފޯރި ވަރަށް ގަދަ\nއަންނަ މެއި މަހުގެ 14 ވަނަ ދުވަހު ބޭއްވުމަށް ހަމަޖެހިފައިވާ އެމްޑީޕީގެ ޗެއާޕާސަން ހޮވުމުގެ އިންތިހާބުގެ ކެމްޕެއިން ފެށުނީއްސުރެ ކުރެވޭ އެންމެ ބޮޑު ބަހުސަކީ އިންތިހާބަށް ފަހު އެމްޑީޕީއަށް ދެން ވާނެ ގޮތެވެ. އިންތިހާބަށް ނުކުމެ ތިއްބެވީ ދެ ކެންޑިޑޭޓުންނެވެ. އެއީ ރައީސް އިބްރާހިމް މުހައްމަދު ސޯލިހްގެ ކެބިނެޓްގެ އެންމެ ނުފޫޒު ގަދަ ވަޒީރު ފައްޔާޒު އިސްމާއީލް އާއި އެމްޑީޕީގެ ކުރީގެ ޗީފް ސްޕޯކްސްޕާސަން އަދި މާފަންނު އުތުރު ދާއިރާގެ މެންބަރު އިމްތިޔާޒު ފަހުމީ އެވެ. ކެމްޕެއިން ފެށުމާއެކު ފެނިގެން ދިޔައީ އެމްޑީޕީ ސާފުކޮށް ރަނގަޅަށް ދެބައިވި މަންޒަރެވެ. އިންތިހާބަށް ފަހު އެމްޑީޕީއަށް ވާނެ ގޮތަކާމެދު ބޮޑު ބަހުސެއް ހިނގާ ސަބަބަކީ މިިއީ އެވެ.\nމިފަހަރުގެ އިންތިހާބުގައި ރައްޔިތުންގެ މަޖިލީހުގެ އެމްޑީޕީގެ ގިނަ މެންބަރުންނާއި ކެބިނެޓް މިނިސްޓަރުންނާއި އެމްޑީޕީގެ ގައުމީ މަޖިލީހުގެ ސާފު މެޖޯރިޓީ އޮތީ މިނިސްޓަރު ފައްޔާޒާއެކުގައެވެ. މަޖިލީހުގެ ވަރަށް ގިނަ މެންބަރުން ގެންދަވަނީ ފާޅުގައި ފައްޔާޒާއެކު ހުންނެވިކަން ހާމަކުރައްވާ ކެމްޕެއިންގައި ބައިވެރިވެވަޑައިގަންނަވަމުންނެވެ. އިންތިހާބުގެ ތާރީހު ފަސްކުރަން ބޭއްވި ގައުމީ މަޖިލީހުގެ ޖަލްސާއިން އެ މަޖިިލީހުގެ ސާފު އަޣުލަބިއްޔަތުވެސް ފައްޔާޒަށް އޮތްކަން ވަނީ ހާމަވެފައެވެ.\n115 މެންބަރުން ބައިވެރިވި ގައުމީ މަޖިލީހުގެ އެ ޖަލްސާގައި 100 މެންބަރުން ތިއްބެވީ ފައްޔާޒާއެކުގައެވެ. މީގެ އިތުރުން ސަރުކާރުގެ އެންމެ ނުފޫޒު ގަދަ މިނިސްޓަރުން ގެންދަވަނީ ފައްޔާޒާއެެކު ކެމްޕެއިންގައި އަމަލީ ގޮތުން ބައިވެރިވެވަޑައިގަންނަވަމުންނެވެ.\nއިމްތިޔާޒު ފަހުމީއާއެކު ފެންނަނީ ރައީސް މުހައްމަދު ނަޝީދުގެ އާއިލީ ބޭފުޅުންނާއި އެމަނިކުފާނުގެ އެންމެ ވަފާތެރި މަޖިލީސް މެންބަރުންނާއި ގައުމީ މަޖިލީހުގެ މެންބަރުންނެވެ. ކެމްޕެއިންގެ ފޯރި ގަދަވެ ކެންޑިޑޭޓުންގެ މެދުގައި ހޫނު ގަދަ ބަހުސްތައް ދަނީ ހިނގަމުންނެވެ. އިމްތިޔާޒުގެ ކެމްޕެއިން ޓީމުން ގެންދަނީ ފައްޔާޒަށް ބޮޑެތި ތުހުމަތުތަކެއް ކުރައްވަމުންނެވެ.\nއެންމެ ބޮޑު އެއް ތުހުމަތަކީ ޗެއާޕާސަން ކަމަށް ފައްޔާޒު ވަޑައިގެންފިނަމަ ރައީސް ނަޝީދު އެމްޑީޕީ "ބޭރުކޮށްލާނެ" ކަމުގެ ތުހުމަތެވެ. ފައްޔާޒުގެ ނުފޫޒު މިހާރުވެސް ގަދަވެ ނަޝީދު ހުންނެވީ "ބާކީކޮށްލާފައި" ކަމަށްވެސް ތުހުމަތު ކުރައްވައެވެ. ރަށްރަށުގައި ކުރިއަށް ގެންދާ ކެމްޕެއިންގައި އިންތިގެ ޓީމުން އެންމެ ބޮޑަށް ކުރިއަށް ނެރެނީ އެ ވާހަކަ އެވެ. އިންތިގެ ކެމްޕެއިން ތަރުޖަމާން މުހައްމަދު ވަހީދު (ވައްޑޭ) ވެސް އެ ވާހަކަތައް ތަކުރާރުކޮށް ދައްކަވައެވެ. އަދި ނަޝީދަށް އަމާޒުކޮށް ދިން ހަމަލާގެ ސީރިއަސްކަން ކަނޑުވާލާ އެއީ ކުޑަކަމެއް ކަމަށް ދެއްކުމަށް ސަރުކާރުގެ ތެރެއިން އެންމެ ބޮޑު މަަސައްކަތެއް ކުރެއްވި ބޭފުޅަކީވެސް ފައްޔާޒު ކަމަށް ތުހުމަތު ކުރައްވައެވެ.\nދެން ކުރައްވާ ތުހުމަތަކީ ނުފޫޒުގެ ތުހުމަތެވެ. ސަރުކާރުގެ ވަސީލަތްތައް ފައްޔާޒުގެ ކެމްޕެއިނަށް ބޭނުން ކުރާ ކަމެވެ. މުވައްޒިފުންނަށް ބިރު ދައްކާ މަޖުބޫރު ކުރުވާ ކަމުގެ ތުހުމަތެވެ.\n"ބައެއް ބައެއް ވަޒީރުން އަދި ބައެއް ސަރުކާރުގެ ކުންފުނިތަކުން މި އިންތިހާބާ ގުޅިގެން އެތަންތަނުގެ ބައެއް ވެރީން އެބަ ހެސްކިޔާފަ ކެމްޕެއިން ކުރޭ. ހެސްކިޔާފައި ކެމްޕެއިން ކުރައްވަމުން އެ ބޭފުޅުންގެ ކެންޑިޑޭޓަށް ކެމްޕެއިން ކުރަމުން ދަށުގައި ތިބޭ ބޭފުޅުންނަށް އެބަ މަނާ އެެބަ ކުރޭ. ފޭސްބުކްގައި ޕޯސްޓެއް ކުރުން މަނާ އެބަ ކުރޭ. ޕޯސްޓެއް ކުރާނަމަ އިންޒާރު ދެވޭ ގޮތް އެބަވޭ. ބައެއް ފަހަރު މަގާމުތަކުން ސަސްޕެންޑް ކުރާ ހާލަތަށް ގެންދޭ. މިއީކީއެއް ނޫން އަޅުގަނޑުމެން މި ޕާޓީ ބިނާކުރަން ބޭނުންވި އުސޫލަކީ ހަމައަކީ. އެހެންނަމަވެސް މިއަދު މި ހަގީގަތް އޮތްކަން އެބަ ހާމަވޭ،" އިމްތިޔާޒު ވިދާޅުވިއެވެ.\nމިހެން ގޮސް ވަރަށް ތުހުމަތުތަކެވެ. ނަމަވެސް އެ ހުރިހާ ތުހުމަތަކެއް މިނިސްޓަރު ފައްޔާޒު ދޮގު ކުރައްވައެވެ. ފައްޔާޒު ވިދާޅުވި ގޮތުގައި އޭނާގެ މުޅި ކެމްޕެއިން ބިނާ ކުރައްވާފައިވަނީ ޑިމޮކްރަޓިކް ހަމަތަކުގެ މައްޗަށެވެ. އަދި އެ ހަމަތަކުން ފެޔަށް ޖެހިވަޑައިނުގަންނަވާނެ އެވެ. އަދި އިންތިހާބަށް ފަހު އެމްޑީޕީ ބައިބައިވާނެ ކަމަށް ގަބޫލެއް ނުކުރައްވައެވެ. ވިދާޅުވީ އެއީ ކޮންމެ އިންތިހާބަކަށް ބަޔަކު ނިކުމެ ފަތުރާ ވާހަކަތަކެއް ކަމަށެވެ.\n"އެމްޑީޕީއަށް 16 އަހަރު ވެއްޖެ، ކޮންމެ އިންތިހާބެއްގައި ވެސް ބައިބައިވާ ވާހަކަ ދައްކާ ދެއްތޯ. އެކަމަކު ބައެއް ނުވޭ. އެމްޑީޕީ ދަނީ ވަރުގަދަ ވަމުން. އަދިވެސް މި އިންތިހާބަށްފަހުވެސް އިދާރަފުޅުން އެމްޑީޕީ ދާނީ އިތުރަށް ވަރުގަދަ ވަމުން. އަޅުގަނޑުމެންގެ މެންބާޝިޕްވެސް އިރާދަކުރެއްވިއްޔާ އިތުރުވާނެ. އަޅުގަނޑުމެންގެ ހިންގުންވެސް ހަރުދަނާވާނެ. އަދި އިރާދަކުރެއްވިއްޔާ އެމްޑީޕީއަށް ނިސްބަތްވާ އަދި އިސްލާހަށް ލޯބިކުރާ މީހުން މަގުމަތިވިޔަކަ ނުދޭނަން އަޅުގަނޑުމެން 2023 އަކު،" ފައްޔާޒު ވިދާޅުވިއެވެ.\nއިމްތިޔާޒު ފަހުމީ (އިންތި) ބ އަތޮޅުގައި: ވާދަވެރި ކެންޑިޑޭޓަށް ބޮޑެތި ތުހުމަތުތައް ކުރައްވާ --\nފައްޔާޒު ވިދާޅުވި ގޮތުގައި ނަޝީދު ޕާޓީން ބޭރުކުރެއްވުމަކީ އޭނާ ކުރައްވާނެ ކަމެއް ނޫނެވެ. އަދި އެމްޑީޕީން ނަޝީދު ބޭރުކޮށްލެވޭނެ ވަރުގެ ބޭފުޅަކު އަދި ނެތް ކަމަށެވެ. ދެން ވިދާޅުވީ އެމްޑީޕީ އެހެން ހަރުފަތަކަށް ގެންގޮސް "ހިންގާލަން" ކުރައްވާ މަސައްކަތް ކާމިޔާބު ކުރައްވާނީ ވެސް ރައީސް ނަޝީދާއެކުގައި ކަމަށެވެ.\n"އަދިއެއް މިރާއްޖެއަކު ރައީސް ނަޝީދު އެމްޑީޕީއަކުން ބޭރު ކުރެވޭ ވަރުގެ އެއްވެސް މީހަކު ނެތް. އެކަން އެމްޑީޕީގެ މެންބަރުންނަށް ސާފު ވާނެ. އެހެންވީމަ އަޅުގަނޑުމެން މި އުޅެނީ މި ޕާޓީ ހަމަ ހިންގާލަން ވެގެން އިނގޭތޯ. އަޅުގަނޑުމެން މި ޕާޓީ ހިންގާނީ ރައީސް ނަޝީދާވެސް އެއްކޮށް އިރާދަކުރެއްވިއްޔާ،" ތުހުމަތުތަކަށް ރައްދު ދެއްވާ ފައްޔާޒު ވިދާޅުވިއެވެ.\nނުފޫޒު ފޯރުވާ ކަމުގެ ތުހުމަތާއި ވަޒީފާގެ ބިރު ދައްކާ ކަމަށް ކުރާ ތުހުމަތުތައް ފައްޔާޒު އަނބުރާލެއްވީ އަނެއް ކޮޅަށެވެ. ފައްޔާޒު ވިދާޅުވި ގޮތުގައި އެފަދަ ކަމެއް އޭނާގެ ޓީމުން ނުކުރައްވައެވެ. ކުރައްވަން ޖެހިވަޑައިގަންނަވާ ސަބަބެއްވެސް ނެތެވެ. ނަމަވެސް ނުފޫޒު ފޯރުވުނު ގޮތަކަށް ނުފޫޒު ފޯރުވަން ވާދަވެރި ކެންޑިޑޭޓްގެ ކެމްޕެއިނުން މަސައްކަތް ކުރާ މަންޒަރު ފެންނަ ކަމަށެވެ.\n"ނުފޫޒުގެ ވާހަކަ ދެއްކެވީމަ ނުފޫޒު ފޯރުވަނީ ކޮން ބައެއްކަން ބަލާލީމަ ވަރަށް ސާފުކޮށް ފެެންނިވަޑައިގަންނަވާނެ. މިއީ ސިޔާސީ ޕާޓީއެއް. ސިޔާސީ ޕާޓީއެއްގައި ތިއްބަވާ މަޖިލީސް މެންބަރުންވެސް އެއީ ނުފޫޒު. ޕާޓީގައި އިންތިހާބެއް އޮންނަނަމަ މި ދެންނެވި ބާރުގެވެރި ފަރާތްތަކުންނާއި އަދި އެހެނިހެން ފަރާތްތަކުން އުޅޭނެ. މަޖިލީސް މެންބަރެއް އަޅުގަނޑާއެކު އުޅެގެން އެއީ ނުފޫޒު ފޯރުވުން ކަމަށް ވަންޏާ އަޅުގަނޑަށް ނޭންގެ މަޖިލީހުގެ ނާއިބު ރައީސް އާއި ޕާޓީގެ ނާއިބު ރައީސް ހުންނެވީމަ އެ ވަނީ ކޯއްޗެއް ކަމެއް. އަދި ޕާޓީގެ ރައީސް ހުންނެވީމަ އެވަނީ ކޯންޗަކަށް ކަމެއް. އެހެންވީމަ ބޭކާރު ވާހަކަ ނުދައްކަވާ އެ ވިދާޅުވާ ފަދަ ސާފު ތާހިރު ކެމްޕެއިނެއް ކުރެއްވީމަ ހުންނާނީ ރަނގަޅަށް. އަޅުގަނޑުމެން އެ މަސައްކަތައިގެން މި ދަނީ ކުރިއަށް،"\nއެމްޑީޕީގެ ޗެއާޕާސަން ކަމަށް ވާދަކުރައްވާ އިކޮނޮމިކް މިނިސްޓަރު ފައްޔާޒް އިސްމާއީލް (ފައްޔަ)\nކެމްޕެއިންގެ ފޯރި ގަދަވެ ބަހުގެ ހަމަލާތަކުގެ ހޫނު ގަދަވަމުންދާއިރު އެމްޑީޕީގެ އިސް ލީޑަރު ރައީސް އިބްރާހިމް މުހައްމަދު ސޯލިހްގެ ތާއީދު އޮތީ ފައްޔާޒަށް ކަމަށް ބުނެވެއެވެ. އެމްޑީޕީގެ ރައީސް މުހައްމަދު ނަޝީދުގެ ތާއީދު އޮތީ އިމްތިޔާޒަށް ކަމަށް ބުނެވެއެވެ. ނަމަވެސް ދެ ރައީސުން އެފަދަ ވާހަކައެއް ވިދާޅުވެފައެއް ނުވެއެވެ.\nއެހެންވިޔަސް ދެ ކެންޑިޑޭޓުންގެ ކޭމްޕުން ޔަގީން ކޮށްދޭ އެއް ކަމެއް އޮވެއެވެ. ފައްޔާޒުގެ ޓީމުން ބުނާ ގޮތުން އިސް ލީޑަރުގެ ފުރިހަމަ ތާއީދު އެބަ އޮތެވެ. އެ މޭރުމުން ފައްޔާޒުވެސް ވަނީ ވާހަކަ ދައްކަވާފައެވެ. އިމްތިޔާޒުގެ ކޭމްޕުން ބުނަނީ ނަޝީދު ހުންނެވީ އެ ޓީމާއެކު ކަމަށެވެ. ކެމްޕެއިންގައި އެ ޓީމުން ގިނައިން ދައްކަވަނީ ނަޝީދަށް މިހާރު ދިމާވެފައިވާ ހާލަތުގެ ވާހަކައެވެ. އިންތިއަށް ވޯޓް ދީ ނުހޮވައިފިނަމަ އެ ހާލަތު އިތުރަށް ގޯސްވާނެ ވާހަކަ އެވެ. އިމްތިޔާޒަށް ތާއީދު ހޯއްދެވުމަށް ނަޝީދު ބައެއް މެންބަރުންނަށް ފޯނުން ގުޅުއްވާ ކަމަށްވެސް ވާހަކަ ދެކެވެއެވެ.\nމި އިންތިހާބާ ގުޅޭގޮތުން ފައްޔާޒުގެ ކެމްޕެއިންގައި އިސްކޮށް ތިއްބެވި ބޭފުޅުން އަމަލު ކުރައްވާ ގޮތުން ޔަގީނުންވެސް ނަޝީދު ހިތްޕުޅު ހަމަޖެހިވަޑައެއް ނުގަންނަވައެވެ. ދާދި ފަހުން ގައުމީ މަޖިލީހުގެ މެންބަރުންނަށް އަމާޒުކޮށް ނަޝީދު ފޮނުއްވެވި މެސެޖްތަކެއްވެސް އާންމުވިއެވެ. ފެނަކަ ކުންފުނީގެ އެމްޑީ ސައީދަށް ވަރަށް ގަދައަށް ދެއްވާފައި އޮތެވެ. ސަރުކާރު ކުންފުނިތަކުގައި ވެރީންގެ ގޮތުގައި ތިއްބެވި ބައެއް ބޭފުޅުން އެމްޑީޕީގެ ޗެއާޕާސަން ކަމަށް ވަކި ބޭފުޅަކު ގެނައުމަށް މަސައްކަތް ކުރަމުންދާ ކަމަށާ ކުންފުނިތަކުގެ ވެރީން އެ ކުންފުނިތަކުގައި ތިބި އެމްޑީޕީގެ މުވައްޒިފުންނަށް ބިރު ދައްކަމުންދާ ކަމަށްވެސް ސާފުކޮށް ވިދާޅުވިއެވެ.\nއަދި އެކަންކަން ތަކުރާރު ކުރައްވާނަމަ ފާޅުގައި ނިކުންނަވާނެ ކަމަށްވެސް ވިދާޅުވިއެވެ. އަދި ކެރިވަޑައިގަންނަވާނަމަ އެމަނިކުފާނު ޕާޓީން ވަކިކުރައްވަންވެސް އެދިވަޑައިގަތް ޗެލެންޖް ކުރެއްވިއެވެ.\n"ފެނަކަ އެމްޑީ ސައީދު؛ ފެނަކަ އަކީ މަނިކުފާނުގެ އަމިއްލަ ތަނެއް ނޫންކަން ހަނދާން ކުރާތި. ރަށްރަށުގެ ފެނަކަ މުވައްޒިފުންނަށް ބިރެއް ނުދެއްކޭނެ. ސައީދު އަޅުގަނޑު މި ޕާޓީ އިން ވަކިކުރާން އުޅުނަސް ފެނަކަ ހުރިހާ މުވައްޒިފުން އެކަމާ ނުރުހޭނެ. އެ މީހުންނަކީ ތަންދޮރު ދަންނަ މީހުން. ދެން ސައީދު މީހަކާ ގުޅައިފިނަމަ އަޅުގަނޑު ފާޅުގައި ނިކުންނާނަން،" ނަޝީދު ލިޔުއްވި މެސެޖެއްގައި ވިދާޅުވިއެވެ.\nރައީސް މުހައްމަދު ނަޝީދު (ކ) އިކޮނޮމިކް މިނިސްޓަރު ފައްޔާޒު އިސްމާއީލް (މ)ގައި އަދި ފިނޭންސް މިނިސްޓަރު އިބްރާހީމް އަމީރު (ވ)ގައި\nޗެއާޕާސަން ހޮވުމުގެ އިންތިހާބު ފޯރިގަދަވެ މިހާރު ގޮސް އޮތް ހިސާބުން އަދި ކިތަންމެ ކަމެއް ފެނިގެން ހިނގައިދާނެ އެވެ. ފަހަރުގައި ނަޝީދު ފާޅުގައި ނިކުންނަވާ ފާނެ އެވެ. އެހެން ވެއްޖެނަމަ އިސް ލީޑަރު ހައްދަވަނީ ކިހިނެތް ހެއްޔެވެ. އެމަނިކުފާނު ހުންނެވި ގޮތް ސާފުކޮށް ވިދާޅުވެ ފާޅުގައި ނިކުންނަވާފާނެ ބާވައެވެ.\nއެހެން ވެއްޖެނަމަ އިންތިހާބުގެ ކުރީން މުޅި މަންޒަރު ބަދަލުވީއެވެ. އެހެން ނުވެ އިންތިހާބު ނިމުނު ނަމަވެސް ކެމްޕެއިންގައި މި ހުރި ހޫނު އެހާ ފަސޭހައިން ކެނޑިގެންދާނެ ކަމަކަށް ނުބެލެވެއެވެ. މިހާރުވެސް އެއް ބަޔަކު އެ ތިބީ އިންތިހާބުގެ އިންސާފުވެރި ކަމާމެދު ސުވާލު އުފައްދައިގެންނެވެ. ނުފޫޒު ފޯރުވާ ކަމަށް ބުނެ އެތައް މައްސަލައެއް ކަމާގުޅޭ ކޮމެޓީގައި ވެއްޖެ އެވެ. އެކަންކަން ނުބަލާ ކަމަށްވެސް ތުހުމަތު ކުރެއެވެ.\nސަރުކާރުން އިސްވެ ވަކި ކެނޑިޑޭޓަކު ހޮވަން މަސައްކަތް ކުރާ ކަމަށް ބުނެއެވެ. ކެންޕެއިން ހަރަކާތްތައް އެންމެ ފުޅާކޮށް އޮތީ ރައީސް އޮފީހުގައި ކަމަށްވެސް ބުނެއެވެ. މި ހުރިހާ ތުހުމަތުތަކެއް ހުރެ އެއިން ކަމަކަށް ތުހުމަތު އުފައްދާ ފަރާތަށް ޖަވާބެއް ނުލިބި ވަނިކޮށް އިންތިހާބު ނިމިއްޖެނަމަ ނަތީޖާ ގަބޫލު ކުރާނެ ހެއްޔެވެ. ނަތީޖާއާމެދު ސުވާލު ނުއުފައްދާނެ ހެއްޔެވެ. އިންސާފުވެރި އިންތިހާބެއް ނޫން ކަމަށް ބުނެފާނެ އެވެ.\nމީގެ އިތުރުން އިންތިހާބަށް ފަހު މިދިޔަ 16 އަހަރު އެ ޕާޓީގައި އޮތް ރައީސް ނަޝީދުގެ އާރާއި ބާރަށް ބަދަލުތަކެއް އަންނާނެކަން އެއީވެސް ގައިމު ކަމެކެވެ. އެހެންވެއްޖެނަމަ އެއީ ސިޔާސީ މައިދާނަށް އަންނާނެ އެންމެ ބޮޑު އެއް ފުރޮޅުމެވެ. ނަމަވެސް އެ ބަދަލުތައް ބަލައިލާން އަދި އޮތީ އިންތިޒާރުގައި ތިބުމެވެ.


ނޭދެމޭ ވަކިވުމެއް-47 – Esfiya\nހިތާމަ ލޯބި 10 hours ago\n“އައިވިން..” ފަޒްލާއަށް ލަސްލަހުން ގޮވާލެވުނެވެ. އައިވިންގެ ރަތްވެފައިވާ ދެލޮލުގައިވާ ހިތާމަ ފަޒްލާއަށް ސާފުކޮށް ފެންނަމުން ދިޔައެވެ.\n“އައިވިން ތެދުވެބަލަ.. މިތާ އިށީނދޭ..” ފަޒްލާ އައިވިންގެ މުލައްދަނޑީގައި ހިފާ ތެދުކުރަމުން ސޯފާގައި ބޭނދިއެވެ. އެއަށްފަހު ޖަގުން ފެންތައްޓެއް އަޅައިގެން އައިސް އައިވިން އަށް ދިއްކޮށްލިއެވެ.\nއައިވިން އޭނާގެ މަންމައަށް ބަލާލަމުން ތަށީގައި ހިފާ ފެންކޯވަރެއް ބޯލިއެވެ. އެއަށްފަހު ކުރިމަތީގައި ހުރި ކޮފީ މޭޒުގައި ތަށި ބައިންދަމުން އައިވިން އިސްޖަހާލިއެވެ.\n“ޒައިކް ގެއްލުނު މައްސަލައިގަ މަންމައަށް އެހީ ވެވޭނީ ކިހިނެއްް..؟ ޒައިކް އަށް ވީ ގޮތެއްވެސް ނޭނގެއެންނު…” ފަޒްލާ އިންކާރު ކުރަން ބޭނުންވި ނަމަވެސް ހާލަތުގެ ގޮތުން އައިވިންގެ ކުރިމަތީ އެހެން ބުނާކަށް ނުކެރުނެވެ. ފަޒްލާ މަސައްކަތް ކުރީ އެކަމުގައި އޭނައަށް ވެވޭނެ އެހީއެއް ނެތްކަން ދައްކައިދޭށެވެ.\n“ޒައިކް އަށް ވީ ކިހިނެއްކަން އަހަންނަށް އެނގޭ.. އަދި އެކަމުގަ މަންމައަށް އެހީވެވޭނެކަން ވެސް އަހަންނަށް އެނގޭ.. މަންމަ ތެދު ތެދަށް ޖަވާބު ދީބަލަ.. އަހަރެން މިކިޔައިދޭ ވާހަކަތަކަށް ފަހު މަންމަ އަހަންނަށް އެހީވެދޭނަންތަ..؟” އައިވިން ފަޒްލާގެ މޫނަށް ބަލައިލީ އާދޭހުގެ ނަޒަރަކުންނެވެ. ފަޒްލާއަށް އޭނާގެ ތުންފަތް ބައްދާލެވުނެވެ. ޒޯޔާއާ ގުޅުން ހުރި އެއްކަމެއްގައިވެސް އެހީވެދޭކަށް އޭނާ ބޭނުމެއް ނޫނެވެ. އެހެނަސް އައިވިންގެ ހިތުގައި އޭނާއާމެދު ނަފްރަތު އުފެދޭކަށްވެސް ފަޒްލާ ބޭނުމެއް ނުވިއެވެ. ފަޒްލާގެ ޚިޔާލަށް ވެރިވީ ކީކޭކަމެއް ނޭނގެއެވެ. އިރުކޮޅަކު ވިސްނަން އިނުމަށްފަހު ފަޒްލާ ބޯ ޖަހާލިއެވެ. މަންމަގެ ފަރާތުން ފެނުނު އެކުޑަ ކުޑަ ހަރަކާތުންވެސް އައިވިންގެ މޫނުމަތި އުޖާލާވެގެން ދިޔައެވެ. ޒައިކް ހޯދުމަށް މަސައްކަތް ކުރަން އިތުރު ހިތްވަރެއް ލިބި އުންމީދު އާލާވެގެން ދިޔައެވެ.\nކޮޓަރީގެ ދެކޮޅަށް ހިނގާލަ ހިނގާލަ ހުރި ފަޒްލާގެ ނިތްކުރިއަށް ވަނީ ރޫތަށް ޖަމާވެފައެވެ. އައިވިން ދެއްކި ވާހަކަތަކާ ގުޅިގެން އޭނާގެ ނަފްސުގެ ހަމަޖެހުން ވަނީ ގެއްލިފައެވެ.\n“ޒައިކްގެ އުފަން ބައްޕަ އަކީ ޒަފަރް.. މަންމައަށް ވެސް އެއީ ކާކުކަން އޮޅިފައެއް ނޯންނާނެ..” އައިވިން ބުނި ޖުމްލަތައް ފަޒްލާގެ ކަންފަތުގައި ގުގުމަމުން ދިޔައެވެ. ޒޯޔާގެ ކުރީގެ ފިރިމީހާގެ ހަޤީޤަތާ މެދު އޭނާ ޝައުޤުވެރިވެފައި ވީނަމަވެސް އެއީ ޒަފަރް އަށް ވެދާނެ ކަމަކަށް އޭނާ ހީކޮށްފައެއް ނުވެއެވެ. އައިވިން ބުނިހެން ޒަފަރް އަކީ އޭނާއަށް އާ ނަމެއް ނޫނެވެ. ދެކެފަރިތަވެސް މޫނެކެވެ. އޭނާގެ ފަތިފުށް ރަނގަޅަށް ފަޒްލާ ދަނެއެވެ. އައިވިން އޭނާ ވިސްނާފައިވާގޮތް ފަޒްލާގެ ކައިރީ ވަނީ ހާމަކޮށްފައެވެ. ޒަފަރް ގެ މައްޗަށް އުފުލިފައިވާ މައްސަލަތައް އަލުން ބަލަން ފެއްޓުމަކީ ކުރަން މާ ފަސޭހަވާނެ ކަމެއް ނޫނެވެ. އޭނާ ވަނީ ޒަފަރްގެ މައްސަލަތަކާއި ދެކޮޅަށް ހުރި ހެކިތައް ފަސްއަޅާ ފޮރުވާލުމަށް އެތަކެއް ލޯޔަރުންނަކަށް އެހީވެދީފައެވެ.\nއެއް އަތުން ނިތްކުރީގައި އަތް ހާކާލަމުން ފަޒްލާ ފުންނޭވާއެއް ބޭރުކޮށްލިއެވެ. އޭނާއަށް އައިވިން ބޭނުންވާގޮތަށް ކަންތައް ކޮށްދެވިއްޖެނަމަ އޭގެން ލިބެން އޮތް ފައިދާއާ މެދު ފަޒްލާ ވިސްނާލިއެވެ. ސިކުނޑީގައި ކުރަހާލި ޕްލޭން އާ އެއްގޮތަށް ޢަމަލުކުރުމަށް ފަޒްލާ ނިންމިއެވެ.\nނަންބަރަކަށް ޑަޔަލް ކޮށްލުމާއެކު ފަޒްލާ ފޯނު ކަންފަތުގައި ޖައްސާލިއެވެ. އެކޮޅުން ފޯނު ނެގުމާއެކު ފަޒްލާ ހަށިގަނޑު ސީދާކޮށްލިއެވެ.\n”ހަލޯ.. ވަރަށް ގިނަ ދުވަސްފަހުން ދޯ މިގުޅާލެވުނީ.. ދައްކާލަން ބޭނުންވެފަ އޮތް ބޮޑު ވާހަކައެއް އޮތީމަ.. ފޯނުން ދެއްކޭ ވަރަށް ވުރެ ސީރިއަސް ވާހައެއްް.. ކޮން އިރަކުން ބައްދަލުކޮށްލެވޭނީ..؟” ފަޒްލާ އެމީހަކު ކުރެން އެއްސެވެ.\n”އެންމެ ރަނގަޅު.. އެހެންވީމަ މާދަން ރޭ އަށްގަޑި ބަޔަށް ގާޑެން ރެސްޓޯރެންޓަށް..” އެކޮޅުން ދެއްކި ވާހަކަތަށް އަޑުއަހަން ހުރުމަށްފަހު ފަޒްލާ ބުނެލިއެވެ.\nފޯނު ބޭއްވުމަށްފަހު ފަޒްލާ ހަމަޖެހިލިއެވެ. ގަޑިއަށް ބަލައިލުމާއެކު އޭނާގެ ނިދާ ގަޑި ޖެހިފައިވުމުން ފަޒްލާ ގަސްތު ކުރީ ނިދަން އޮށޯވެލުމަށެވެ.\nކޮޓަރީގެ ދޮރު ހުޅުވާލުމަށްފަހު އައިވިން އެތެރެއަށް ބޯ ދިއްކޮށްލިއެވެ. ފަނޑު އަލީގެ ތެރެއިން އެނދުގައި ފުރަގަސްދީގެން އޮށޯވެ އޮތް ޒޯޔާ އައިވިންގެ ލޮލުގައި އަޅައިގަތެވެ. ނިދާފައި އޮވެދާނެތީ މަޑު މަޑުން އައިވިން މިސްރާބު ޖެހީ ފާޚާނާއާ ދިމާއަށެވެ. އެއްޗިހި ބަދަލުކޮށްލައިގެން ފާޚާނާއިން ނިކުމެ އައިސް ޒޯޔާގެ މަގަތުގައި އައިވިން އޮށޯވެލިއެވެ. މަޑު މަޑުން އައިވިން ގެ އަތް ޒޯޔާގެ ފަރަގަހުން އުނަގަނޑުގައި ވަށާލަމުން ދެލޯ މަރާލިއެވެ. ޒޯޔާއާ ކައިވެނި ކުރި ފަހުން އައިވިން އަށް އެހޫނު ކަމާ ނުލާ ނިދުމަކީ އުނދަގޫ ކަމެކެވެ. ކުރިއާ ޚިލާފަށް ކޮންމެ ކޮންމެ ތާކު ނިދަން އޭނާއަށް ނުހަނު އުނދަގުލެވެ. ޒޯޔާގެ ހިތުގެ ހިނގުން އިޙްސާސްވާނެހާ ގާތުގައި އޮންނަން އޭނާގެ ހިތް އެދެއެވެ.\nމަޑުމަޑުން ޒޯޔާގެ ބޮލުގައި ތުންފަތް ޖައްސާލަމުން އައިވިން ވަރަށް ލޯބިވާކަން ހާމަކުރިއެވެ. ޒޯޔާ ނިދާފައި އޮތަސް އޭނާގެ ކޮންމެ ރެޔަކުވެސް އާދައަކީ އެއީއެވެ. ޚާއްސަކޮށް މިރޭ އައިވިންގެ ހިތަށްވަނީ ގިނަ ދުވަސްތަކަކަށްފަހު ހިތްހަމަޖެހުން ލިބިފައެވެ. ޒައިކް ހޯދޭނެކަމުގެ އުންމީދު އާލާވެފައި ވާތީއެވެ. ޒޯޔާގެ ހިނިތުންވުން އަނބުރާ ގެނެވޭނީ އެގޮތުންކަން އައިވިން އަށް އެނގެޔެވެ. އެދުވަސް ދެކުމަށްޓަކައި އައިވިންގެ ކެތްތެރިކަން ކުޑަވެފައި ވިއެވެ.\nކޮޓަރިއަށް ވެރިވެފައިވާ ހަމަހިމޭންކަމުގެ ތެރެއިން ޒޯޔާ ދެލޯ ހުޅުވާލިއެވެ. އައިވިންގެ ފުންވެފައިވާ ނޭވާގެ އަޑު އިވުމާއެކު ނިދުނީކަން ޒޯޔާއަށް ވިސްނުނެވެ. މަޑު މަޑުން ޒޯޔާ އައިވިން އާ ވީފަރާތަށް އެނބުރުނެވެ. އައިވިންގެ މޫނަށް ބަލަހައްޓައިގެން ޒޯޔާއަށް އެތައް އިރަކު އޮވެވުނެވެ. ޒޯޔާގެ ދެލޯ ފެންކަޅިވެގެން ދިޔައީ ހިނދުކޮޅެއްގެ ތެރޭގައެވެ. އޭނާގެ ފަރާތުން އައިވިން އަށް ދޭންޖެހޭ ސަމާލުކަމާއި އަޅާލުން ނުދެވޭކަން ޒޯޔާ ޤަބޫލު ކުރެއެވެ. އައިވިން އޭނާއާމެދު ވިސްނާވަރުވެސް ޒޯޔާއަށް ރަނގަޅަށް އަންދާޒާކޮށްލެވެއެވެ.މޫނުމައްޗަށް ހިނިތުންވުން ވެރިކޮށް އައިވިންއާ ލޯބިން ވާހަކަ ދައްކާލަން ހިތްއެދެއެވެ. އެހެނަސް އޭނާގެ ނަފްސު އެގޮތަށް ޢަމަލުކުރަން ތަންނުދެނީއެވެ. ދެރަވެ ހިތުގައިޖެހެނީ އެހެންވެއެވެ.\nލަސްލަހުން އުފުލާލެވުނު ޒޯޔާގެ އަތް އައިވިންގެ ކޯތާފަތުގައި ޖައްސާލިއެވެ. ކަރުނައިގެ ތެރެއިން ޒޯޔާގެ ތުންފަތް އުނދަގުލާއެކު ހަރަކާތްކޮށްލިއެވެ. އައިވިންގެ ކިބައިން ޒޯޔާ މަޢާފަށް އެދުނެވެ.\nގާޑެން ރެސްޓޯރެންޓްގެ ކުރިމަތީ ޕާކުކޮށްލި ކާރުން ފަޒްލާ ފޭބިއެވެ. އެތެރެއަށް ވަންނަން ހުރި ދޮރު ހޮޓެލް މުވައްޒަފަކު ހުޅުވާލުމާއެކު ފަޒްލާ ހިނިތުންވެލަމުން އެތެރެއަށް ވަދެގެން ދިޔައެވެ. މާޙައުލަށް ނަޒަރެއް ދެމުން ފަޒްލާ މަސައްކަތް ކުރީ އޭނާ ބައްދަލުކުރަން އައި ފަރާތް ފެނޭތޯއެވެ. ފަޒްލާގެ ލޯ ގޮސް ހުއްޓުނީ އެއްފަރާތު ކަނެއްގައި އިން މޭޒަކަށެވެ. އެތަނުގައި އިން މީހާ ފެނުމާއެކު ފަޒްލާ އެދިމާއަށް ހިނގަައިގަތެވެ.\nފަޒްލާއައިސް މޭޒުކުރިމަތީ ހުއްޓުމާއެކު ގޮނޑީގައި އިށީނދެގެން އިން އަންހެން މީހާ ބަލައިލިއެވެ. ކޮނޑާ ހަމަޔަށް ކޮށާލެވިފައިވާ ފަން އިސްތަށިގަނޑާއި ގުޅޭ ރީތި މޫނެއްގެ ވެރި އަންހެނެކެވެ. ހެދުން އެޅުމުގެ ވައްޓަފާޅިން އެންމެ ފަހުގެ ފެޝަންތަކަށް ލޯބިކުރާ އަންހެނެއްކަން ދޭހަވެއެވެ. މޫނަށާއި ހަށިގަނޑަށް ބަލައިލުމުން ސިއްޙަތަށް ބަލައިގެން އުޅޭކަން އެނގޭވަރުވެއެވެ. އޭނާގެ ކިބައިން ފާޅުވަމުން ދިޔައީ ވިހި ތިރީސް އަހަރުގެ އަންހެނެއްގެ ޒުވާންކަމެވެ.\n”ލައިލާ ކިހިނެއްތަ ހާލު..؟ ވަރަށް ބޮޑަށް ޝުކުރިއްޔާ ބައްދަލުކޮށްލަން އެއްބަސްވީމަ..” ލައިލާގެ ކުރިމައްޗަށް ވާނޭހެން ގޮނޑީގައި އިށީންނަމުން ފަޒްލާ ވާހަކަ ދެއްކިއެވެ.\n” ވަރަށް ރަނގަޅު.. ފަޒޫ ކުއްލިއަކަށް ވާހަކައެއް ދައްކަން ބޭނުންވެޔޭ ބުނީމަ ރޭގަ ހަމަ ނިދިވެސް ނުލިބުން.. ވަރަށް ކެތްމަދުވެފަ މީނީ ތި ދައްކަން އުޅޭ ވާހަކައެއް އަޑުއަހަން..” ސަމާސާ ރާގަކަށް ލައިލާ ބުނެލި ނަމަވެސް ހަޤީޤަތުގައިވެސް އޭނާ އެއިނީ ފަޒްލާ ދައްކަން އެއުޅޭ ވާހަކައެއް ހޯދަން ކެތްމަދުވެފައެވެ.\n”އެހަށް ހިނގާދޯ އޯޑަރު ދެމާ.. ވާހަކަ ދައްކަން ފަށާނީ އެއަށްފަހު..” ފަޒްލާގެ ވާހަކައަށް ލައިލާވެސް ތާޢީދު ކުރިއެވެ. ވޭޓަރަށް ގޮވާލުމަށްފަހު ގެންނަން ބޭނުންވާ އެއްޗެހީގެ އޯޑަރު ދިނުމަށްފަހު ދެމީހުންވެސް ހަމަޖެހިލިއެވެ.\n”އަހަރެން ލައިލާ ކައިރި މިދައްކަން އުޅޭ ވާހަކައާ މެދު އެހާ ގަޔާނުވެދާނެ.. އެކަމަކު.. އަހަންނަށްވެސް އިތުރު ގޮތެއް ނެތިގެން ލައިލާ ކައިރިއަށް އެހީއަށް އެދެން މިޖެހެނީ..” ފަޒްލާގެ ވާހަކައާއެކު ލައިލާގެ ޝައުޤުވެރިކަން އިތުރު ވެގެން ދިޔައެވެ.\n“އަހަރެން ދައްކަން މިއުޅެނީ ޒަފަރްގެ ވާހަކަ..” ފަޒްލާގެ ވާހަކަ އެހާ ހިސާބަށް ދިޔައިރު ލައިލާގެ މޫނުގެ ކުލަވަރު އެއްކޮށް ބަދަލުވެއްޖެއެވެ. ކަންތައްވާނީ އެހެންކަން ފަޒްލާއަށް ކުރިންވެސް އެނގެއެވެ.\n”އޭނަގެ ކޮން ވާހަކައެއް.. ފަޒޫ އަށް ހަަމަ ރަނގަޅަށް އެނގޭނެ އަހަންނަށް އޭނަގެ ވާހަކަ ދައްކަން އުނދަގޫ ވާނެކަން.. އެހެންނޫނަސް އަމުދުން ދެން އެކަންތައްތައް ހަނދާން ކުރާކަށް ބޭނުމެއް ނޫން.. މާޒީގަ ވެދިޔަ ކަންތަކުގެ ވާހަކަ އަލުން ދައްކަން ފަށައިގެން ލިބޭނެ ފައިދާއެއް ނޯންނާނެ..” ލައިލާގެ މޫނުމަތިން ނުރުހުންތެރިކަން ފާޅުވެގެން ދިޔައެވެ.\n”އަހަރެން ކުރިންވެސް ބުނިހެން އިތުރު ގޮތެއް ނެތިގެން ލައިލާ ކައިރިއަށް އަންނަން ޖެހުނީ.. ހާސް ނުވޭ.. ލައިލާއަށް ނުކުރެވޭނެ ވަރުގެ ކަމެއް ޖައްސާކަށް އަހަރެން މަސައްކަތެއް ނުކުރާނަން.” ފަޒްލާގެ މޫނުމަތީ ހާސްކަމެއް ނުވެއެވެ. އަދި ލައިލާގެ ނުރުހުންތެރިކަން ފެނި އައި ބޭނުން ވަންހަނާކުރާކަށްވެސް މަސައްކަތެއް ނުކުރެއެވެ. ކޮންމެ ގޮތެއްވިޔަަަސް އެންމެ ފަހު ވަޤުތު ލައިލާއަށް ޖެހޭނީ އޭނާއަށް އެހީވެދޭންކަން ފަޒްލާއަށް އެނގެއެވެ.\n”މިއީ ޕާސަނަލް ވާހަކައަކަށް ވުރެ ޕްރޮފެޝަނަލް ވާހަކައެއް ގޮތުގަ ދެކެމާ.. ޒަފަރްގެ ގާތުގައި އެތައް އަހަރެއް ވަންދެން އޭނާގެ ޤާނޫނީ ވަކީލެއްގެ ގޮތުގައި ލައިލާ ވާނީ މަސައްކަތް ކޮށްފަ.. އެއިން ގިނަ ކޭސްތަކަކީ އަހަރެންވެސް ލައިލާ އަށް އެހީވެދީފަ ހުންނާނެ ކޭސްތައް.. ޒަފަރްގެ އެތަކެއް ކުށްތަކެއް ފޮރުވަން އަހަރެން ލައިލާއަށް އެހީވެދީފަ ހުންނާނެ..” ފަޒްލާ އޭނާގެ ވާހަކަތައް ދާންވީ މިސްރާބަށް ކުރިއަށް ގެންދަމުން ދިޔައެވެ.\n”އަހަންނަށް އެނގޭ ލައިލާގެ އަތުގައި އަދިވެސް އެ މައްސަލަތަކާ ބެހޭ ފައިލްތައް ހުންނާނެކަން..” ވެއިޓަރު ގެނެސްދިން ކޮފީ އަތަށް ނަގަމުން ފަޒްލާ ބުނެލިއެވެ.\n”ތިބުނަން އުޅެނީ ކީކޭ..؟ އެ ފައިލް ތައް ކިހިނެއްވީ..؟” ލައިލާގެ ހިތްނުބައި ގޮތަކަށް ތެޅިލީ ފަޒްލާ އޭނާކައިރީ އެދެން އެއުޅެނީ އާދައިގެ ކަމަކު ނޫންކަމަށް ހިތްބުނެލުމުންނެވެ. އޭސީ ކޮށްފައިވާ އެ މާޙައުލުގައިވެސް ލައިލާގެ ނިތްކުރިމަތިން ދާތިކިތަައް ވިދަމުން ދިޔައެވެ.\n”އަހަންނާ އެ ފައިލްތައް ހަވާލު ކުރަންވީ..” ފަޒްލާ ހަމަޖެހިލާފައި ބުނެލި ވާހަކައިން ލައިލާގެ ދެލޯ ބޮޑުވެގެން ދިޔައެވެ. އިށީނދެގެން އިން ގޮނޑިން ކުއްލިއަކަށް ނުތެދުވެވުނީވެސް ކިރިޔާއެވެ.\n”ފަޒްލާއަށް ތިކިޔޭ އެއްޗެއް އެނގޭތަ..؟ އެއީ ކޮންފިޑެންޝަލް އިންފޯމޭޝަން ތަކެކޭ..” އެހެންނޫނަސް އެ މަޢުލޫމާތުތައް ފަޒްލާ ބޭނުންވަނީ ކީއްކުރަން..؟” ލައިލާ ވަޤުތުން ފަޒްލާގެ އެދުމަށް އިންކާރުކުރަން ބޭނުންވިއެވެ.\n“އަހަންނަށްވެސް އެނގޭ ތިކަން.. މިކަމުގަ އަހަރެން ކޮންމެހެން ނޫޅެން ލައިލާ ބަދުނާމު ކުރާކަށް.. އެހެންނޫނަސް ލައިލާ މިހާރު ޒަފަރް އަށް ކުރާ ނަފްރަތު ރަނގަޅަށް އަހަންނަށް އެނގޭ.. އަހަރެން މިއުޅެނީ އޭނާއާ ދެކޮޅަށް އުފުލި ވަކިކޮޅެއްގައި ނުޖެހި ހުރި މައްސަލަތައް އަލުން ބަލަން ފަށަން ވެގެން.. އެ ފައިލް ތަކުގެ އެހީގަ ޒަފަރް އަށް ދޭން ޖެހޭ ޙައްޤު ޢަދަބު ލިބިގެން ދާނެ.. އަނެއްކޮޅުން ތިހިތުގައި ޒަފަރް ލައްވާލި ޒަޚަމުގައި އެޅޭ މަލަމަކަށްވެސް އެކަން ވެގެން ދާނެ.. ދިސް އިޒް ޕޭ ބެކް ޓައިމް ލައިލާ..” ފަޒްލާ އޭނާގެ ވާހަކަތަކާއެކު ލައިލާ އޭނާއާ އެއްކޮޅަށް އެރުވުމަށް މަސައްކަތް ކުރަން ފެށިއެވެ.\nNice stry 🌹🌹 waiting for next part 🌹🌹 lysm 🌹🌹stay safe stay home 🌹🌹\nކުރުވާހަކަ ލޯބި April 21, 2020


Kaamiyaabu kamaaeku MTCC in3vana quarter ninmaalaifi\nއެމްޓީސީސީއިން ވ. ފެލިދޫގައި ހެދި ބަނދަރު--\nކާމިޔާބުކަމާއެކު އެމްޓީސީސީން ތިން ވަނަ ކުއާޓަރު ނިންމާލައިފި\n26 އޮކްޓޯބަރ 2020 - 19:00:30\nކުންފުނީގެ 39 އަހަރުގެ ދިގު ތާރީހުގައި މިހާތަނަށް މާލީ އަހަރެއްގެ ތިންވަނަ ކުއާޓަރާއި ހަމައަށް ރިކޯޑްކުރެވުނު އެންމެ ރަނގަޅު ނަތީޖާއާއި އެކު މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ (އެމްޓީސީސީ) އިން ތިންވަނަ ކުއާޓާ ނިންމާލައިފި އެވެ.\nއެމްޓީސީސީ އިން އާންމުކުރި 2020 ވަނަ އަހަރުގެ ތިންވަނަ ކުއާޓަރުގެ މާލީ ރިޕޯޓްގައިވާ ގޮތުން އެކުންފުންޏަށް ވަނީ ސާފު ފައިދާގެ ގޮތުގައި 60.21 މިލިއަން ރުފިޔާ ލިބިފައެވެ. މިއީ 2019 ވަނަ އަހަރާއި އަޅާ ބަލާއިރު 62.76 އިންސައްތަ އިތުރު އަދަދެކެވެ.\nއެމްޓީސީސީގެ ތިންވަނަ ކުއާޓަރުގެ މާލީ ބަޔާނަށް ނަޒަރު ހިންގާލާއިރު، އާމްދަނީގެ ގޮތުގައި އެ ކުންފުންޏަށް 350.18 މިލިއަން ރުފިޔާ ލިބިފައިވާއިރު، މިދިޔަ އަހަރުގެ ތިންވަނަ ކުއާޓަރުގައި، އެކުންފުންޏަށް އާމްދަނީގެ ގޮތުގައި 282.82 މިލިއަން ރުފިޔާ ލިބިފައިވެ އެވެ. އަދި ހިންގުމުގެ ފައިދާގެ ގޮތުގައި މި އަހަރުގެ ތިންވަނަ ކުއާޓަރުގައި 69.72 މިލިއަން ރުފިޔާ ލިބިފައިވާ އިރު، މިދިޔަ އަހަރުގެ މި މުއްދަތުގައި 46.04 މިލިއަން ރުފިޔާ ހިންގުމުގެ ފައިދާގެ ގޮތުގައި ލިބިފައިވެ އެވެ.\nމީގެ އިތުރުން މި އަހަރުގެ ތިންވަނަ ކުއާޓަރުގެ ނިޔަލަށް ޖުމްލަ 951.79 މިލިއަން ރުފިޔާ އާމްދަނީގެ ގޮތުގައި ލިބިފައިވާ އިރު، މިދިޔަ އަހަރުގެ މި މުއްދަތުގައި ޖުމްލަ 759.82 މިލިއަން ރުފިޔާ އެމްޓީސީސީއަށް ލިބިފައިވެއެވެ. އަދި މި އަހަރުގެ ތިންވަނަ ކުއާޓަރުގެ ނިޔަލަށް ޓެކުހަށް ކެނޑުމުގެ ކުރިން ލިބުނު ފައިދާގެ ގޮތުގައި ޖުމްލަ 140.26 މިލިއަން ރުފިޔާ ލިބިފައިވާ އިރު، މިދިޔަ އަހަރުގެ މި މުއްދަތުގައި 21.77 މިލިއަން ރުފިޔާ ލިބިފައިވެއެވެ.\nއެމްޓީސީސީ އިން މި އަހަރުގެ ތިންވަނަ ކުއާޓަރުގައި ހާސިލްކޮށްފައިވާ ލަނޑުދަނޑިތަކަށް ބަލައިލާއިރު، 70 މަޝްރޫއެއްގެ މަސައްކަތްކުރެވިފައިވާ އިރު، އޭގެ ތެރެއިން 11 މަޝްރޫއެއްގެ މަސައްކަތް ވަނީ ކާމިޔާބުކަމާއި އެކު ނިންމާލައިފައެވެ. އަދި އިތުރު 12 މަޝްރޫއުގެ މަސައްކަތް މި ކުއާޓަރުގައި ފަށައިގެން ކުރިއަށް ދެއެވެ.


Maziya ge Fitness Partner akah Body Tech hamajassaifi - vNews.mv\nއިސްމާޢީލް ޝާހު 29 July 2020, 19:06\nމާޒިޔާ ސްޕޯޓްސް އެންޑް ރެކްރިއޭޝަނުގެ ފިޓްނަސް ޕާޓްނަރަކަށް ބޮޑީޓެކް ޖިމް ހަމަޖައްސާ އެއްބަސްވުމުގައި ސޮއިކޮށްފިއެވެ.\nމިކަމަށްޓަކައި ބޭއްވި ސޮއިކުރުމުގެ ރަސްމިއްޔާތުގައި މާޒިޔާގެ ފަރާތުން މި އެއްބަސްވުމުގައި ސޮއިކުރެއްވީ ވައިސް ޗެއާމަން އަބްދުﷲ މޫސާއެވެ. އަދި ބޮޑީޓެކްގެ ފަރާތުން މި އެއްބަސްވުމުގައި ސޮއިކުރެއްވީ މެނޭޖިންގ ޑިރެކްޓަރު އަޙްމަދު މުސައިދެވެ.\nމިއީ އެއް އަހަރުދުވަހުގެ އެއްބަސްވުމެކެވެ. މި އެއްބަސްވުމުގެ ދަށުން މާޒިޔާގެ ފިޓްނަސް ޓްރެއިނިންތަކާއި ޖިމް ސެޝަންތައް ކުރިޔަށްދާނީ ބޮޑީ ޓެކް އާއި ގުޅިގެންނެވެ. މި އެއްބަސްވުމުގެ ދަށުން މާޒިޔާގެ ޓްރެއިނިންގ ޖާޒީގައި ބޮޑީޓެކްގެ ލޯގޯ ފެނިގެންދާނެ ކަމަށާއި، ބޮޑީޓެކްގެ އިސްތިހާރުތަކުގައި މާޒިޔާގެ ބޮޑު އެހީއެއް ލިބޭނެއެވެ.\nއެއްބަސްވުމުގައި ސޮއިކުރުމަށްފަހު ވާހަކަދައްކަމުން ބޮޑީޓެކްގެ މެނޭޖިންގ ޑިރެކްޓަރު މުސައިދު ވިދާޅުވީ މާޒިޔާއާއެކު މި އެއްބަސްވުމުގައި ސޮއިކުރި މައިގަނޑު ސަބަބަކީ މާޒިޔާއަކީ އެންމެ ވަރުގަދަ މެނޭޖުމަންޓް އޮތް ކްލަބުކަމުގައި ވުމުން ކަމަށެވެ.\nއަންނަ އޮކްޓޯބަރު މަހު މާލޭގައި ބާއްވާ އޭއެފްސީ ކަޕް ފުޓުބޯޅަ މުބާރާތުގެ ގްރޫޕް ސްޓޭޖުގެ މެޗުތަކަށް އެންމެބޮޑަށް ތައްޔާރުވަމުން އަންނަނީ މާޒިޔާއިންނެވެ. އެ ޓީމުން ދާދިފަހުން ވަނީ އާ ކޯޗަކަށް މުހައްމަދު ނިޒާމް (ނިޒާމްބެ) ހަމަޖައްސާފައެވެ. އަދި އެ ޓީމުގެ ބިދޭސީ ފޯވާޑް ކޯނޭލިއަސް ސްޓެވާޓް އާއި އެ ޓީމުގެ ގިނަ ކުޅުންތެރިން ވަނީ ކުލަބުގައި މަޑުކޮށްފައެވެ.\nއޭއެފްސީ ކަޕްގެ ދެކުނު އޭޝިއާގެ ޓީމުތަކުގެ ގްރޫޕްގެ މެޗުތައް މާލޭގައި ކުޅުމަށް ހަމަޖެހިފައިވަނީ އޮކްޓޯބަރު މަހު 23ން ނޮވެމްބަރު ހަތަރަކާ ދެމެދުގައެވެ. ރާއްޖޭގެ ދެ ޓީމު މި ގްރޫޕުގައި ހިމެނެއެވެ. އެއީ މާޒިޔާ އާއި ޓީސީ އެވެ. ދެން މި ގްރޫޕުގައި ހިމެނޭ ޓީމުތަކަކީ ބަންގްލަދޭޝްގެ ބަޝުންދުރަ ކިންގްސް އާއި އިންޑިއާގެ ޗެންނާއި ސިޓީ އެވެ.


Ronaldo goal jehi namaves rathakaa eku United ah huthuru bayyeh - One Online\nޔަންގް ބޯއީސްގެ ފުރަތަމަ ގޯލް ޖަހައި އުފާފާޅުކުރަމުންދާއިރު، ރޮނާލްޑޯ މާޔޫސް ކަމުގައި ---\nރޮނާލްޑޯ ގޯލް ޖެހި ނަމަވެސް ރަތަކާއެކު ޔުނައިޓެޑަށް ހުތުރު ބައްޔެއް\nޔޫއެފާ ޗެމްޕިއަންސް ލީގުގެ ގްރޫޕް ސްޓޭޖުގައި މެންޗެސްޓާ ޔުނައިޓެޑުން ރޭ ކުޅުނު މެޗުގައި ޔަންގް ބޯއީސް އަތުން ބަލިވެއްޖެއެވެ.\nސްވިޒަލޭންޑްގެ ޔަންގް ބޯއީސްއިން ރޭ އެޓީމުގެ ދަނޑުގައި ޔުނައިޓެޑް ބަލިކުރީ 2-1 ގެ ނަތީޖާއަކުންނެވެ. ފަހަތުން އަރައި މެޗުގެ ނަތީޖާ އަނބުރާލުމަށް ޔަންގް ބޯއީސް އަށް ފުރުސަތު ފަހިވީ ފުރަތަމަ ހާފްގައި ޔުނައިޓެޑްގެ ޑިފެންޑަރު ވެން ބިސާކާ އަށް ދެއްކި ރަތް ކާޑާ އެކުގައެވެ. ޔަންގް ބޯއީސްގެ ކްރިސްޓޮފާ މާޓިސްގެ ފައިގެ ކުޑަ ހުޅަށް ބިސާކާ ކުރި ޓެކުލަށް ރެފްރީ ދައްކާފައި ވަނީ ސީދާ ރަތެކެވެ.\nރޭގެ މެޗަށް ނެރުނު ފުރަތަމަ 11 ގައި ޔުނައިޓެޑުން ރޮނާލްޑޯ ހިމަނާފައިވާއިރު، އެ މެޗަކީ ޗެމްޕިއަންސް ލީގުގައި ރޮނާލްޑޯ ކުޅުނު 177 ވަނަ މެޗެވެ. ރޭގެ މެޗާއެކު ރޮނާލްޑޯ ވަނީ ޗެމްޕިއަންސް ލީގުގައި އެންމެ ގިނަ މެޗު ކުޅެގެން ރެކޯޑު ހަދާފައިވާ އީކާ ކަސިލަސްގެ ރެކޯޑާ ހަމަކޮށްފައެވެ. މެޗު އެތައް ގޮތަކުން ރޮނާލްޑޯ އަށް ހާއްސަވެފައި އޮތްއިރު، ޔުނައިޓެޑަށް މެޗުގެ ލީޑު ނަގައިދިނީވެސް އޭނާއެވެ.\nބްރޫނޯ ފެނާންޑޭޒްގެ ހިތްގައިމު ޕާސް ގޯލްގެ ތެރެއަށް ވައްދާލައި، ރޮނާލްޑޯ ޔުނައިޓެޑަށް ލީޑު ނަގައިދިނީ މެޗުގެ ހަތަރުވަނަ މިނެޓުގައެވެ.\nމެޗުގެ ކޮންޓްރޯލްގައި ކުޅެމުން ދިޔަ ޔުނައިޓެޑަށް އުނދަގޫވީ ހާފް ނިމެން އުޅެނިކޮށް ބިސާކާއަށް ދެއްކި ރަތްކާޑާ އެކުގައެވެ. ދެވަނަ ހާފް ރަނގަޅަށް ފަށައި، ޔަންގް ބޯއީސް އިން ވަނީ ނަތީޖާ ހަމަހަމަ ކޮށްފައެވެ. މެޗުގެ 66 ވަނަ މިނެޓުގައި ގޯލް ޖަހައިދިނީ ނައޯމީ ގަމެލޫއެވެ. ޔަންގް ބޯއީސް މެޗުން މޮޅުވި ގޯލް ޖެހީ ފަހު މިނެޓުގައެވެ.\nއެޓީމުން ޖެހި ގޯލަކީ ޔުނައިޓެޑްގެ ޖެސޭ ލިންގާޑު ފަހަތަށް ޖައްސާލި ބެކް ޕާހެއް ނާކާމިޔާބު ވުމުގެ ފައިދާ ނަގައިގެން ޖެހި ގޯލެކެވެ. ލިންގާޑުގެ ބެކް ޕާސް ގޯލް ކުރިމަތިން ހޯދައި، ޔަންގް ބޯއީސް މޮޅު ކޮށްދިނީ ސީބްޓްޖޫ އެވެ.\nޔުނައިޓެޑުން މިދިޔަ އަހަރުގެ ޗެމްޕިއަންސް ލީގު ގްރޫޕް ސްޓޭޖުންވެސް ކަޓައިގެން ޔޫރޮޕާއަށް ގޮސްފައިވާއިރު، އެޓީމުން ވަނީ މިދިޔަ ސީޒަންގެ ޔޫރޮޕާ ލީގު ފައިނަލް ކުޅެފައެވެ. އެޓީމުން ފައިނަލް ކުޅުނީ ވިލަރެއާލްއާ ދެކޮޅަށެވެ. ޔުނައިޓެޑުން މިއަހަރުގެ ގްރޫޕް ސްޓޭޖުގައި ދެން ކުޅޭ މެޗުގައި 29 ސެޕްޓެމްބަރު ވަނަ ދުވަހު ނުކުންނާނީ ވިލަރެއާލްއާ ދެކޮޅަށެވެ.


Azleena ge marah film hedhumaa dhekolheh aailaa in nukun nanee!\nއަޒްލީނާގެ މަރަށް ފިލްމް ހެދުމާ ދެކޮޅަށް އާއިލާއިން ނުކުންނަނީ!\nފިލްމީ ދާއިރާގެ މިހާރު އެންމެ އަޑުގަދަވެފައި ވަނީ އަޒްލީނާ ނަފީސްގެ މަރުގެ ހާދިސާއިން އިންސްޕަޔާ ވެގެން ފިލްމީ ތަރި އަބްދުﷲ މުއާޒް ހަދާ ފިލްމު "ލީނާ"ގެ ވާހަކަ އެވެ. އެ ފިލްމަށް ތަރިން ފައިނަލް ކޮށް ޝޫޓިން ފެށުމުގެ މަސައްކަތަށް މުއާ މިހާރު ވަނީ ތައްޔާރުވާންވެސް ފަށައިފަ އެވެ.\nއެ ހަބަރު ތަކާއެކު ސޯޝަލް މީޑިއާގައި އަޒްލީނާގެ އާއިލާ އާ ރައްޓެހިން ދަނީ ފިލްމު ހެދުމާ ދެކޮޅަށް ވާހަކަ ދައްކާ އަޑު ގަދަ ކުރަމުން އެވެ. އަޒްލީނާގެ އާއިލާއިން ބުނީ އެ ހާދިސާ އާ ގުޅުވައިގެން އެއްވެސް ފިލްމެއް ހަދަން ބޭނުންނުވާ ކަމަށެވެ. މީގެ 16 އަހަރުކުރީގެ އެ ހަނދާންތައް އަލުން އާ ކުރުމަކީ އެމީހުންގެ ހިތަށް ކުޅަދާނަ ކަމަކަށް ނުވެ އެވެ.\n"އެއީ މީގެ 16 އަހަރު ކުރިން ނަމަވެސް އަހަރުމެންނަށް އެއީ އިއްޔެ ވީ ކަމެއް ކަހަލަ، އެންމެ ފުރަތަމަ ފިލްމު ހަދާ ވާހަކަ ދައްކަން ފެށީމަވެސް ބުނިން އާއިލާއިން ގަބޫލެއް ނޫނޭ، އޭރު މުއާވެސް ބުނި އާއިލާ ގަބޫލު ނޫނިއްޔާ ނުހަދާނަމޭ، މަރުގެ އެހެން ކޭސްތައްވެސް އެބަހުރި ނޫންހޭ،" އަޒްލީނާގެ އާއިލާގެ މެންބަރަކު ނަން ނުޖަހާ ގޮތަށް ބުންޏެވެ.\nއެ މީހުން ބުނާ ގޮތުގައި، އެ ފިލްމް ހުއްޓުވުމާ ދެކޮޅަށް ކުރެވުނު ކަމެއް ކުރާނެ އެވެ. އަޒްލީނާގެ ހަޔާތާ ގުޅުވައިގެން އެއްވެސް ސިފައެއްގައި ފިލްމެއް ހެދުމަކީ އެ މީހުން ދޫދޭނެ ކަމެއް ނޫނެވެ. އެކަމުގައި އެ މީހުން ތިބީ ކޮންމެ ހިސާބަކަށް ވެސް ދާން ތައްޔާރަށެވެ.\n"އިންސްޕަޔާވެގެންނޭ ބުނާއިރު ނަންވެސް އޭނީ ގުޅުވާފަ، "ލީނާ"، އެއީ އަޒްލީނާގެ ފަހަތު ބައި، އަނެއްކާ އޭ ޒެޑް އެ އިންނަނީ ފާޑަކަށް ފޭޑްކޮށްފަ، އެ ފިލްމުގެ ވާހަކަ ދެއްކީމަ އަޅުގަނޑުމެންގެ ހިތްތަކަށް ވޭން އަޅާ، އަޒްލީނާގެ މަންމަ އާއި ބައްޕަވެސް ދުނިޔޭގަ އެބަތިބި، އެމީހުންވެސް ބޭނުމެއް ނުވޭ، އަޅުގަނޑުމެން އަޑު އުފުލާނަން، ކޯޓަށް ދާން ޖެހިއްޖެޔާ ކޯޓަށް ދާންވެސް އަޅުގަނޑުމެން ތައްޔާރަށް މިތިބީ،"\nއަޒްލީނާގެ އާއިލާއިން ބުނީ އަޒްލީނާއަށް އިންސާފު ނުލިބި ގާތިލުން މިހާރު ތިބީ މިނިވަން ވެފައި ކަމަށެވެ. އެއީވެސް އެ އާއިލާގެ އެއް ކަންބޮޑުވުމެވެ. އެހެން އެ ހުރިހާ ކަމެއް ކުރިމަތިވެފައި އޮތް އިރު އަޒްލީނާ ގަތުލު ކޮށްލި ގޮތުގެ މައްޗަށް ފިލްމެއް ހަދައި އެ މަންޒަރުތައް އާންމު ކުރުން އެ އާއިލާއިން ބަލައެއް ނުގަނެ އެވެ. އެ މީހުން ދެކޭ ގޮތުގައި އިޖުތިމާއީ ބޮޑެތި މައްސަލަތަކުގެ މައްޗަށް ފިލްމް ހެދުން މާ ރަނގަޅުވާނެ އެވެ.\n"އަޅުގަނޑަށް ހީވަނީ މާ ރަނގަޅުވާނެހެން ރާއްޖޭގަ މިހިނގާ މަރުތަކަށް އިންސާފް ނުލިބޭތީ އެކަމަށް ފިލްމެއް ހެދިޔަސް، އެއީ މިހާތަނަށް ހިނގި އެއްވެސް މަރުގެ ހާދިސާއަކަށް އިންސާފް ލިބިފައެއް ނެތް، އަޅުގަނޑުމެން އެބަ މަސައްކަތް ކުރަން މުއާއާ ވާހަކަ ދައްކަން، ފޭސްބުކް އިން މެސެޖްކޮށްފަ ވެއްޖެ ދެދުވަހެއްވަރު ކުރިން، އަދި ޖަވާބެއް ނުދޭ،" ކުރިންވެސް އެ އާއިލާގެ ފަރާތުން ވާހަކަ ދެއްކި މީހާ ބުންޏެވެ.\nއާއިލާއިން ކޮންމެ ވާހަކައެއް ދެއްކިއަސް މުއާވެސް ހުރީ ގޮތް ދޫކުރާ ގޮތަކަށް ނޫނެވެ. އެކަމާ ގުޅޭގޮތުން މުއާ ބުނީ ހާދިސާއަކުން އިންސްޕަޔާ ވެގެން ހަދާ ފިލްމަކަށް ހުއްދަ ހޯދަން ނުޖެހޭނެ ކަމަށެވެ. އާއިލާއިން ބޭނުންނުވާ މަންޒަރެއް ނުހިމަނާނެ ކަމަށް ކުރިންވެސް ބުނެފައިވާނެ ކަމަށް މުއާ ބުންޏެވެ. މުއާ ބުނީ އޭނާ މި ފިލްމް ނުހަދާ ހުއްޓާލާނެ އެއްވެސް ގޮތެއް ނޯންނާނެ ކަމަށެވެ.\n"ނުޖެހޭނެ ހުއްދަ ހޯދާކަށް، އެއީ އަހަރެން ފިލްމު ހަދަނީ އިންސްޕަޔާވެގެން، މިސާލަކަށް ޑރ. އަފްރާޝީމްގެ މަރުގެ ހާދިސާއަކަށް ފިލްމު ހަދަން ވިޔަސް ނުޖެހޭނެ ހުއްދަ ހޯދާކަށް، މީގަ ގޯސް އެއްވެސް މަންޒަރެއް ނުހުންނާނެ،" މުއާ ބުންޏެވެ. "މި ފިލްމު މި ހަަދަނީ ބައިވަރު ކަންތައްތަކެއް ހިމަނައިގެން، އޭނާގެ ކުރީގެ ދިރިއުޅުމެއް ނުވެސް ފެންނާނެ، މި ފިލްމު މި ހަދަނީ ޓްރޫ އިވެންޓަކަށް ނޫން، އެހެންވީމަ ހުއްދަ ހޯދާކަށް ނުޖެހޭނެ، އަބަރުގެ ގާނޫނުގައިވެސް ތަން ދޭ، ކުރިން އަހަރެން ޔަގީންކަން ދިނިން އާއިލާއަށް ގޯސް އެއްވެސް މަންޒަރެއް ނުހުންނާނެ ކަމަށް، ސްކްރިޕްޓް ދޭނަމޭވެސް ބުނިން، އެކަމަކު ފަހުން އެމީހުން ބުނީ ސްކްރިޕްޓް ކިޔާކަށް ބޭނުމެއް ނޫނޭ، ފިލްމު ހަދާކަށްވެސް ބޭނުމެއް ނޫނޭ، އެކަމަކު އަހަރެން މި ފިލްމު ހަދާނަން، ނުވެސް ހުއްޓުވޭނެ،"\nމުއާ ޑައިރެކްޓްވެސް ކުރާ އެ ފިލްމުގަ "ލީނާ"ގެ ރޯލަށް ނަގާފައިވަނީ މިހާރު އެންމެ މަގުބޫލު އެއް ތަރި ކަމަށްވާ މަރިޔަމް އައްޒަ އެވެ. ފިލްމުގެ އެހެން ތަރިންވެސް ފައިނަލްކޮށް ނިމިފައިވީ ނަމަވެސް އެތަރިންގެ ނަމެއް އަދި އިއުލާނެއް ނުކުރެ އެވެ. އެ ފިލްމު ނަގަން ހަމަޖެހިފައިވަނީ އަތޮޅު ތެރޭގަގެ އެކި ރަށްރަށުގަ އެވެ.


2 Kidney Final Stage gai, Beynunvanee Dheelathi Ehee\n1 މާޗް 20180ކޮމެންޓް\nދެ ކިޑްނީ ފައިނަލް ސްޓޭޖުގައި، ބޭނުންވަނީ ދީލަތި އެހީ\nކިޑްނީ ބަލީގެ ވޭނުގައި ދުވަސްތައް ހޭދަކުރަން ޖެހުމަކީ އެކަން ދިމާވެފައިވާ ފަރާތަކަށް ނޫނީ އިހުސާސް ކުރެވޭނެ ކަމެއް ނޫނެވެ.\nމާލެ، މ. މެރީލޮޖް އުމުރުން 46 އަހަރުގެ އިސްމާއިލް ސަމްރެޒް ދިޔައީ އޭނާގެ އަނބިމީހާ އާއި ލޯބިވާ ދެ ދަރީންނާއެކު އުފާވެރި ދުވަސްތަކެއް ވޭތު ކުރަމުންނެވެ. ނަމަވެސް މީގެ ގާތްގަނޑަކަށް ހަތަރު އަހަރު ކުރިން، އިސްމާއިލްގެ ލޮލުގެ ފެނުމުގައި ފުސް ކަމެއް ހުރިކަން ފާހަގަ ކުރެވުނެވެ. ޑޮކްޓަރަށް ދައްކާ ހެދި ޓެސްޓްތަކުން އެނގުނީ އިސްމާއިލްގެ ކިޑްނީގައި މައްސަލަތަކެއް ހުރި ކަމެވެ.\nޑޮކްޓަރުން އެންމެފަހުން ބުނި ގޮތުގައި އިސްމާއިލްގެ ދެ ކިޑްނީގެ ފަންގްޝަން އިންތިހާއަށް ދަށަށް ގޮސް، ދެ ކިޑްނީ ވަނީ ފައިނަލް ސްޓޭޖުގައެވެ.\nހަފުތާއަކު ދެ ފަހަރު ޑައިލެސިސް ހަދަން ޖެހިފައިވާ އިސްމާއިލް ބުނި ގޮތުގައި ކިޑްނީ ޑޯނަރެއް ހޯދުމަށް ކުރި މަސައްކަތް މިހާރު ވަނީ ކާމިޔާބުވެފައެވެ.\n"އަޅުގަނޑުގެ ދޮށީ ދަރިފުޅަށް 18 އަހަރު ވެއްޖެ. ދަރިފުޅު ކިޑްނީ ޑޮނޭޓް ކުރަނީ. ކްރޮސް މެޗް ހެދޭނީ ރާއްޖެއިން ބޭރަށް ގޮސްގެން. ދަރިޔެއްވީމަ ދިމާވުމުގެ ޗާންސް ބޮޑުކަމަށް ޑޮކްޓަރުން ބުނަނީ" އިސްމާއިލް ބުންޏެވެ.\nއޮޕަރޭޝަންގެ ހަރަދުތައް އާސަންދައިން ހަމަޖެހިފައި ވީނަމަވެސް އޮޕަރޭޝަން ކުރުމަށް ގައުމުން ބޭރުގައި ގިނަ ދުވަސްތަކެއް ހޭދަކުރަން ޖެހޭއިރު އެކަމަށް ބޮޑު ހަރަދެއް ހިނގާ ކަމަށް އިސްމާއިލް ބުންޏެވެ.\n"އޮޕަރޭޝަނަށް ފުރަނީ މިމަހު. މިކަމާ ގުޅޭ ގޮތުން މީގެ ކުރިން ކިޑްނީ ބަދަލުކުރުމުގެ އޮޕަރޭޝަންކޮށްފައިވާ ބައެއް މީހުންނާ ވާހަކަ ދައްކާލިން. ބައެއް މީހުން އެބަ ބުނޭ އޮޕަރޭޝަން ކުރަން ގޮސް ހަ މަސް ދުވަސް ވަރު ހޭދަ ވާނެ ކަމަށް. އަޅުގަނޑު އޮޕަރޭޝަނަށް ދަނީ އިންޑިއާގެ ބެންގަލޫރުގެ އެންޔޫ ހޮސްޕިޓަލަށް." އިސްމާއިލް ބުންޏެވެ.\nއިސްމާއީލް ސަމްރެޒް އަށް އެހީތެރިކަން ފޯރުކޮށް ދޭން ބޭނުންވާ ފަރާތްތަކުން އާއިލާއާ ގުޅުމަށް އެއާއިލާއިން އެދެއެވެ.\nއިސްމާއިލް ސަމްރެޒް: މޮބައިލް ނަންބަރު 7925156\nއެކަައުންޓް ނަންބަރު: 101 450817 7713


Male' Gai Hunna India Embassy Kairi Ah Ehvaane Kamuge Inzaaru Dheefi - Vaguthu\n1 އަހަރު ކުރިން ( ފެބުރުއަރީ 15, 2020 )\nމާލޭގައި ހުންނަ އިންޑިއާގެ އެމްބަސީ\nމާލޭގައި ހުންނަ އިންޑިއާ އެމްބަސީކައިރިއަށް އެއްވާނޭ ކަމުގެ އިންޒާރު ދިއްދޫ ދާއިރާގެ ކުރީގެ މެންބަރު އަބްދުއްލަތީފް މުހައްމަދު މިރޭ ދެއްވައިފިއެވެ.\nލަތީފް މިއިންޒާރު ދެއްވާފައި ވަނީ ޕީޕީއެމްގެ ފަރާތުން ހުޅުމާލޭގައި ބޭއްވި ޖަލްސާގައި ވާހަކަ ދައްކަވަމުންނެވެ.\nބޭރު މީހުންނަށް ނޫނީ އެއްވެސް ކަމެއް ނުކުރެވޭ ދަރަޖައަށް ކަންތައްތައް މިދަނީ. ޑޮކްޓަރުން ގެނެވެނީ އިންޑިއާ މީހުންނަށް. ނަރުހުން ގެނެވެނީ އިންޑިއާ މީހުންނަށް. އިންޑިއާ، އިންޑިއާ، ހުރިހާ ކަމެއް ކުރެވެނީ އިންޑިއާއަށް. މާދަމާ ނިކުންނަންވީ އިންޑިއާ އެމްބަސީ ކައިރީގައި މުޒާހަރާ ކުރަން."\nލަތީފް ވިދާޅުވީ އިންޑިއާ އިން ދިވެހިންގެ އަތުގައި ހުރި ހުރިހާ އެއްޗެއް އަތުލައިފި ކަމަށެވެ. ޔަހޫދީންނާއި އިންޑިއާގެ ހިންދޫންނާއި އެއްވެސް ތަފާތެއް ނެތް ކަމަށް ލަތީފް ވިދާޅުވިއެވެ.\nލަތީފް ވިދާޅުވީ އިންޑިއާގެ އާބާދީ ކިތަންމެ ބޮޑު ނަމަވެސް ދިވެހިން އިންޑިއާ ދެކެ ޖެހިލުން ނުވާނެ ކަމަށެވެ.\nލަތީފް ވަނީ ރައީސް އިބްރާހިމް މުހައްމަދު ސޯލިހަށާއި ކުރީގެ ރައީސް މުހައްމަދު ނަޝީދަށް ނުހަނު ބޮޑަށް ފާޑުވިދާޅުވެ ވާހަކަ ދައްކަވާފައެވެ. އޭނާ ވިދާޅުވީ ރައީސް ޞާލިހް ބޭނުންހާ ގޮތެއް މިގައުމަކަށް ނުހެދޭނެ ކަމަށެވެ. "އިބްރާހިމް މުހައްމަދު ޞާލިހް ބޭނުންހާ ގޮތެއް މިގައުމަކަށް ނުހެދޭނެ. ރައީސް ނަޝީދު ބޭނުންހާ ގޮތެއް މިގައުމަކަށް ނުހެދޭނެ. ގައުމުގެ ހުރިހާ މުދަލެއް ވިއްކާ އެކުވެރިންނާއި އާއިލާ މީހުންނަށް ބަހާލައިފި." ލަތީފް ވިދާޅުވިއެވެ.\nރައީސް ޞާލިހް ވެރިކަމަށް ގެންނަން އެންމެ ވަރުގަދައަށް މަސައްކަތް ކުރި އެއްބޭފުޅާ ކަމަށްވާ ލަތީފް މިރޭ ތަކުރާރުކޮށް ވިދާޅުވީ ރައީސް ޞާލިހާއި ނަޝީދަށް އިތުބާރުކުރަން ހެޔޮ ވެސް ނުވާނެ ކަމަށެވެ.\n"މިގައުމުގެ މިނިވަންކަން ކުދިކުދިކޮށް ހަލާކުކޮށްލައިފި. ދެން އަޅުގަނޑުމެން ތިބެންވީތޯ މަޑުން. ނުތިބޭނަން. އަޅުގަނޑުމެންގެ މިހުރީ ބޮޑުތަކުރުފާނުގެ ލޭ. އަޅުގަނޑުމެން މިތިބީ ގުރުބާންވާން ތައްޔާރަށް." ލަތީފް ވިދާޅުވިއެވެ.\nފެބުރުއަރީ 15, 2020 00:43\nލަތީފެ އް ކަމަކު އެދަ އްކަނީ ރަނގަޅު ވާހަކަ އެއ އް\nފެބުރުއަރީ 15, 2020 01:22\nތިހެން އުޅެނިކޮށް އިންޑިޔާ އަށް ނާރުވަފާނެ އޭރުން އޮންނާނީ ރާކަނި މަސް ކެވިފަ\nފެބުރުއަރީ 15, 2020 01:28\nއަހަރެމެންގެ ތެރެއިން ބައެއްގެ ވަގުތީ އެދުންބޮޑު ވެގެންދިއުމުގެ ސަބަބުން ގައުމު މިވަނީ އޮޔާގޮއްސަ....މާޒީގެ ފަތްފުއްތަކުން ގައްދާރުންކަން ރަނގަޅަށް އެނގެން އޮތްބައެއްގެ މެޖޯރިޓީ އޮތްބަޔަކަށް ވޯޓްދީބާރުވެރި ކުރުވިބަޔަކުވެސް މީގެ ޒިންމާނަގަންޖެހޭނެ...\nފެބުރުއަރީ 15, 2020 01:45\nމީހުނަށް ދޭންހުރި ލާރި ދީފަ ތަންތަނަށް އަރާ އެއްވާ ވާހަކަ ދައްކަބަލަ..\nފެބުރުއަރީ 15, 2020 06:10\nފެބުރުއަރީ 15, 2020 06:26\nމީގެކުރިން ޗައިނާ ޗައިނާ ޗައިނާ ކާކު ޗައިނާ އެންބަސީކައިރިއަށް އެއްނުވީ ! މީހަމަ ފިއޮކޭ ފިއޮކޭ ކިޔާ ބައެއް ތިމާއަށް ލިބޭބައި ގެއްލުނީމާ މޮޔަބޮލައްއެރުން ނޫންކޮންކަމެއް ....\nފެބުރުއަރީ 15, 2020 07:01\nމިކަހަލަ މީހުންގެއަޑުއަހަން އަޅުގަނޑަށް ވަރަށް އުނދަގޫ އެއީ މިއަދު މިކޮޅުގަ މާދަން އެކޮޅުގަ އަނެއްދުވަހު ހުންނާނެ ތަނެއް މީހަކަށް ޚިޔާލަށްގެންނަންވެސްނޭނގޭނެ.\nފެބުރުއަރީ 15, 2020 08:25\nތަޅާ ބިމާހަމަ ކޮށްލަންވީ އެއްވާނެވެސް ކަމެންނެއް.\nފެބުރުއަރީ 15, 2020 09:02\nގައިމު ޔާމީނު ވައްކަން ކޮށްގެނޭ ކިޔާފަ މިވެރިކަން ގެނައީ ޔާމީނު ދިޔައިރު ރިޒާވް 800+ ގަ މި ވެރި ކަމުގެ 1 އަހަރަކުން ރިޒާވް300 އަކަށް ވައްޓާލީ އިނގޭނުން ކާމީހުން މިހާރު ކުރެވުނު ނެއް އެއް ކަމެއްވެސް ފެންނާކަށް. ޔާމީނު ވެރިކަމުގަ ފަށާފަ ހުރި ކަންކަން ނިމިގެން ރިބަން ކަނޑަށް އެކަނި އިނގެނީ.\nފެބުރުއަރީ 15, 2020 09:05\nލަތީފް އެފާޅުކުރެއްވީ ޚިޔާލެއްނޫނެވެ މިގައުމަށް ޣައްދާރުން\nގެނެސްފައިވާ ކާރިސާގެ ހަގީގަތެވެ މިކަން މިދަނީ ރާއްޖޭގެ\nހުރިހާ ހިސާބަކުން ފާޅުވަމުންނެވެ. ދިވެހިންގެ އަތުން ރާއްޖޭގެ މުގޫ ދޫވެއްޖެކަމުގެ އިހްސާސް ރައްޔިތުންނަށް\nކުރެވެން ފަށައިފިއެވެ މިއީ ބިރުވެރި އެހާމެ ނުރައްކާތެރި\nފެބުރުއަރީ 15, 2020 10:27\nސޯލިހު ސޯލިހު ކަމުންތޯ އުތުރު ތިލަފަޅު އިންޑިއާ އސްކަރިއްޔާ އަށް ތިއަދިނީ ؟ ސޯލިހު އެވެ ތިޔަހެން ނަހައްދދަވާ ތިބޭފުޅުންނާ އިންޑިއާ މީހުނާ ލޮލާ ލޯ ދިމާވިނަމަވެސް އެއީ ދިވެހި ރއްޔިތުންގެ މިލްކިއްޔާތުގަވާ ހަރު މުދަލެވެ .ސޯލިހަށް އެނގި ނުލައްވަނީތޯ އުތުރު ތިލަފަޅުއާރާސްތު ކުރަން ދިވެހި ސިފައިން ކުރި ބުރަމަސައްކަތާ އަހަރުމެންގެ ޓެކުސް ފައިސާއިންކުރި ޚަރަދު ނިކަން އުޑުހާސާތަނަކަށް ނިކުމެ ހުރެ ތިމަންނައަށް މިކުރެވޭ ކަން ކަމަށް ވިސްނަވާ ބައްލަވާ.... ހުރިހިތާމައެއްގެ ބޮޑުކަމާއެވެ....\nފެބުރުއަރީ 15, 2020 10:56\nކަލޯ އެއިންމީހަކަށް އިތުބާރުކުރުން ހެޔޮނުވާނެތީތަ އެމީހުން ހޮވަން ވޯޓްދިނީ؟ އޭ ބުރާންޗާ. އަހަރެން އެންމެކުރިންވެސް މިހާރުވެސް ދެންވެސް ގޮށްރީނދޫ ހިމެނެންޏާ ވޯޓެއްނުދޭނަން. އެދިމާލަށް ބަލާވެސް ނުލާނަން. އެއީ މިދިވެހި ޤައުމުގެ ހަތުރުން. އިން. ހަނދާން ކުރާތި އެކަން. އެންމެ ފުރަތަމަ ދުވަހުއްސުރެ އެކަންކަން ނޭނގުނުމީހަކަށް ވީމަ ކަލޯ ދެރައީ. ތިޔަކަހަލަ މީހުންގެ ގަޔަށް 100 ފަހަރުވެސް ކަށިޖަހާނެ. އަހަރެން ގަޔަށް އިރާދަކުރެއްވިއްޔާ އެންމެ ފަހަރަކުވެސް ކަށިޖަހާކަށް ލާހިކެއްނޫން. ހަނދާން ކުރާތި!


Maabandu dhuvasvaru mikan kamaa medhu visnai fikuru nukuraasheve. - One Online\nމާބަނޑު ދުވަސްވަރު މިކަންކަމާ މެދު ވިސްނައި ފިކުރު ނުކުރާށެވެ.\nމާބަނޑު ދުވަސްވަރު، އަންހެން މީހާއަށް ވަރަށް ތަފާތު އިހުސާސްތަކެއް ކުރުވައެވެ. އުފާވެރި އިހުސާސްތަކާއެކީގައި، ކަންބޮޑުވެ ހާސްވާގޮތްވެސް ދިމާވެއެވެ. އަދި ވަކިން ހާއްސަކޮށް، ތިބާއަކީ އަލަށް މަންމައަކަށް ވާން އުޅޭ މީހެއް ނަމަ، ކުދިކުދި ކަންކަމާވެސް ފިކުރު ބޮޑުވެ، ހާސްވުމަކީ ވަރަށް އެކަށީގެންވާ ކަމެކެވެ.\nމިއޮތީ މާބަނޑު އަންހެނުން އެންމެ ވިސްނާ ބައެއް ކަންކަމެވެ. މިކަންކަމާ މެދު ވިސްނުން ހުއްޓާލާށެވެ. ހާސް ނުވާށެވެ. ހިތްހަމަޖެހުމުގެ ނޭވާއެއް ލާށެވެ.\n"މިސްކެރީޖް" ނުވަތަ ބައިގެންދިއުމަކީ މާބަނޑު އަންހެނަކު އެންމެ ބޭނުން ނުވާނެ އެއްކަންތަކެވެ. ދަރިފުޅު ބީވުމުގެ އިތުރުން، އެކަމަކީ ހަށިގަނޑުގައި އެތައް ވޭނެއްވެސް އަޅާނެ ކަމެކެވެ. މިސްކެރީޖް ވެދާނެތީ ތިހާ ވަރަށް ނުވިސްނާށެވެ. ދިރާސާއަކުން ދައްކާ ގޮތުގައި މާބަނޑު އަންހެނުންގެ ބޮޑު ނިސްބަތެއް، ސިއްހަތު ރަނގަޅު ކުދިން އުފަން ކުރުވައެވެ. އަދި ބައިގެންދަނީ އެންމެ 20 އިންސައްތަ މީހުންނެވެ.\nމާގިނައިން ހޮޑު ލެވޭތީ ދަރިފުޅަށް ގެއްލުން ވެދާނެ:\nބަނޑުގައި އޮންނަ ތުއްތު ދަރިފުޅަށް މައިމީހާ ބޭނުންކުރާ، ފައިދާ ހުރި ކާނާއިން ލިބޭ ފައިދާ ހާސިލު ކުރުމުގެ ގާބިލުކަން ގުދުރަތުން ލިބިފައިވެއެެވެ. ތިބާއަށް ހޮޑު ލެވުމަކީ، ދަރިފުޅަށް އެެކަމުގެ ސަަބަބުން ގެއްލުން ލިބޭނެ ކަމެއް ނޫނެވެ. އަދި އެކަމުގެ ސަބަބުން ތުއްތު ދަރިފުޅުގެ ހަށިގަނޑަށް މަައިމީހާގެ ފަރާތުން ނިއުޓްރިޝަން ލިބުމަށްވެސް ހުރަހެއް ނެތެވެ. ހޮޑުލެވޭނަމަ، ހޮޑުލެވޭ ކޮންމެ ފަހަރަކު ކުޑަ އެތިކޮޅެއް ކާށެވެ. އަދި ކެއުމުގައި ފައިދާ ހުރި މާއްދާތައް ހިމަނާށެވެ.\nކެވޭ އެއްޗަކުން ދަރިފުޅަށް ގެއްލުން ވެދާނެ:\nމާބަނޑު އަންހެނަކު ބަނޑުގައި އޮންނަ ދަރިފުޅަށް ދެރަގޮތެއް ވާކަށް ނޭދޭނެއެވެ. އެހެންކަމުން، ކެއިންބުއިމުގައިވެސް ދަރިފުޅާމެދު ވިސްނެއެވެ. އެއީ ކުރަންވެސް ޖެހޭ ކަމެކެވެ. އެހެންނަމަވެސް މާ ބޮޑަށް އެކަމާ ނުވިސްނާށެވެ. ކައިގެން ނުވާނެ ތަކެއްޗަކީ ކޮބައިކަން ޑޮކްޓަރެއްގެ ލަަފައާއެކުގައި އޮޅުން ފިލުވާށެވެ. ކާ އެއްޗެހީގެ ސަބަބުން ދަރިފުޅަށް ގެންލުން ވެދާނެތީ ވިސްނައި ފިކުރު ކުރެވޭ މިންވަރު އޭރުން ކުޑަވާނެ އެވެ.\nދަރިފުޅުގެ ގައިގައި އައިބެއް ހުރެދާނެ:\nކޮންމެ ފަހަރަކު ސްކޭނެއް ހަދަން ދާއިރު، ހާސްވޭދޯއެވެ؟ އެކަމާ މާބޮޑަށް ނުވިސްނާށެވެ. އުފަންވާ ތުއްތު ކުއްޖެއްގެ ގައިގައި އައިބެއް ހުރުމަކީ ވަރަށް މަދުން ނޫނީ ނުވާ ކަމެކެވެ. އެގޮތަށް ދިމާވަނީ މާބަނޑު އަންހެނުންގެ ތެރެއިން އެންމެ ހަތަރު އިންސައްތަ މީހުންނަށް ކަމަށް ދިރާސާއިިން ދައްކައެވެ.\nފޮލިކް އެސިޑް ފަދަ ވިޓަމިންތައް ގަވައިދުން ކާނަމަ، ދަރިފުޅު އުފަންވާއިރު އައިބު ހުރުން ފަދަ ކަންކަމުން ސަލާމަތްވެއެވެ. އަދި އަބަދުވެސް ﷲގެ ހަޒުރަތުގައި ދުއާ ކުރަން ހަނދާން ބަހައްޓައްޗެވެ.\nވިހެއުމުގެ ވޭން ވަރަށް ބޮޑުވާނެ:\nވިހެއުމުގެ ވޭނާމެދު މާބޮޑަށް ވިސްނެނީ ހެއްޔެވެ؟ އެެހެންވިއްޔާ އިށީންދެލައިގެން އިނދެ އިހަށް ހަމަޖެހިލާށެވެ. ވިހެއުމަކީ ދުނިޔެ ފެށުނީއްސުރެ އަންހެނުން ކުރަމުން އަންނަ ކަމެއް ނޫން ހެއްޔެވެ؟ މި ޒަމާނުގައި އެ ތަދު ކުޑަ ކުރަން އެތައް ކަމެއްވެސް އެބަކުރެއެވެ. އެހެންކަމުން، އެކަމާ އެއްގޮތަކަށްވެސް ހާސް ނުވާށެވެ.\nވިހެއުމުގެ ތެރޭގައި ލަދު ގަންނަ ކަމެއް ދިމާވެދާނެ:\nބައެއް އަންހެނުންނަށް ވިހެއުމުގެ ތެރޭގައި ބޮޑުކަމު ދެވިފައި ހުރި ވާހަކައާއި، ނަރުހުން ގަޔަށް ހޮޑު ލެވުނު ވާހަކައާއި، ފިރިމީހާއާ ދިމާއަށް ހުތުރު ބަހުން ވާހަކަ ދެއްކުނު ވާހަކަ އަޑު އެހިންދޯއެވެ؟ އެކަމާ ނުވިސްނާށެވެ. ނަރުހުންނާ ޑޮކްޓަރުންނަކީ އެތައް އަންހެނުންނެއް ވިއްސާފައި ތިބި ބައެކެވެ. ތިޔަ ހީކުރާ ކަހަލަ އެތައް ކަމެއް އެމީހުން ވަނީ ދެކެފައެވެ. އެހެންކަމުން، ތިބާގެ ފަރާތުން ފެންނާނެ ކަމެއްގެ ސަބަބުން އެމީހުން ފަކުރެއް ނުގަންނާނެއެވެ. އަދި އެއީ އަންހެނާގެ ވިހެއުމުގެ މަރުހަލާގައި ދިމާވާ އަދި ވެދާނެ ކަންކަން އެމީހުން ގަބޫލު ކުރާނެ އެވެ.\nހައަހަރުގެ މި އިންޑިއާ ކުއްޖާގެ އުނަގަނޑުގައި ނަގުލެއް، މީހުން އަޅުކަން ކުރަން ދާތީ ގެންގުޅެނީ ފޮރުވައިގެން\nމިސް ޔުނިވާސް 2019 މިސް ސައުތު އެފްރިކާއަށް\n120000 ޑޮލަރަށް ވިކުނު ދޮންކެޔޮވައް، ޑިސްޕްލޭގައި ހުއްޓައި ކާލައިފި


Jameel ge suvaaleh: Ithubaaru gellen Imran kurehvee konkameh?\n"ޖަޒީރާ ހޮޅުއަށި" ގެ ނަމުގައި ސަރުކާރުން ފެށި ސިލްސިލާ ބައްދަލުވުމުގައި އިމްރާން ނަޝީދާއެކު. -- ފައިލް ފޮޓޯ\nހޯމް މިނިސްޓަރު އިމްރާން އަބްދުﷲ އަށް އޮތް އިތުބާރު ގެއްލިފައިވާ ކަމަށް ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު ވިދާޅުވުމުން އެކަމަށް ކުރީގެ ނައިބު ރައީސް ޑރ. މުހައްމަދު ޖަމީލް އަހުމަދު ފާޑުވިދާޅުވެއްޖެ އެވެ.\nއިމްރާނަށް އޮތް އިތުބާރު ގެއްލިފައިވާ ކަމަށް ނަޝީދު އެމްޑީޕީގެ ޕީޖީ ގްރޫޕްގެ ވަޓްސްއަޕް ގްރޫޕުގައި ލިޔުއްވި މެސެޖެއްގަ އެވެ.\nއޭގެ ފަހުން ރައީސް ނަޝީދު ވަނީ ރޭ ޓްވީޓެއް ވެސް ކުރައްވާފަ އެވެ.\nއެކަމާ ގުޅިގެން މިހާރު އިދިކޮޅުގެ އިސް ސަފުގައި މަސައްކަތްކުރައްވާ ޖަމީލް ވަނީ ނަޝީދަށް ސުވާލުތަކެއް އަމާޒުކުރައްވައިފަ އެވެ.\n"އިތުބާރު ގެއްލެން ހޯމް މިނިސްޓަރު ކުރީ ކޮން ކަމެއް؟ މަޖިލިސް ރައީސް ބޮޑެތި ތަފާތުކުރުން ގެންގުޅެނީ ކީއްވެ؟،" ޖަމީލް ސުވާލުކުރެއްވި އެވެ.\nޖަމީލް އިތުރަށް ވިދާޅުވި ގޮތުގައި ދީނަށް ފުރައްސާރަކުރާ މީހުންގެ މައްސަލައެއް ނެތި ދީން ދިފާއުކުރާ ފަރާތްތައް ގޯސްކުރުމަކީ ދެކޮޅު ޖެހޭކަމެއް ނޫން ކަމަށެވެ.\n"މިއީ ދެފަހަރު ދެގޮތަށް އަމަލުކުރުން ނޫންތޯ؟ ކޮންމެ ބަޔަކު ގާނޫނާ ހިލާފްވިޔަސް ބެލެންވާނެ،" ޖަމީލް ވިދާޅުވި އެވެ.\nރައީސް މުހައްމަދު ނަޝީދު މޯލްޑިވްސް ޕޮލިސް ސާވިސް ޑރ. މުހައްމަދު ޖަމީލް އަހުމަދު + އިމްރާން އަބްދުﷲ ދީނީ އިލްމުވެރިން މިނިސްޓްރީ އޮފް ހޯމް އެފެއާޒް ދީނަށް ފުރައްސާރަ ކުރުން


ޖަޕާނުން އުރުގުއޭ ހުއްޓުވައިފި | Jazeera\tޖަޕާނުން އުރުގުއޭ ހުއްޓުވައިފި - Jazeera\nޖަޕާނުން އުރުގުއޭ ހުއްޓުވައިފި\nމުޙައްމަދު ޤާސިމް June 21, 2019 109 views0\nކޮޕާ އެމެރިކާގައި ރޭ ކުޅުނު މެޗުގައި ޖަޕާނުން މި މުބާރާތުގެ އެންމެ ކާމިޔާބު ޓީމުކަމަށްވާ އުރުގުއޭ މޮޅުވިޔަނުދީ ހިފަހައްޓައިފިއެވެ. މި މެޗު ނިމުނީ 2-2 އިން ދެ ޓީމު އެއްވަރުވެގެންނެވެ.\nމި ނަތީޖާއާއެކު ގްރޫޕު ސީ ގެ އެއްވަނައިގައި އަދިވެސް އުޅެނީ ހަތަރު ޕޮއިންޓާއެކު އުރުގުއޭ އެވެ. ދެވަނައިގައި ތިން ޕޮއިންޓާއެކު ޗިލީ އޮތްއިރު ރޭގެ މެޗުން އުރުގުއޭ އަތުން ހޯދީ ޕޮއިންޓާއެކު ތިންވަނައިގައި އޮތީ ޖަޕާނެވެ. އެންމެ ފުލުގައި އުޅޭ އިކުއޭޑޯ އަށް އަދި ޕޮއިންޓެއްނުލިބެއެވެ.\nއުރުގުއޭ އިން ރޭގެ މެޗަށް ނިކުތްއިރު ދިމާވެފައިވާ އެންމެ ބޮޑު މައްސަލައަކީ އިކުއޭޑޯއާ ދެކޮޅަށް ކުޅުނު މެޗުގައި ލިބުނު އަނިޔާއެއްގެ ސަބަބުން މިޑްފީލްޑަރު މަޓިއަސް ވެސީނޯ އަށް ދެން މި މުބާރާތުގައި ނުކުޅެވުމެވެ. އޭނާގެ ބަދަލުގައި ރޭގެ މެޗުގެ ފުރަތަމަ އެގާރައިގައި ހިމަނާފައިވަނީ ލޫކަސް ޓޮރޭރާ އެވެ.\nޖަޕާނުން ރޭގެ މެޗަށް ނިކުތީ އެންމެ ފަހުން ޗިލީ އަތުން 4-0 އިން ބަލިވި މެޗުގެ ފުރަތަމަ އެގާރައަށް ހަ ބަދަލެއް ގެނެސްގެންނެވެ. އެގޮތުން، އެންމެ ފާހަގަކޮށްލެވޭ ބަދަލުތަކުގެ ތެރޭގައި، ފުރަތަމަ މެޗުގައި އެ ޓީމުގެ ގޯލް ބެލެހެއްޓި ކެއިސޫކޯ އޮސާކޯގެ ބަދަލުގައި ރޭގެ މެޗުގައި ކުޅުނީ އެއިޖީ ކަވަޝީމާ އެވެ. މީގެއިތުރުން، ފުރަތަމަ މެޗުގައި އެ ޓީމުގެ ފޯވާޑްލައިންގައި، ފުރަތަމަ އެގާރައިގައި ހިމެނިގެން ކުޅުނު ތިން ކުޅުންތެރިންގެ ބަދަލުގައި ކޯޖީ މިޔޯޝީ އާއި ހިރޯކީ އަބޭ އަދި ޝިންޖީ އޮކަޒާކީ އަށް މި މެޗުން ފުރުޞަތުދީފައިވެއެވެ.\nޕޯޓޮ އަލެގްރޭގެ އެރީނާ ޑޮ ގްރެމިއޯ ސްޓޭޑިއަމްގައި ކުޅުނު މި މެޗުގެ ފުރަތަމަ ހާފުގައި އުރުގުއޭ އިން ގިނަ ވަގުތު ބޯޅަ ގެންގުޅެ ގިނަ ހަމަލާތަކެއް އުފެއްދިނަމަވެސް ކުރީން ލީޑްނެގީ ޖަޕާނެވެ. އެ ޓީމުގެ ގާކޫ ޝިބަސާކީ ދިން ބޯޅައަކުން ވަރަށް ހަނި އޭންގަލަކުން މިލަނޑުޖަހައިދިނީ ކޯޖީ މިޔޯޝީ އެވެ.\nޖަޕާނުގެ ގޯލްގެ ކުރީން، އުރުގުއޭގެ ލުއިސް ސުއަރޭޒަށް ވަނީ ލަނޑުޖެހުމަށް ރަނގަޅު ފުރުޞަތެއްލިބި ބޭކާރުވެފައެވެ. މެޗު ފެށިގެން 13 ވަނަ މިނެޓުގައި ސުއަރޭޒް ބޮލުން ފޮނުވާލި ބޯޅަ ޖަޕާނުގެ ކީޕަރު ކަވަޝީމާ މަތަކުރިއެވެ.\nއުރުގުއޭ އަށް އެއްވަރުކޮށްދިނީ މެޗުގެ 32 ވަނަ މިނެޓުގައި ލިބުނު ޕެނަލްޓީއަކުން ސުއަރޭޒް އެވެ. މިއީ އެ ޓީމުގެ އެޑިންސަން ކަވާނީ އަށް ޖަޕާނުގެ ނައޮމީޗީ ޔުއެޑާ ކުރި ފައުލަކަށް، ވީޑިއޯ އެސިސްޓެންޓް ރެފްރީ (ވީއޭއާރް)ގެ އެހީ ހޯދުމަށްފަހު ރެފްރީ ދިން ޕެނަލްޓީއެކެވެ.\nއޭގެފަހުން، އުރުގުއޭ އަށް ލީޑްނަގައިދިނުމަށް ހޯސޭ ގިމެނޭޒް އާއި ކަވާނީ އަށް ވަނީ ރަނގަޅު ފުރުޞަތުތަކެއްލިބި ބޭނުންހިފޭގޮތްނުވެފައެވެ. އެ ދެ ކުޅުންތެރިން ފޮނުވާލި ހަމަލާތަކުގެ ހުރަހަކަށްވީ ޖަޕާނުގެ ކީޕަރު ކަވަޝީމާ އެވެ. މެޗުގެ ފުރަތަމަ ހާފު ނިމުނީ 1-1 އިން ދެ ޓީމު އެއްވަރުވެގެންނެވެ.\nދެވަނަ ހާފު ފެށިގެން، އުރުގުއޭގެ ސުއަރޭޒް އާއި ކަވާނީ އަށް ލިބުނު ފުރުޞަތުތަކުގެ ބޭނުންނުހިފުމުގެ ނަތީޖާއަކަށްވީ، މެޗުގެ 59 ވަނަ މިނެޓުގައި މިޔޯޝީ އަނެއްކާވެސް ޖަޕާނަށް ލީޑްނަގައިދިނުމެވެ. އޭގެ ހަތް މިނެޓުފަހުން، އުރުގުއޭ އަށް ދެވަނަ ފަހަރަށް މި މެޗުގައި ނަތީޖާ ހަމަހަމަކޮށްދިނީ ގިމެނޭޒް އެވެ. މިއީ އެ ޓީމުގެ ނިކޮލަސް ލޮޑެއިރޯ ނަގައިދިން ހުރަހަކުން ލިބުނު ބޯޅައެއް އޭނާ ބޮލުން ފޮނުވާލައިގެން ކާމިޔާބުކުރި ގޯލެކެވެ.\nއުރުގުއޭގެ ދެވަނަ ލަނޑަށްފަހު، އެ ޓީމު މޮޅުކޮށްދިނުމަށް ޖިއޯޖިއަން އަރަސްކައޭޓާ އާއި ޑިއޭގޯ ގޮޑިން އަދި ސުއަރޭޒްގެ އިތުރުން ގިމެނޭޒް އަށް ވަނީ ރަނގަޅު ފުރުޞަތުތައްލިބި ބޭކާރުވެފައެވެ. އެގޮތުން، ސުއަރޭޒް ބޮލުން ފޮނުވާލި ބޯޅައެއް ގޯލްގެ ހުރަސްދަނޑިއަށް އަމާޒުވެފައިވާއިރު އެ ޓީމުގެ ދެ ޑިފެންޑަރުންކަމަށްވާ ގޮޑިން އާއި ގިމެނޭޒް ބޮލުން ފޮނުވާލި ހަމަލާތައް ހުއްޓުވީ މި މެޗުގައި މޮޅު ކުޅުމެއްދެއްކި ކަވަޝީމާ އެވެ.\nމި މުބާރާތުގައި މިރޭ ކުޅޭ މެޗުގައި އެންމެފަހުގެ ދެ އަހަރުގެ ޗެމްޕިއަން ޗިލީ ނިކުންނާނީ އިކުއޭޑޯއާ ދެކޮޅަށެވެ. މި މެޗު ފަށާނީ ރާއްޖޭގަޑިން ފަތިހު 04:00 ގައެވެ.